text:
སྤྱིར་གསོ་བ་རིག་པ་ནི་མིའི་རིགས་ལ་ཕན་པ་འབའ་ཞིག་སྒྲུབ་པའི་རིག་པ་ཞིག་ཡིན་སྟབས། དམིགས་བསལ་གང་ཡང་མེད་པར་མི་ཚང་མས་ནད་བཅོས་སྲོག་སྐྱོབ་ཆེད་དུ་གསོ་རིག་དང་སྨན་རིགས་ལ་བརྟེན་དགོས་ཀྱི་ཡོད་པ་རེད། དེར་བརྟེན་རྒྱལ་ཁབ་དང་། མི་རིགས། ས་ཁུལ་སོ་སོར་གསོ་རིག་གི་གཞུང་ལག་ལེན་དང་བཅས་ཚད་གཞི་མི་འདྲ་བའི་སྒོ་ནས་དར་ཁྱབ་བྱུང་ཡོད་པའི་ནང་། བོད་ཀྱི་གསོ་བ་རིག་པ་འདི་ནི་རང་ཅག་ཚོའི་ཕུལ་དུ་བྱུང་བའི་སྙིང་སྟོབ་ས་དང་བློ་གྲོས་ལྡན་པའི་མེས་པོ་མཁས་མཛངས་ལྡན་པ་རྣམས་ཀྱིས་གསར་གཏོད་དང་དར་སྤེལ་མཛད་ནས་ད་བར་ལོ་ངོ་༢༠༠༠ལྷག་གི་ལོ་རྒྱུས་ལྡན་པ་ཞིག་རེད། རྨང་གཞི་དེའི་སྟེང་རྒྱལ་ཁབ་ཁག་དང་མི་རིགས་ཁག་གི་གསོ་རིག་གི་སྙིང་བཅུད་བསྡུས་ལེན་གྱིས་བོད་རང་གི་གནམ་གཤིས་དང་། ས་ཁམས་ཆགས་ཚུལ། མིའི་ལུས་ཁམས་ཆགས་ཚུལ་སོགས་རང་བྱུང་ཁམས་ཀྱི་ཁྱད་ཆོས་དང་མཐུན་པར་ལེགས་སྒྲིག་བྱས་ཏེ་རིམ་པར་བརྒྱུད་པའི་རྒྱུན་སྲོལ་གྱི་ཆུ་བོ་ཆེན་པོ་གསུམ་ཕྱོགས་གཅིག་ཏུ་འདུས་པའི་གསོ་རིག་དང་།སྨན་རིག་གི་རྒྱ་མཚོ་ཆེན་པོ་སྟེ་ད་ལྟ་ང་ཚོས་བདག་ཉར་དང་ལག་ལེན་བྱེད་བཞིན་པའི་དཔལ་ལྡན་རྒྱུད་བཞི་འདི་གྲུབ་པ་ཡིན། འདི་ནི་རིགས་པའི་གཞུང་ལུགས་ཀྱི་མ་ལག་ཆ་ཚང་ཞིང་རིན་ཐང་བྲལ་བའི་ལག་ལེན་གྱི་ཉམས་མྱོང་ལྡན་པའི་ནོར་མཛོད་ཆེན་པོ་སྤྱད་ན་འཛད་མཐའ་མེད་པ་ཞིག་ཡིན་སྟབས། རིགས་གཞུང་དང་ལག་ལེན་ཟུང་དུ་འབྲེལ་བར་བྱེད་པའི་རྩ་བའི་གཞུང་ལུགས་ཤིག་ཡིནཔའི་ཕྱིར་ཞིབ་འཇུག་བྱ་རིན་ཡོད་པ་ཞིག་རེད་ལ། ཞིབ་འཇུག་བྱས་ནས་གོང་འཕེལ་དུ་གཏོང་དགོས་པ་དང་འོས་པ་ཞིག་ཀྱང་ལོས་ཡིན། བོད་ཀྱི་གསོ་བ་རིག་པ་ནི་མིའི་རིགས་ཀྱི་གཟུགས་པོ་བདེ་ཐང་ཡོང་ཐབས་ཀྱི་ནད་བཅོས་སྨན་སྦྱིན་བྱེད་པའི་རིག་པ་ཞིག་ཡིན་པར་མ་ཟད། མིའི་སེམས་ཁམས་ཀྱི་ཐོག་མ་ཞི་བདེའི་སློབ་གསོ་གཏོང་བའི་རིག་པ་ཞིག་ཀྱང་ཡོན་པས།བོད་ཀྱི་གསོ་བ་རིག་པ་དང་སྨན་རིག་ནི་མིའི་རིགས་ལ་ཞབས་འདེགས་ཞུ་བའི་ནུས་ལྡན་གྱི་ཚན་རིག་ཅིག་ཡིན་པ་གོར་མ་ཆག་ཚན་རིག་ནི་དངོས་པོ་དང་བྱ་བ་མཐའ་དག་གི་གནས་མཚུལ་ཇི་མ་ཇི་བཞིན་སྟོན་པའི་དྲང་བདེན་གྱི་རིག་པ་ཞིག་ཡིན། དེང་གི་དུས་ལ་ཆ་མཚོན་པ། འཇིག་རྟེན་གྱི་བདེ་སྐྱིད་ཕུན་ཚོགས་མཐའ་དག་བསྐྲུན་པར་བྱེད་པ་ལ་ཚན་རིག་ནི་མེད་དུ་མི་རུང་ཞིང་། ཚན་རིག་ལ་བརྟེན་ནས་འཇིག་རྟེན་གྱི་ཕན་བདེ་མཐའ་དག་སྐྲུན་མཁན་ནི་མི་ཡིན། དེ་ཡང་མི་ནད་མེད་པ་དང་བདེ་བར་གནས་པ་ཞིག་གིས་བྱེད་ཐུབ་པ་ལས། ནད་པ་ཞིག་གིས་འགྲོ་བའི་བདེ་སྐྱིད་མཐའ་དག་བསྒྲུབ་པ་ཤིན་ཏུ་དཀའ་ལ། ཚེ་ཡུན་རིང་དུ་མི་གནས་པ་ཞིག་གིས་ནི་དེ་བས་ཀྱང་བསྒྲུབ་པར་མི་ནུས། དེའི་ཕྱིར་མི་སུ་འདྲ་ཞིག་ཡིན་རུང་མི་ནང་བར་བདེ་བར་གནས་པ་དང་། ན་བ་གསོ་བར་བྱེད་པ། ཚེ་ཡུན་རིང་དུ་གནས་པའི་ཐབས་ལ་འབད་པ་ནི་གལ་ཆེ་བ་ཞིག་ཡིན་ལ་མིའི་རིགས་ནི་དམིགས་བསལ་གང་ཡང་མེད་པར་དེ་འདྲའི་རེ་འདོད་ཡོད་མཁན་ཤ་སྟག་ཡིན།
དེ་ན་དེ་དག་སྒྲུབ་པར་བྱེད་པའི་ཐབས་ཀྱི་གཙོ་བོ་ནི་གསོ་བ་རིག་པ་དང་། སྨོན་རིག་ལ་བརྟེན་དགོས་པ་སྟེ། དེའང་རྒྱུད་བཞིའི་གླེང་སློང་སྐབས་སུ་ཀྱེ་གྲོགས་པོ་དག་ཤེས་པར་གྱིས་ཤིག མི་ན་བ་བདེ་བར་གནས་པར་འདོད་པ་དང་། ན་བ་གསོ་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ་ཚེ་རིང་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ། ཆོས་དང་ནོར་དང་བདེ་བ་སྒྲུབ་པར་འདོད་པའི་གང་ཟག་གིས་སོག་བ་རིག་པའི་མན་ངག་ལ་བསླབ་པར་བྱའོ། འགྲོ་བ་གང་ཞིག་ནང་ཀྱི་སྡུག་བསྔལ་ལས་ཐར་བར་འདོད་པ་དང་གཞན་གྱི་སྤྱི་བོས་བཀུར་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ། ཞེས་གསུངས་པ་ལྟར་རོ། །
དོན་དེ་དག་རེ་རེ་སྒྲུབ་པའི་ཐབས་ཀྱི་རིག་པ་ནི་གཞན་དག་ཡོད་མོད། རིག་པ་གཅིག་གིས་དོན་དེ་ཚོ་མཐའ་དག་སྒྲུབ་པར་ནུས་པ་ནི་གསོ་བ་རིག་པ་འདི་ཁོ་ན་ཡིན། དེའི་ཕྱིར་འདི་ནི་རིག་པའི་གནས་གཞན་དག་ལས་ཕུལ་དུ་བྱུང་བའི་རིག་པ་ཞིག་ཡིན་པ་གསལ་པོར་ཤེས་ཐུབ། རིགས་པའི་གཞུང་ལུགས་ཀྱི་ཐད་ནས་དེ་ལྟར་དུ་གྲུབ་མོད། འོན་ཀྱང་དེ་དག་དངོས་སུ་སྒྲུབ་པར་བྱེད་པ་ལ་ལག་ལེན་ལ་མི་བརྟེན་མཐུ་མེད་ཡིན་ཞིང་། དེའང་བོད་སྨན་གྱི་ངོས་ནས་བཤད་ན་གཙོ་ཆེ་བ་སྨན་རྫས་ལ་བརྟེན་ནས་ནུས་པ་ཐོན་དགོས་པ་ཞིག་ཡིན།
(གཅིག)བོད་ཀྱི་ཡུལ་ནི་སྨན་རྫས་ཀྱི་འབྱུང་ཁུངས་བླ་ན་མེད་པ་ཞིག་ཡིན།
སྤྱིར་སྨན་ནི་འགྲོ་བ་མིའི་རིགས་ཀྱི་ནང་གསོ་ཞིང་ལུས་ལ་ཕན་པར་བྱེད་པའི་ནུས་པ་ཁྱད་པར་ཅན་ཞིག་ལ་ཟེར་བ་ཡིན། རྒྱལ་ཁབ་ཁག་དང་། མི་རིགས་ཁག། ཡུལ་ཁམས་མི་འདྲ་བ་སོ་སོར་སྨན་གྱི་རྣམ་གྲངས་དང་ངོས་འཛིན་མི་འདྲ་བ་མཐའ་ཡས་པ་ཞིག་ཡོད་མོད། ང་ཚོ་བོད་ཀྱི་སྨན་གཞུང་ནང་དུ་གཏན་ལ་ཕབ་པ་ལྟར་ན་རིན་པོ་ཆེའི་སྨན་དང་། སའི་སྨན། རྡོ་སྨན། ཤིང་སྨན། རྩི་སྨན། ཐང་སྨན། སྔོ་སྨན། སྲོག་ཆགས་ཀྱི་སྨན་བཅས་སྡེ་ཚན་༨དུ་དབྱེ་བ་ཕྱེ་ནས་སྨན་དེ་དག་གི་རོ་དང་། ནུས་པ། བསིལ་དྲོད་། ཕན་གནོད་བཅས་གསལ་བཤད་བྱས་ཡོད། རྣམ་པ་༨པོ་དེ་ཡང་རིགས་བསྡུ་ན། རིན་པོ་ཆེའི་སྨན་དང་ས་རྡོའི་སྨན་ཕལ་ཆེར་ནི་གཏེར་ཁ་ལས་བྱུང་བའི་སྨན་གྱི་རིགས་ཡིན་པ་དང་། སྲོག་ཆགས་ཀྱི་སྨན་ནི་སྲོག་ཆགས་ལས་བྱུང་བའི་སྨན་དང་། དེ་བྱིངས་ཚང་མ་སྐྱེ་དངོས་རྩི་ཤིང་གི་རིགས་ཡིན་པས། སྤྱིར་རིགས་རྣམ་པ་༣དུ་གྲངས་ངེས་པ་དེ་ལྟར་ཡིན། རིགས་གསུམ་གྱིས་བསྡུས་པའི་སྨན་རྫས་དེ་དག་གི་ནང་ནས་གླ་ང་ཆེན་གྷི་ཝཾ་དང་། ཁ་ཆེ་གུར་གུམ། བསེ་རུ་སོགས་སྤུས་ཚད་ལེགས་པའི་སྨན་རྫས་ཁག་གཅིག་ཕྱི་ཕྱོགས་ནས་བརྩལ་སྒྲུབ་བྱེད་དགོས་པ་ཕུད། དེ་བྱིངས་སྨན་རྫས་ཕལ་ཆེར་བོད་ཡུལ་སྟོད་སྨད་རང་ནས་ཐོན་གྱི་ཡོད། དེས་ན་འཛམ་གླིང་གི་རྩེ་མཐོ། ཁོར་ཡུག་གངས་རིས་བསྐོར་བའི་སྨན་ལྗོངས་གཙང་ཞིང་ཉམས་དགའ་བ། གངས་ཅན་བོད་ཀྱི་ཡུལ་ཁམས་ནི་སྨན་རིགས་ཀྱི་འབྱུང་ཁུངས་བླ་ན་མེད་པ་ཕུན་སུམ་ཚོགས་པ་ཞིག་ཡིན་སྟབས་སྨན་རིགས་སྣེ་མང་འཛོམས་པ་སྤྱད་ན་འཛད་མཐའ་མེད་པ་ཞིག་ཡོད་པ་འདི་ནི། ང་ཚོ་བོད་མི་རིགས་ཡོངས་ཀྱི་ནང་ནོར་རྩ་འགངས་ཆེ་ཤོས་ཤིག་ཡིན་པར་མ་ཟད། ཀྲུང་ཧྭ་མི་རིགས་ཧྲིལ་པོའི་ནང་ནོར་རྩ་འགངས་ཆེ་ཤོས་ཤིག་ཀྱང་རེད། དེར་བརྟེན་གཏེར་རི་དང་། སྐྱེ་དངོས། སྲོག་ཆགས་བཆས་ལས་བསྡུས་པའི་སྨན་རིགས་ཀྱི་འབྱུང་ཁུངས་མཐའ་དག་ནམ་ཡང་སྲུང་ཉར་འཐུས་ལེགས་དང་། བེད་སྤྱོད་ཚུལ་མཐུན་བྱས་ནས་དེ་དག་གི་འབྱུང་ཁུངས་རྩ་སྟོངས་སུ་མི་འགྲོ་བའི་ཐབས་ལ་འབད་འབུངས་གནང་རྒྱུ་ནི་ཤིན་གལ་ཆེ་བ་འདུག་སྙམ་།
(གཉིས)སྨན་གྱི་སྤུས་ཚད་ལ་དོ་སྣང་བྱེད་དགོས།
དེ་ལྟར་བོད་ཁམས་ཀྱི་ས་གཞི་ཆེན་པོ་འདི་ནི་སྨན་རིགས་སྣེ་མང་འཛོམས་པའི་སྨན་གྱི་བང་མཛོད་ཆེན་པོ་ཞིག་ཡིན་ནའང་སྨན་བཙལ་སྒྲུབ་དང་། བདག་གཉེར། ལས་སྣོན་སྦྱོར་བ། བེད་སྤྱོད་བྱེད་སྟངས་བཅས་མི་འདྲ་བ་ལ་བརྟེན་ནས་སྨན་གྱི་ནུས་པ་ལེགས་ཉེས་ཀྱི་ཁྱད་པར་ཡོང་གི་ཡོད་པ་རེད། སྨན་གྱི་སྤུས་ཚད་ལེགས་ཉེས་ཟེར་བ་ནི། སྨན་གང་ཞིག་སྨན་རང་རང་གི་ངོ་བོ་ངོས་འཛིན་མ་ནོར་བའི་སྟེང་དུ་འཐུ་སྒྲུབ་དང་། བདག་གཉེར། ལས་སྣོན། སྦྱོར་བ་བཅས་ཚུལ་བཞིན་དུ་བྱས་ནས་སྨན་རང་རང་ལ་ཡོད་པའི་ནུད་པ་དེ་ཇི་མ་ཇི་བཞིན་སྲུང་ཉར་བྱེད་ཐུབ་པ་ལ་སྨན་གྱི་སྤུས་ཚད་ལེགས་པ་ཞེས་ཟེར་བ་དང་། དེ་ལས་ལྡོག་པ་ནི་སྨན་གྱི་སྤུས་ཚད་ཞན་པ་ཡིན། སྤུས་ཚད་ཞན་པའི་སྨན་གྱིས་ནི་གཞུང་ལས་ཇི་སྐད་གསུངས་པའི་ནུས་པ་ཇི་བཞིན་ཐོན་མི་ཐུབ། དཔེར་ན་སྨན་རྫས་ལ་བཤད་ན། བཏུས་ནས་ལོ་༣་ཡན་ཆད་ལོན་པའི་པྲི་ཡངྐུ་དང་། གཡའ་ཀྱི་མ་ལྟ་བུ་སྔོ་སྨན་ལོ་མའི་རིགས་དང་། ལུག་རུ་སེར་པོ་ལྟ་བུ་སྔོ་སྨན་མེ་ཏོག་གི་རིགས་ལྟ་བུ་ཡིན། སྔོ་སྨན་གྱི་རིགས་མཐའ་དག་དེས་མཚོན་བཙལ་སྒྲུབ་བདག་གཉེར་ལེགས་པར་བྱས་ཏེ་སྨན་གྱི་སྤུས་ཚད་ཡག་པོ་ཡོང་བ་བྱ་རྒྱུ་ནི་ཤིན་ཏུ་གལ་ཆེ།
(གསུམ)སྨན་རྫས་བཙལ་སྒྲུབ་དང་བདག་གཉེར་བྱེད་སྟངས།
འོ་ན་སྨན་རྫས་བཙལ་སྒྲུབ་དང་བདག་གཉེར་ཇི་ལྟར་བྱེད་དགོས་སམ་ཞེ་ན། དེ་ལ་སྨན་རྫས་རིགས་གསུམ་གྱི་ནང་ནས་གཏེར་ཁ་ནས་བྱུང་བའི་སྨན་ཏེ་གསེར་དང་། དངུལ། ཟངས། གཤའ་དཀར། གཟི། པད་རག། བྱུ་རུ། སྤོས་ཤེལ། མུ་མེན་སོགས་རིན་པོ་ཆེའི་རིགས་ཀྱི་སྨན་དང་། བཙགས་དང་། སི་ནྡྷུ་ར། གསེར་བྱེ་སོགས་ས་སྨན་གྱི་རིགས། ཅོང་ཞི་དང་། མདུང་རྩེ་དཀར་སྨུག སྦལ་རྒྱབ། གྲུ་བཞི། ལྷང་མཚེར་སོགས་རྡོ་སྨན་གྱི་རིགས་ཕལ་ཆེ་བ་དུས་ཚོད་སྔ་ཙམ་ནས་བཙལ་སྒྲུབ་དང་བདག་གཉེར་ལེགས་པར་བྱས་ན། དུས་ཚོད་ཅུང་རིང་པོ་སོང་ཡང་ནུས་པ་ལ་གནོད་སྐྱོན་ཆེར་ཐེབས་མི་ཐུབ། དེ་བཞིན་དུ་སྲོག་ཆགས་སྨན་གྱི་ནང་ནས་བསེ་རུའི་རྭ་སོགས་རྭ་ཅོའི་རིགས་དང་། འབྲུག་རུས་སོགས་རུས་པའི་རིགས། ཆུ་སྲིན་སྡེར་མོ་སོགས་སྡེར་མོའི་རིགས་རྣམས་ཀྱང་དུས་ཚོད་གང་ཙམ་སོང་ཡང་ནུས་པ་ལ་གནོད་སྐྱོན་མེད། དེ་མིན་རྨ་བྱའི་ཤ་དང་། འབྲོང་གི་སྙིང་དང་ཁྲག་སོགས་སྲོག་ཆགས་ལས་བྱུང་བའི་ཤ་ཁྲག་སྨན་གྱི་རིགས་རྣམས་ནི། དུས་ཚོད་རིང་པོ་སོང་ན་ནུས་པ་ལ་གནོད་སྐྱོན ་ཐེབས་ངེས་ཡིན་པས།མ་རུལ། མ་བམ་པར་བདག་གཉེར་ཡག་པོ་བྱེད་པ་དང་། དུས་ཚོད་གང་ཙམ་ནང་གསར་འཚོལ་རྙིང་བརྗེ་བྱེད་དགོས། འོན་ཀྱང་གྷི་ཝཾ་དང་། དོམ་མཁྲིས། གླ་རྩི་སོགས་རྩི་སྨན་གྱི་རིགས་འགའ་ཞིག་ནི་བདག་གཉེར་ཡག་པོ་བྱུང་ན་དུས་ཚོད་ཅུང་རིང་དུ་སོང་ཡང་ནུས་ཉམས་མི་ཐུབ་མོད། འོན་ཀྱང་ཧ་ཅང་དུས་ཚོད་རིང་དྲགས་ན་ནུས་པར་གནོད་སྐྱོན་ཐེབས་སྲིད། སྐྱེ་དངོས་སྨན་གྱི་རིགས་ལས་ཨ་བར་སྐྱུར་གསུམ་དང་། ཙན་དན་དཀར་དམར་སོགས་འབྲས་བུ་དང་།སྡོང་པོའི་རིགས་ཀྱིས་སྨན་ཕལ་ཆེ་བ་ཡང་བཙལ་སྒྲུབ་བྱས་ནས་མ་རུལ།མ་སེང་བར་བདག་གཉེར་ཡག་པོ་བྱས་ཚེ་དུས་ཚོད་ཅུང་རིང་པོ་སོང་ཡང་ནུས་པ་ལ་གནོད་སྐྱོན་མི་ཡོང་། ཡང་དབང་ལག་དང་། མ་ནུ། རུ་རྟ་སོགས་རྩ་བར་གཏོགས་པའི་སྨན་གྱི་རིགས་རྣམས་ཀྱང་བརྐོ་སྒྲུབ་བྱས་ནས་ལོ་ཤས་རིང་ནུས་པ་ལ་གནོད་སྐྱོན་མི་ཡོང་། དེ་མིན་ཡལ་ག་དང་། ལོ་མ། མེ་ཏོག་བཅས་ཀྱི་སྨན་རིགས་ཤིང་རྩི་ཐང་སྔོ་བཅས་ལས་བསྡུས་པའི་སྨན་རྣམས་ནི་ལོ་གཅིག་གཉིས་ལས་འདས་པའི་རྙིང་པར་སོང་ན་ནུས་པ་ལ་གནོད་སྐྱོན་ཐེབས་ངེས་ཡིན་པར་ངེས་པར་དུ་ལོ་དུས་སུ་གསར་འཚོལ་རྙིང་བརྗེ་དང་བཟང་འཚོལ་ཞན་བརྗེ་བྱེད་དགོས། ལར་སྐྱེ་དངོས་རྩི་ཤིང་སྨ་གྱི་རིགས་གང་ལ་ཡང་རང་རང་གི་ངོ་བོའི་ནུས་པ་ལ་ཁྱད་པར་ཡོད་པ་མ་ཟད་སྐྱེ་གནས་དང་། བཏུས་དུས་སོགས་ལས་ཀྱང་ནུས་པ་ལེགས་ཉེས་ཀྱི་ཁྱད་པར་ཡོང་གི་ཡོད་པས། སྐྱེ་དངོས་སྨན་གྱི་རིགས་མཐའ་དག་བསིལ་དྲོད་རང་གནས་སུ་སྐྱེ་བ་དང་། དུས་ཐོག་ཏུ་བརྐོ་སྒྲུབ་བྱས་ན་ནུས་མཐུ་ཕུལ་དུ་བྱུང་བ་ཞིག་ཡོད་ཅིང་།གལ་ཏེ་བསིལ་དྲོད་སྐྱེ་ས་གོ་ལོག་དང་། དུས་སུ་མ་བཏུས་པ་སོགས་ཡིན་ན་ནུས་མཐུ་དམན་པ་ཡིན་སྟབས་སྐྱེ་དངོས་སྨན་གྱི་རིགས་གང་ལ་ཡང་བཙལ་སྒྲུབ་དང་།བདག་གཉེར་བྱེད་སྟངས་ཐད་ངེས་པར་དུ་དོ་སྣང་བྱེད་དགོས།
(བཞི)ཁྱད་པར་དུ་སྔོ་སྨན་ལ་གཅེས་པའི་ཡན་ལག་བདུན་ཚང་དགོས།
སྔོ་སྨན་འཐུ་སྒྲུབ་དང་སྦྱོར་བ་གང་ལའང་སྐྱེ་སར་སྐྱེ་བ་དང་།དུས་སུ་བཏུ་བ། སྐམ་གསེད་ལེགས་པ། སོ་མ་རྙིང་པ། དུག་འདོན་པ། འཇམ་བཙལ་བ། འཕྲོད་པར་སྦྱར་བ་བཅས་ཤིན་ཏུ་གཅེས་པའི་ཡན་ལག་བདུན་དང་ལྡན་པ་ཞིག་དགོས་པ་ཡིན།
༡.སྐྱེ་སར་སྐྱེ་བ་ནི། སྨན་གང་ཡང་བསིལ་དྲོད་རང་གནས་སུ་སྐྱེ་བ་ནས་བཏུ་དགོས་པ་ལ་ཟེར། དེ་ཡང་རྒྱུད་ལས། གངས་ཅན་འབིགས་བྱེད་བསིལ་དྲོད་རང་གནས་སྐྱེས། །ཞེས་གསུངས་པ་ལྟར། རི་བོ་ཁ་བྱང་ལྟ། རྒྱུན་དུ་བསིལ་ཤས་ཆེ་བ། གངས་ཅན་གྱི་མཚན་ཉིད་དང་ལྡན་པའི་སྲིབ་ཕྱོགས་ལ་བསིལ་སྨན་སྐྱེས་པ་ཡིན་ན། སྐྱེ་སར་སྐྱེས་པ་ཞེས་བསིལ་བའི་སྟོབས་ཕུལ་དུ་བྱུང་བ་ཡིན་ཏེ།དཔེར་ན་ས་ཕྱོགས་དེར་སྐྱེས་པའི་སྨན་ཧོང་ལེན་དང་། སྲོ་ལོ་དཀར་པོ་ལྟ་བུའོ། བསིལ་བའི་ས་ཕྱོགས་དེ་རིགས་ལ་དྲོད་སྨན་སྐྱེས་ན་བསིལ་དྲོད་གོ་ལོག་ཏུ་སྐྱེས་པ་ཡིན་པས་སྨན་དེ་འདྲ་ནུས་པ་དམན་པ་དཔེར་ན། ས་ཕྱོགས་དེར་སྐྱེས་པའི་སྨན་ར་མཉེ་དང་། ཟྭ་འབྲུ་ལྟ་བུ་ཡིན། ཡར་རི་བོ་ཁ་ལྷོ་ཕྱོགས་སུ་གཏད་པ་རྒྱུན་དུ་དྲོད་ཤས་ཆེ་བ་དང་འབིགས་བྱེད་ཀྱི་མཚན་ཉིད་ལྡན་པའི་གདགས་ཕྱོགས་སུ་དྲོད་སྨན་སྐྱེས་པ་ཡིན་སྐྱེ་སར་སྐྱེ་བ་ཡིན་པས་སྨན་དེ་ནི་དྲོད་ཕུལ་དུ་བྱུང་བ་ཡིན། དཔེར་ན་ས་ཕྱོགས་དེར་སྐྱེས་པའི་སྒོག་པ་དང་།རུག་པ། ཟྭ་འབྲུ་ལྟ་བུ་ཡིན། ས་ཕྱོགས་དེ་ལྟ་བུར་བསིལ་སྨན་སྐྱེས་པ་ཡིན་ན་བསིལ་དྲོད་གོ་ལོག་ཏུ་སྐྱེས་པ་ཡིན་སྟབས་སྨན་དེ་རིགས་ཀྱི་ནུས་པ་དམན་པ་དཔེར་ན། ས་ཕྱོགས་དེར་སྐྱེས་པའི་པྲི་ཡང་ཀུ་དང་།། པར་པ་ཏ་ལྟ་བུ་ཡིན། དེའི་ཕྱིར་སྨན་གྱི་ངོ་བོ་གཅིག་པ་ཡིན་ཡང་སྐྱེ་གནས་ཀྱི་ཁྱད་པར་ལས་ནུས་པ་མཆོག་དམན་དུ་འགྱུར་འགྲོ་གི་ཡོད། དེའང་བསིལ་སར་དྲོད་སྨན་སྐྱེ་བ་དང་། དྲོ་སར་བསིལ་སྨན་སྐྱེ་བ་ཡིན་ན་སྨན་དེ་ལ་ནུས་པ་གཏན་ནས་མེད་པ་ཞིག་མ་ཡིན་ནའང་ནུས་པ་དམན་པ་སྟེ། བསིལ་སར་བསིལ་སྨན་སྐྱེ་བ་དང་། དྲོ་སར་དྲོད་སྨན་སྐྱེས་པ་ལྟ་བུའི་ནུས་པ་མེད། དེའི་ཕྱིར་དུས་རྟག་དུ་སྨན་སོ་སོའི་སྐྱེ་གནས་ལ་ལེགས་པར་བརྟགས་ཏེ་རྐོ་སྒྲུབ་བྱེད་དགོས། གཞན་ཡང་སྨན་སྐྱེ་སའི་ས་ཕྱོགས་གཙང་ཞིང་། ས་ཕྱོགས་དེར་སླེབས་མ་ཐག་སེམས་སྤྲོ་བ་དང་། དགའ་སྐྱིད་ཀྱི་སྣང་བ་འཆར་བ། སྐྱེས་བུ་དམ་པས་ཞབས་ཀྱིས་བཅགས་ཤིང་བྱིན་གྱིས་བརླབས་པ། ས་ཕྱོགས་སྐམ་རློན་རན་པ། ལུད་རྫིང་དང་ལམ་གྱི་སྲང་མདོ་དུར་ཁྲོད་སོགས་མི་གཙང་བས་སྦགས་པ་མ་ཡིན་པ་ས་གཞི་གཤིན་ལ་བཀྲ་ཤེས་དགེ་མཚན་གྱི་ཡོད་ཏན་ལྡན་པའི་ས་ཕྱོགས་སུ་སྐྱེ་བའི་སྨན་ནི་མཐུན་རྐྱེན་གྱི་ཁྱད་པར་ལས་སྨན་གྱི་ནུས་པ་ཁྱད་འཕགས་ཅན་དུ་འགྱུར་འགྲོ་གི་ཡོད་པས། སྨན་རིགས་གང་ཡང་ས་གཙང་ས་ནས་བཏུ་དགོས། དེ་ལས་ལྡོག་སྟེ་ལམ་དཀྱིལ་དང་།ལུད་རྫིང་སོགས་མི་གཙང་བའི་ས་ཕྱོགས་སུ་སྐྱེ་བ་ནི་འགལ་རྐྱེན་གྱི་ཁྱད་པར་ལས་སྨན་གྱི་ནུས་པ་དམན་པར་འགྱུར་འགྲོ་བས་སྤངས་དགོས། ད་དུང་སྨན་གང་ཡང་སད་སེར་གྱིས་གདུངས་པ་དང་།སྦྲུལ་སོགས་སྲོག་ཆགས་ཀྱིས་བཟས་ནས་བསླད་པ། འབྲས་བུའི་རིགས་བཏུ་བའི་དུས་ལས་འདས་ནས་སྐྱ་སྐེམ་སོང་བ། ཡང་ན་མ་སྨིན་པ་དང་། བཏུ་བའི་དུས་ལ་མ་བབས་པ། མེས་འཚིགས་པ་ལ་སོགས་པའི་སྨན་གྱི་རིགས་གང་ཡང་སྨན་དུ་མི་རུང་བས། མདོར་ན་སྨན་སོ་སོའི་སྐྱེ་གནས་ཀྱི་ཁྱད་པར་བརྟགས་ནས་འཐུ་སྒྲུབ་བྱེད་པ་ཤིན་ཏུ་གལ་ཆེ་བར་མངོན།
༢.དུས་སུ་བཏུ་བ་ནི། སྨན་འཐུ་སྒྲུབ་བྱེད་པའི་དུས་མཚམས་ཤེས་པར་བྱས་ནས་བཏུ་དགོས་པ་དེ་རེད། དུས་སུ་བཏུས་ན་སྨན་ཡིན་ལ་དུས་ལས་འདས་ན་རྩྭ་ཡིན་ཞེས་ཟེར་སྲོལ་ཡོད་པ་ལྟར།སྤྱིར་སྨན་བཏུ་བའི་དུས་ཀྱི་ཁྱད་པར་ལ་སྨན་གྱི་སྤུས་ཚད་ལ་ཤུགས་རྐྱེན་ཐེབས་ཀྱི་ཡོད། དེར་བརྟེན་རྩ་བ་དང་། སྡོང་པོ། ཡལ་ག་གསུམ་ནི་སྡོང་པོའི་རིགས་སུ་གཏོགས་པས། སྟོན་ཀ་ལོ་མ་དང་རྩི་སྐམ་ནས་སྨན་གྱི་ནུས་པ་གཏིང་འགྲོའི་དུས་སུ་བརྐོ་དགོས། དཔེར་ན་སྲོ་ལོ་དཀར་པོ་ལྟ་བུ་རྩ་བ་དང་། སྤུ་ཤེལ་རྩི་ལྟ་བུ་དང་འབྲི་རྟ་ས་འཛིན་ལྟ་བུ་སྡོང་པོ། དབྱི་མོང་གི་ཡལ་ག་ལྟ་བུ་རེད། ལོ་མ་དང་མྱུ་གུ། ཞོ་གསུམ་ནི་ལོ་མའི་རིགས་སུ་གཏོགས་པ་ཡིན་པས་དབྱར་དུས་ལོ་འདབ་རྒྱས་ཤིང་དར་ལ་བབས་པའི་དུས་སུ་བཏུ་དགོས། དཔེར་ན་ཕ་ལུའི་ལོ་མ་དང་། གངས་ལྷ་མེ་ཏོག་གི་ཞོ། འོམ་བུའི་མྱུ་གུ་ལྟ་བུའོ། མེ་ཏོག་དང་། འབྲས་བུ། ཟེའུ་འབྲུ་གསུམ་འབྲས་བུའི་ཁོངས་སུ་གཏོགས་པས་མེ་ཏོག་ཁ་འབུས་པ་དང་། ཆེར་བཞད་པ། གཞོན་ནུའི་དུས་དང་རྩི་ཐོག་སྨིན་པའི་དུས་སུ་བཏུ་དགོས། དཔེར་ན་གཟེར་འཇོམ་མེ་ཏོག་དང་། ཨུག་ཆོས་ཀྱི་འབྲས་བུ། ལྩམ་པའི་འབྲུ་གུ། གུར་གུམ་གྱི་ཟེའུ་འབྲུ་ལྟ་བུའོ། པགས་པ་དང་། བར་ཤུན། ཚི་བ་གསུམ་ནི་པགས་པའི་རིགས་སུ་གཏོགས་པ་ཡིན་པས་དཔྱིད་ཁ་འབུས་ཀྱི་དུས་སུ་བཏུ་དགོས་དཔེར་ན་སྟབས་སེང་གི་པགས་པ་དང་། སྐྱེར་པའི་བར་ཤུན། རྒོད་ཀྱི་བར་ཤུན། ཚི་བ་ཤེལ་ཏ་ལྟ་བུ་ཡིན། ལྷག་པར་དུ་ཐར་ནུ་སོགས་བཤལ་སྨན་རིགས་རྩི་སྐམ་ནུས་པ་གཏིང་འགྲོའི་དུས་སུ་བཏུ་དགོས་ལ། སྤྱང་ཚེར་སོགས་སྐྱུགས་སྨན་རིགས་རྣམས་ནི་ཁ་འབུས་གྱེན་འདྲེན་གྱི་དུས་སུ་བཏུ་དགོས། ལྷག་པར་སྲད་དཀར་སོགས་ཆུ་སྨན་སྲད་རིགས་རྣམས་ནི་བཏུ་བའི་དུས་སུ་མ་བཏུས་ན་ཆུ་འབེབས་ཀྱི་ནུས་པ་མེད་པས་ངེས་པར་དུ་བཏུ་བའི་དུས་ལ་དོ་སྣང་བྱེད་དགོས་པ་ལས། ནམ་དུས་གང་བྱུང་ལ་བཏུས་པའི་སྨན་ལ་ནི་མཆོག་གི་ནུས་པ་དང་མི་ལྡན། དེས་ན་སྨན་དེ་དག་གང་ཡང་གཙོ་ཆེར་ཟླ་བ་ཡར་ངོའི་དུས་བཟང་བདུད་རྩི་ཐུན་མཚམས་ནས་འགོ་བཙུགས་ཏེ་ཁྲུས་དང་གཙང་སྦྲ་ལེགས་པར་བྱས་ཏེ་སྨན་གཞུང་ནས་གསུངས་པའི་གཟུངས་སྔགས་དང་། རྟེན་འབྲེལ་སྙིང་པོ་བཟླ་བཞིན་དུ་འཐུ་དགོས་པ་ཡིན། དེ་ལྟར་བྱས་པ་ཡིན་ན། རང་རེའི་སྨན་གཞུང་གི་དགོངས་པ་དངོས་སུ་ལག་ལེན་བྱས་པ་ཞིག་ཡིན་པས་དེས་ཕན་པ་ལས་གནོད་པ་མི་ཡོང་སྙམ།
༣.དུག་ཕྲལ་བ་ནི། སྨན་གང་ཞིག་བཏུས་ནས་དུག་ཕྲལ་བྱེད་དགོས་པ་ལ་ཟེར། དེ་ཡང་སྔོ་སྨན་གང་རུང་ཞིག་བཏུས་ནས་ཉེན་དེ་རང་དུ་ལུང་པ་དེའི་ཆུ་ལ་བཀྲུ་དགོས་པ་ནི་དུག་ཕྲལ་དང་པོ་སྤྱི་ལ་གཅེས་པ་ཞིག་ཡིན། རྩ་བ་ཡིན་པའི་སྨན་རིགས་ཀྱི་དུག་ནི་ཕྱིའི་པགས་པ་དེ་ཡིན་ཞིང་དཔེར་ན། ཉེ་ཤིང་པགས་པ་ལྟ་བུའོ། དེ་བཞིན་སྡོང་པོའི་དུག་ནི་ནང་གི་རྐང་དེ་ཡིན། དཔེར་ན་ཀཎྜ་ཀ་རིའི་ནང་གི་རྐང་ལྟ་བུ། ཡལ་གའི་དུག་ནི་ཚིགས་པ་ཡིན། དཔེར་ན་དབྱི་མོང་གི་ཡལ་གའི་ཚིགས་པ་ལྟ་བུ། ལོ་མའི་དུག་ནི་ངར་པ་ཡིན། དཔེར་ན་ཉི་དགའི་འདབ་ལོའི་ངར་པ་ལྟ་བུ། མེ་ཏོག་གི་དུག་ནི་གོས་ཏེ་མེ་ཏོགས་གི་འདབ་གདན་དེ་ཡིན། དཔེར་ན་མེ་ཏོག་གླང་སྣའི་འདབ་ཐུམ་ལྟ་བུ་ཡིན་པས་དེ་དག་ངེས་པར་དུ་ཕྲལ་དགོས། འབྲས་བུའི་དུག་ནི་ནང་གི་རུས་པ་དེ་ཡིན། དཔེར་ན་འོལ་མོ་སེའི་ནང་རུས་ལྟ་བུ་ཡིན་པས་ཕྱིར་བཏོན་ནས་བསལ་དགོས། བར་ཤུན་གྱི་དུག་ནི་ཤ་གདན་ཡིན། དཔེར་ན་སྐྱེར་པའི་བར་ཤུན་གྱི་ཤ་གདན་ལྟ་བུ་ཡིན་པས་ཤ་གདན་མ་ཤོར་བ་བྱེད་དགོས། ཤུན་པགས་སྨན་གྱི་དུག་ནི་ཕྱིའི་དྲེག་པ་ནག་པོ་དེ་ཡིན། དཔེར་ན་པུཥྐར་མཱུ་ལའི་ཕྱི་དྲེག་ལྟ་བུ་ཡིན་པས་ཕྱིའི་དྲེག་པ་ངེས་པར་དུ་བཞར་ནས་གཙང་མ་བྱེད་དགོས། དུག་ཕྲལ་ཟིན་པའི་སྨན་ནི་འཇམ་ཞིང་ནུས་པ་བཟང་བ་དང་། འཇུ་སླ་བ་བཅས་ཡོད་པས་སྨན་རྫས་ཚད་ལྡན་ཡོང་བའི་ཆེད་དུ་ངེས་པར་དུ་དུག་དེ་དག་ཕྲལ་དགོས། དེ་དག་ལ་དུག་ཅེས་བཏགས་པ་ནི། ཟོས་མ་ཐག་ཏུ་ནད་སྐྱེད་པ་དང་།སྲོག་འཕྲོག་པའི་ཉེས་སྐྱོན་ཡོད་པ་ནི་མ་ཡིན་མོད། དུག་དེ་དག་མ་ཕྲལ་བའི་སྨན་རྣམས་ནི་སྤུས་ཚད་དམན་པ་ཡིན་པས་ནུས་པ་རྩུབ་ལ་འཇུ་དཀའ་ཞིང་ལུས་ཟུངས་ལ་གནོད་པ་དང་། ནད་ཐོག་ལ་རང་གི་ནུས་པ་ཇི་བཞིན་ཐོན་མི་ཐུབ་པས་དུག་ཅེས་བཏགས་པ་དོན་དུ་སྨན་རྫས་ཀྱི་སྐྱོན་ཡིན།
༩.སྐམ་གསེད་ལེགས་པ་ནི། བཏུས་ཚར་བའི་སྨན་རྣམས་རུལ་སྐྱོན་སོགས་མི་ཡོང་བའི་ཆེད་དུ་སྐམ་གསེད་ལེགས་པར་བྱེད་དགོས་པ་དེ་རེད། སྨན་རྗས་གང་འདྲ་ཞིག་ཡིན་ནའང་སྨན་རང་རང་ལ་ངོ་བོའི་ནུས་པ་གང་ཡོད་པ་དེ་མི་ཉམས་པར་སྲུང་ཉར་བྱེད་པའི་ཆེད་དུ་འབྲས་བུ་དང་། མེ་ཏོག་མིན་པའི་སྔོ་སྨན་རྣམས་བཏུས་པའི་ཉིན་དེར་ལུང་པ་དེའི་ཆུ་ལ་གཙང་མར་བཀྲུས་ཏེ་ས་རྡོ་དྲེག་པ་སོགས་དག་པར་བྱེད་དགོས། དེ་ནས་ལོ་མ་ཡལ་ག་ལྟ་བུ་སྔོའི་སྨན་རིགས་ཆོལ་ཙམ་བརྡུངས་ནས་རྨ་ཕབ་དགོས་ལ། བསིལ་སྨན་གྱི་རིགས་རྣམས་གྲིབ་ལྷགས་ལ་སྐམ་པ་དང་། དྲོད་སྨན་གྱི་རིགས་རྣམས་མེ་དང་ཉི་མར་སྐམ་དགོས། དེ་ལྟར་བྱས་ན་སྨན་རྫས་རང་རང་ལ་ཡོད་པའི་ནུས་པ་དེ་ཇི་མ་ཇི་བཞིན་སྲུང་ཉར་བྱེད་ཐུབ།དེ་མིན་དྲོད་སྨན་བསིལ་སྐམ་བྱེད་པ་དང་། བསིལ་སྨན་མེ་དང་ཉི་མར་སྐམ་པ་སོགས་ཡིན་ན་སྨན་རང་རང་ལ་ཡོད་པའི་ནུས་པ་སྲུང་ཉར་བྱེད་མི་ཐུབ་པས་དེའི་ཐད་ངེས་པར་དུ་དོ་སྣང་བྱེད་དགོས། སྨན་རིགས་གང་ལའང་ཐབ་ཚང་གི་དུ་བ་ལྟ་བུ་རྒྱུན་དུ་ཕོག་ན་ནུས་པ་ལ་གནོད་སྐྱོན་ཡོད་པས། དུ་བ་ཕོགས་ས་ལ་ཡུན་རིང་པོར་འཇོག་མི་རུང་ག་བུར་དང་། ཤིང་ཀུན། གླ་རྩི། ཀོ་ལ་སོགས་དྲེ་ཆེའི་སྨན་དང་སྨན་གཞན་དག་སྣོད་གཅིག་གི་ནང་དུ་བླུགས་མི་རུང་ཞིང་དྲི་མ་ཕོག་པ་བྱེད་དགོས་ལ། རུལ་སྐྱོན་སྐྱ་སྐམ་སོགས་མི་ཡོང་བའི་སྐམ་གསེད་ལེགས་པར་བྱེད་དགོས། སྨན་གང་ཡང་རུང་བ་རྒྱུན་དུ་ཉི་མ་དང་། ཆར་པ། རླུང་ལྷགས་སོགས་ཕོག་པར་འཇོག་མི་རུང་བ་དེ་ནི་སྨན་གྱི་ནུས་པ་མ་ཉམས་མ་ཡལ་བར་སྲུང་ཉར་བྱེད་ཐུབ་པའི་ཆེད་དུ་ཡིན་པས་ཇི་བཞིན་ལག་ལེན་དུ་འཁྱོལ་ཐུབ་ན། གཞུང་ལས་ཇི་ལྟར་བསྟན་པའི་སྨན་གྱི་ནུས་པ་ཐོན་ཐུབ་ཅིང་ཡོན་ཏན་དཔག་ཏུ་མེད་པ་འབྱུང་ངེས་པར་རིགས་པའི་གཞུང་ལུགས་ལས་བཤད་པ་རྐྱང་པར་མ་སོང་བར་ལག་ལེན་དང་ཟུང་དུ་སྦྲེལ་རྒྱུ་གལ་ཆེའོ།།
༥་སོ་མ་རྙིང་པ་ནི། སྔོ་སྨན་གང་ཡང་རུང་བ་བཏུས་ནས་ལོ་མང་སོང་བ་དང་། ལྷག་པར་ལོ་མ་དང་མེ་ཏོག་གི་རིགས་རྣམས་ལོ་དུས་ལས་འདས་ན་སྨན་གཞུང་ལས་གསུངས་པ་ལྟར་སྨན་གྱི་ནུས་པ་ཆ་ཚང་བ་ཞིག་ཐོན་མི་ཐུབ་པ་ལ་ཟེར་བས། དེའི་ཕྱིར་སྔོ་སྨན་རྣམས་ལོ་རེ་བཞིན་རྙིང་བརྗེ་གསར་སྒྲུབ་བྱེད་པ་གལ་ཆེ་བ་གོང་དུ་བཤད་པ་ལྟར་རོ།
༦.འཇམ་བཙལ་བ་ལ། སྦྱོར་བས་འཇམ་བཙལ་བ་དང་།ཁ་འཛིན་གྱིས་འཇམ་བཙལ་བ། གཉེན་པོས་འཇམ་བཙལ་བ་བཅས་ལས། དང་པོ། རོ་ནུས་ཞུ་རྗེས་མི་འགལ་བར། །རིགས་མཐུན་མང་སྣ་སྤྲད་ཀྱང་རུང་། །ཞེས་གསུངས་པ་ལྟར་རིགས་མཐུན་མང་སྣ་སྤྲད་པ་དང་། གཉིས་པ། དོན་སྣོད་གང་ལ་བབས་པའི་ཁ་འཛིན་བཅས་བསྡེབས་པ། གསུམ་པ། སྔོ་སྨན་ཡུན་བསྲིངས་ནས་བསྟེན་ན་སྔོ་སྨན་ཕལ་ཆེར་གྱིས་རླུང་སློང་བ་དང་། ཕོ་བའི་མེ་དྲོད་གསོད་པ། ལུས་ཟུངས་སྐེམ་པར་བྱེད་པས་དེ་དག་སོ་སོའི་གཉེན་པོ་བརྟེན་དགོས་པ་ཡིན། ཡང་ན་སྔོ་སྨན་ཕལ་ཆེར་ཁ་ཎྜ་བཟོས་ནས་བཏང་ན་ལེགས་པ་སྨན་གཞུང་ལས་གསུངས་ཡོད།
༧.འཕྲོད་པར་སྦྱར་བ་ནི། སྨན་སྦྱོར་སྐབས་གཞུང་ལས། འཕྲོད་པར་སྦྱར་བ་གནད་གསུམ་ཤེས་པ་ཡིས། བསིལ་དྲོད་མ་འདྲེས་མཐུན་བསྡེབས་སྦྱར་བྱས་ཏེ། །ཚ་སེལ་གྲང་སེལ་གཉེས་སུ་ཤེས་པར་བྱ། །ཞེས་གསུངས་པ་ལྟར། དེའང་རོ་ནུས་ཞུ་རྗེས་ཀྱི་གནད་གསུམ་ཤེས་པའི་སྒོ་ནས་རོ་བསྡེབས། ནུས་བསྡེབས། ཞུ་རྗེས་བསྡེབས་ཏེ་སྨན་སྦྱོར་ཚད་དང་ལྡན་པ་བཟོ་དགོས།
རོ་བསྡེབས་སྦྱོར་བ་ལ་གཉིས་པ། གསུམ་པ། བཞི་པ། ལྔ་པ། དྲུག་པ་སྦྱར་བ་རྣམས་ཡོད་པ་ལས། དཔེར་ན་གཉིས་པ་སྦྱར་བ་ལྔ་ཡོད་པས། མངར་བའི་སྐྱུར་བ། མངར་བའི་ལན་ཚྭ་བ། མངར་བའི་ཁ་བ། མངར་བའི་ཚ་བ། མངར་བའི་བསྐ་བ་ལྟ་བུ་སྟེ་མངར་བ་ཁྱད་གཞིའམ་གཙོ་བོར་བྱས་ནས་དེའི་ཁྱད་ཆོས་སམ་འཁོར་སྨན་རེ་སྦྱར་བས་སྨན་སྦྱོར་མི་འདྲ་བ་ལྔ་འབྱུང་བ་ལྟ་བུ་རོ་བསྡེབས་སྦྱོར་བ་དང་། དེ་བཞིན་གསུམ་པ་སོགས་ལ་སྦྱར་བས་རོ་བསྡེབས་སྦྱོར་བ་ལྔ་བཅུ་ང་བདུན་དང་དེའི་སྟེང་རྐྱང་པ་དྲུག་བཅས་རོ་བསྡེབས་ཀྱི་སྨན་སྦྱོར་དྲུག་ཅུ་རེ་གསུམ་ཡོད་ཀྱང་དེང་སྐབས་རོ་བསྡེབས་ཀྱི་སྨན་སྦྱོར་གནང་མཁན་ཉུང་ཙམ་ལས་མེད་པ་འདྲ་སྙམ། སྨན་གྱི་ནུས་པ་སྦྱོར་བ་ལ། ནད་ཀྱི་ངོ་བོ་ཞི་བར་བྱེད་པ་ཞི་བྱེད་ཀྱི་སྦྱོར་བ་དང་། ནད་རོ་རྩད་ནས་འབྱིན་པར་བྱེད་པ་སྦྱོང་བྱེད་ཀྱི་སྦྱོར་བ་གཉིས་ཡོད། དང་པོ་ལ། ཐང་ཕྱེ་རིལ་བུ་ལྡེ་གུ་སྨན་མར་ཐལ་སྨན་ཁ་ཎྜ་སྨན་ཆང་རིན་པོ་ཆེའི་སྦྱོར་བ་དང་སྔོ་སྨན་གྱི་སྦྱོར་བ་བཅས་སྡེ་ཚན་བཅུར་དྲིལ་ཏེ་བསྟན་པ་རྣམས་དང་། སྦྱོར་བྱེད་ལ་སྔོན་འགྲོ་སྣུམ་འཆོས་བཤལ་སྐྱུག་སྣ་སྨན་འཇམ་རྩི་ནི་རུ་ཧ་རྩ་སྦྱོང་སྟེ་སྦྱོང་བྱེད་བདུན་བཅས་སྨན་སྦྱོར་རིགས་མི་འདྲ་བ་གཙོ་ཆེ་བ་རྣམ་པ་གཉིས། དེ་མིན་སྡེ་ཚན་དུ་སྦྱར་བ་དང་སྨན་སྦྱོར་ཁག་གཅིག་ལ་རྣོ་འདོན་པ། ཁ་ཚར་བཏགས་པ། འཕྲུལ་འཁོར་བསྐོར་བ་སོགས་ཞལ་ཞེས་དང་མཐོང་བརྒྱུད་ལས་རྟོགས་དགོས་པ་ཡང་ཡོད་དོ། དེ་ལྟར་སྨན་སྦྱོར་གྱི་ལོག་སྔ་རབས་བོད་ཀྱི་སྨན་པ་དྲང་སྲོང་རྣམས་ཀྱིས་མཛད་པའི་སྨན་གྱི་སྦྱོར་བའི་ཉམས་ཡིག་ཧ་ཅང་མང་པོ་ཞིག་བཞུགས་པ་དེ་དག་ཕལ་ཆེ་བ་ནི། ནུས་པ་བསྡེབས་པ་དང་། ཞུ་རྗེས་བསྡེབས་ཏེ་སྦྱར་བ་ཞིག་ཡིན་ལ། སྦྱོར་བ་སོ་སོར་མང་ཉུང་གི་ཚད་གཞི་བཟོས་གནང་བ་དེ་དག་ནད་ཀྱི་གཉེན་པོར་གྱུར་པ་དང་།། ནད་གཞན་མི་འཁྲུགས་པར་བྱེད་པ་སོགས་དགོས་པ་དང་གལ་གནད་ཤིན་ཏུ་ཆེ་བ་ཞིག་ཡོད་ངེས་པས། སྨན་གྱི་སྦྱོར་བ་གང་ལའང་ཚད་བཞིན་སྦྱོར་བ་གཅེས་སོ། དེ་ཡང་སྨན་སྦྱོར་ཐད་དཔེར་ན། སྦྱོར་བ་སྐོར་གཅིག་ལ་སྨན་སྣ་ཆེས་ཉུང་བ། མཁྲིས་ལས་རྣམ་རྒྱལ་ལྟ་བུ་ལ་དཔེར་མཚོན་ན། སྨན་སྦྱོར་ལས། པུ་ཎྜ་རི་ཀ་བཅོ་ལྔ་པ། །ཀ་ན་ཀ་ཡི་མེ་ཏོག་བདུན། །ཧ་རི་ཏ་ཀའི་ཕབ་ལྡན་པ། མཁྲིས་པའི་སྤྱི་སྨན་ངོ་མཚར་ཆེ། །ཞེས་གསུངས་པ་ལྟར། སྦྱོར་བ་འདི་བཞིན་ཚད་དང་ལྡན་པ་བཟོས་པ་ཡིན་ན། རླུང་ལྡན་མཁྲིས་པའི་ནད་དང་། མཁྲིས་ནད་ཀུན་ལ་མཆོག་ཏུ་བསྔགས་པའི་སྨན་སྦྱོར་ཆེས་ལེགས་པ་ཞིག་ཡིན། འོན་ཀྱང་སྨན་རྫས་གསུམ་ཀ་ཚང་ཡང་། གོང་གི་ཚད་གཞི་དེ་ལས་ཆ་མཐོ་དམན་དུ་སྦྱར་བ་ཡིན་ན་སྨན་སྦྱོར་དེ་ཚད་དང་མི་ལྡན་པ་ཡིན་པས། ཇི་སྐད་བཤད་པའི་ཕན་ནུས་མཐའ་དག་ཐོན་མི་ཐུབ། དེ་བཞིན་དུ་བདུད་རྩི་སུམ་སྦྱོར་ལྟ་བུ་ལ་མཚོན་ནའང་། མ་ནུ་གཅིག་ལ་༡འཇིབ་རྩི་གཉིས། ༢།རྡོ་ཡི་ཚིལ་བུ་ཆ་གསུམ་བྱ། ༣།ཞིབ་བཏགས་གར་ཆང་རྟ་ལ་བསྐྱོན། །སྟོད་དུ་བད་ཁྲག་རྒྱས་པ་དང་། །སྨད་དུ་མཆིན་ཁྲག་ལྷུང་བ་དང་། །བྲང་ཚ་ཆུ་ཚན་སྐྱུགས་པ་དང་། །མགོ་དང་ཡན་ལག་ལ་སོགས་ཀྱི། །རུས་ཆག་ལུགས་སུ་འཛུད་པ་དང་། །བད་མཁྲིས་ཟ་ཁུ་གཅོད་པའི་མཆོག། ཅེས་པའི་སྨན་གྱི་སྦྱོར་བ་འདི་ལྟ་བུ་ལའང་། གོང་བཞིན་ཚད་དང་ལྡན་པ་སྦྱར་ན། ཇི་སྐད་བཤད་པའི་ཕན་ཡོན་མཐའ་དག་ཐོན་ཐུབ་ཀྱང་། ཚད་དེ་ལས་ཆ་མཐོ་དམན་དུ་གྱུར་ན་ཕན་ནུས་ཚང་བར་ཐོན་མི་ཐུབ། དེར་བརྟེན་རྒྱུད་ལས། ཚད་ཡོད་ཚད་བཞིན་སྦྱར་བ་གཅེས་པ་ཡིན། ཞེས་གསུངས་པའི་དགོངས་པའང་དེ་ཡིན། དེ་བཞིན་སྨན་སྦྱོར་ཕལ་ཆེར་ལ་དེས་རིགས་བསྒྲེ་བྱས་ནས་ཚད་ལྡན་བཟོ་དགོས།
ཡང་། སྨན་གྱི་རྣམ་གྲངས་ཤིན་ཏུ་མང་བའི་སྦྱོར་སྡེ་འགའ་ཞིག་ལ་གཙོ་བོའི་སྨན་དང་། སྒོས་ཀྱི་གཉེན་པོར་གྱུར་པའི་སྨན་རྫས་རིགས་གཏན་ནས་ཆད་མི་རུང་ཡང་། སྒོས་ཀྱི་གཉེན་པོ་མིན་པའི་འཁོར་སྨན་རེ་གཉིས་ཆད་པའམ་ཅུང་ཟད་ཆ་ཆུང་བ་ལྟ་བུར་སོང་ཡང་ནུས་པ་ལ་སྐྱོན་རྒྱ་ཆེར་མི་བྱེད་དེ། ཀླུ་སྒྲུབ་ཞབས་ཀྱིས། གཙོ་བོའི་སྨན་ནི་མེད་ཐབས་མེད། །སྒོས་ཀྱི་གཉེན་པོར་མ་གྱུར་པའི། །འཁོར་རྣམས་རེ་གཉིས་ཆད་ཀྱང་རུང་། །ཞེས་གསུངས་པ་ལྟར་ཡིན། འོན་ཀྱང་སྦྱོར་བ་དེའི་གཙོ་བོའི་སྨན་དང་སྒོས་ཀྱི་གཉེན་པོར་གྱུར་པའི་སྨན་རྫས་མེད་དུ་མི་རུང་བར་མ་ཟད། གཙོ་བོའི་སྨན་ཉུང་། འཁོར་སྨན་མང་བས་བུངས་བསྐྱེད་པ་ཡིན་ན་གཙོ་བོའི་ནུས་པ་འཁོར་གྱིས་བཅོམ་ནས་ཚད་ལྡན་གྱི་ནུས་པ་ཐོན་མི་ནུས་ལ། སྒོས་ཀྱི་གཉེན་པོར་གྱུར་པའི་སྨན་རྫས་ཆད་པའམ་ཚད་ལས་ཉུང་ནའང་ནུས་པ་ཤིན་ཏུ་དམན་པས། སྨན་སྦྱོར་གྱི་ཐད་ལ་ངེས་པར་དུ་དོ་སྣང་བྱེད་དགོས་ལ། སྦྱོར་བ་ཚད་ལྡན་བྱ་རྒྱུ་ཤིན་ཏུ་གལ་ཆེ་སྟེ། རྒྱུད་ལས། ཚད་མེད་རྣམས་ལ་གཙོར་སྨོས་ཐུན་ཚད་སྐྱེད། །ཅེས་པའི་དགོངས་པ་ཡང་དེ་ཉིད་ཡིན་ནོ།
མདོར་ན། སྨན་རྫས་དང་སྨན་སྦྱོར་ལ་སྤུས་ཚད་མེད་ན། སྨན་བཏང་བས་ནད་པ་ལ་ཕན་ཐོགས་ཆུང་ཞིང་། ནད་པ་ལ་ཕན་ཐོགས་མེད་ན། སྨན་དང་སྨན་པ་ཡང་དགོས་པ་མེད་པ་ལྟ་བུར་གྱུར་པས། སྨན་རྫས་དང་སྨན་སྦྱོར་གྱི་སྤུས་ཚད་ལ་ངེས་པར་དུ་དོ་སྣང་བྱེད་དགོས་སོ།།
ཞེས་པ་འདི་གསོ་བ་རིག་པའི་གཞུང་ལུགས་དང་ལག་ལེན་དང་བཅས་པ་ལ་ཅུང་ཟད་གོམས་པར་བྱས་ནས་སྨན་པའི་མིང་ཐོབ་པ་ཁྲོ་རུ་ཚེ་རྣམ་མམ་བརྡ་སྤྲོད་ཀུན་བཤད་ཀྱི་བཏགས་མིང་དུ་ཚངས་སྲས་དགྱེས་པའི་རང་མདངས་གཙུག་ལག་སྨྲ་བའི་སྡེ་ཞེས་འབོད་པས་སྤྱི་ལོ་༡༩༩༡ལོའི་ཟླ་༣པར་བྲིས་པའོ།


c: text/html

text:
༢༠༡༤ ཟླ་ ༧ ཚེས་ ༦ རེས་གཟའ་ཉིན་མ།
༄༅། །ལྷར་བཅས་སྲིད་ཞིའི་གཙུག་རྒྱན། འཇིག་རྟེན་ཞི་བདེའི་དེད་དཔོན། ས་སྟེང་༧རྒྱལ་བསྟན་ཡོངས་རྫོགས་ཀྱི་མངའ་བདག ཁམས་གསུམ་ཆོས་ཀྱི་རྒྱལ་པོ། བོད་ཁ་བ་ཅན་གྱི་ལྷ་སྐལ། འཕགས་མཆོག་འཇིག་རྟེན་དབང་ཕྱུག་མིའི་རྣམ་པར་རོལ་བ། བོད་མི་ཡོངས་ཀྱི་མགོན་སྐྱབས་དང་བླ་ན་མེད་པའི་དབུ་འཁྲིད་སྤྱི་ནོར་༧གོང་ས་༧སྐྱབས་མགོན་ཐམས་ཅད་མཁྱེན་པ་༧རྒྱལ་མཆོག་སྐུ་ཕྲེང་བཅུ་བཞི་པ་ཆེན་པོ། དགོས་པའི་སླད་དུ་མཚན་དངོས་ནས་སྨོས་ན་རྗེ་བཙུན་འཇམ་དཔལ་ངག་དབང་བློ་བཟང་ཡེ་ཤེས་བསྟན་འཛིན་རྒྱ་མཚོ་སྲིད་གསུམ་དབང་སྒྱུར་མཚུངས་པ་མེད་པའི་སྡེ་དཔལ་བཟང་པོ་མཆོག ཕྱི་ལུགས་དགུང་གྲངས་བདུན་ཅུ་དོན་དགུར་ཕེབས་པའི་སྐུའི་འཁྲུངས་སྐར་གྱི་དུས་ཆེན་ཁྱད་པར་ཅན་གྱི་སྐབས་འདིར། བཀའ་ཤག་ནས་གཞིས་བྱེས་བོད་མི་ཡོངས་ཀྱི་ངོ་ཚབ་ཞུས་ཏེ་གུས་ཕྱག་དང་བཅས་༧གོང་ས་༧སྐྱབས་མགོན་ཆེན་པོ་མཆོག་ལ་དགའ་དད་སྤྲོ་གསུམ་གྱི་སྒོ་ནས་འཚམས་འདྲི་ཞུ་བ་དང་ཆབས་ཅིག མཁའ་ཁྱབ་བསྟན་འགྲོའི་མགོན་དཔུང་དམ་པར་དགུང་གྲངས་ ༡༡༣ བར་བཞུགས་རྒྱུའི་བཀའ་བཞེས་བཟང་པོ་ཡོད་པ་བཞིན་༧ཞབས་པད་རྡོ་རྗེའི་ཁམས་སུ་བརྟན་ཅིང་འཕྲིན་ལས་ཀྱི་འོད་སྣང་རྒྱུན་མི་ཆད་དུ་སྩོལ་བའི་གསོལ་བ་ཕུར་ཚུགས་སུ་འདེབས་རྒྱུ་དང་། གོ་སྐབས་འདི་བཟུང་སྟེ་༧རྒྱལ་ཡབ་དམ་པ་ཆོས་སྐྱོང་ཚེ་རིང་དང་། ༧རྒྱལ་ཡུམ་དམ་པ་བདེ་སྐྱིད་ཚེ་རིང་རྣམ་གཉིས་ལའང་སྙིང་ཐག་པ་ནས་བཀའ་དྲིན་རྗེས་དྲན་ཞུ་རྒྱུ་ཡིན།
ལྷག་པར་ད་རེས་༧གོང་ས་༧སྐྱབས་མགོན་ཆེན་པོ་མཆོག་གིས་བོད་དང་ཆོས་རིག་གོམས་སྲོལ་ལོ་རྒྱུས་སོགས་གང་ཅིའི་ཆ་ནས་འབྲེལ་བ་དམ་ཟབ་ཡོད་པའི་ལ་དྭགས་ནང་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༣ པ་སྐལ་བཟང་བཀའ་དྲིན་ཆེ་བའི་སྐབས་དང་བསྟུན། མགོན་པོ་གང་ཉིད་དངོས་སུ་འཁྲུངས་སྐར་མཛད་སྒོའི་ཚོགས་མགོན་དུ་ཆིབས་སྒྱུར་བཀའ་དྲིན་བསྐྱངས་པར་འདིར་འཁོད་དད་ལྡན་སེར་སྐྱ་མང་ཚོགས་ཡོངས་ཀྱི་ཚབ་ཞུས་ཏེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་ཡིན།
དེ་རིང་གི་དུས་ཆེན་ཁྱད་པར་བ་འདི་ནི་ཞི་བདེ་དང་དྲང་བདེན་ལ་དགའ་བའི་འཛམ་གླིང་གི་མི་མང་སྤྱི་དང་། སྒོས་སུ་གཞིས་བྱེས་བོད་མི་ཡོངས་ཀྱིས་དགའ་གུས་ཆེན་པོའི་སྒོ་ནས་འཛམ་གླིང་ས་ཕྱོགས་གང་སར་དུས་ཆེན་སྲུང་བརྩི་ཞུ་བཞིན་པ་ཞིག་ཡིན་ཞིང་། མགོན་པོ་གང་གིས་བོད་འབངས་རྣམས་ཇི་ལྟར་མ་ཡིས་བུ་ལ་བརྩེ་བ་ལྟར་ཐུགས་བརྩེ་བ་ཆེན་པོས་གཅེས་པར་བསྐྱངས་པའི་བཀའ་དྲིན་གྱི་ཕུང་པོ་ནི། སྟོང་གསུམ་རིན་ཆེན་བདུན་གྱིས་བཀང་སྟེ་བསྐལ་བ་ཇི་སྲིད་དུ་ཕུལ་ཡང་གཞལ་བའི་སྐབས་མེད་ཀྱང་། བཀའ་དྲིན་གྱི་ཆ་ཤས་ཙམ་གསབ་ཆེད་སྐབས་བཅུ་བཞི་པའི་བཀའ་ཤག་གིས་ཕྱི་ལོ་ ༢༠༡༤ འདི་བཞིན་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་བཀའ་དྲིན་རྗེས་དྲན་གྱི་ལོར་སྲུང་བརྩི་ཞུ་རྒྱུའི་ལས་རིམ་ཆེ་རིགས་ ༢༡ དང་། ནང་ཚན་ལས་རིམ་ཆུང་གྲས་ ༣༠༠ ཙམ་གཏན་འབེབས་དང་སྦྲགས་ལོ་འཁོར་མོའི་རིང་སྲུང་བརྩི་ཞུས་དང་ཞུ་བཞིན་པ་ཡིན་ཞིང་། ལོ་རྗེས་མའི་༧གོང་ས་༧སྐྱབས་མགོན་ཆེན་པོ་མཆོག་གི་བོད་ལུགས་འཁྲུངས་ཚེས་བོད་ཟླ་ ༥ ཚེས་ ༥ དང་ཕྱི་ཟླ་ ༦ ཚེས་ ༢༡ ཉིན་དགུང་གྲངས་བརྒྱད་ཅུར་ཕེབས་པའི་གྱ་སྟོན་མཛད་སྒོའི་སྐབས་དང་བསྟུན་ནས་གཞུང་འབྲེལ་བརྟན་བཞུགས་རྒྱས་པ་བསྟར་འབུལ་ཞུ་འཐུས་ཀྱི་བཀའ་བཞེས་སྤྱི་སྩལ་བྱུང་བ་བཞིན་གོ་སྒྲིག་ཞུ་བཞིན་ཡོད།
༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ནི་བསིལ་ལྡན་ཁ་བའི་ལྗོངས་ཀྱི་སྐྱེ་འགྲོ་ཡོངས་དང་ལས་སྨོན་གྱི་འབྲེལ་བ་ཐུན་མོང་མ་ཡིན་པའི་དབང་གིས་བོད་ཀྱི་ལོ་རྒྱུས་ནང་ཆེས་གཉན་འཕྲང་ཆེ་བའི་དུས་སྐབས་སུ་མདོ་སྨད་ས་ཡི་ཐིག་ལེར་མཚན་དཔེའི་དཀྱིལ་འཁོར་རྣམ་པར་བཞད་ཅིང་། དགུང་ལོ་ལྔར་ཕེབས་སྐབས་མི་འཇིགས་གདོང་ལྔས་སྟེགས་པའི་གསེར་གྱི་ཁྲི་འཕང་མཐོན་པོར་མངའ་གསོལ་ཞུས་པ་དང་། བོད་ཀྱི་ཤར་ཕྱོགས་ནས་རྒྱ་དམར་བཙན་འཛུལ་བའི་དབང་གིས་དུས་འགྱུར་མི་ཟད་པ་འབྱུང་ཉེའི་མཚམས་སུ་མགོན་པོ་གང་ཉིད་ལས་རེ་ལྟོས་བཅོལ་ཡུལ་གཞན་མ་མཆིས་སྟབས་གངས་ལྗོངས་ལྷ་མི་ཡོངས་ཀྱིས་ཇི་ལྟར་གསོལ་བ་བཏབ་པ་བཞིན་སྐུ་ན་ཤིན་ཏུ་ཕྲ་བ་དགུང་གྲངས་བཅུ་དྲུག་ལས་མ་ཕེབས་ཀྱང་བོད་འབངས་སྡུག་བསྔལ་གྱི་གནས་ལས་སྐྱབས་ཐབས་སུ་རྒྱལ་སྲིད་ཆོས་སྲིད་ཀྱི་ཐུགས་འགན་བཞེས་གནང་མཛད་དེ། ཐབས་མཁས་འཕྲུལ་མཛངས་ཀྱི་སྒོ་ནས་བོད་རྒྱ་མི་རིགས་གཉིས་འཆམ་མཐུན་མཉམ་གནས་ཡོང་ཐབས་གནང་སྟེ་བོད་འབངས་རྣམས་གནས་སྐབས་ཛ་དྲག་དམག་གི་འཇིགས་པ་ལས་བསྐྱབས་ཤིང་། ༧གོང་ས་༧སྐྱབས་མགོན་ཆེན་པོ་མཆོག་གསན་བཞེས་མཇུག་སྐྱོང་དང་བོད་ལྗོངས་མཐའ་དབུས་ཡོངས་དང་རྒྱ་ནག་བཅས་པར་མཛད་འཕྲིན་རླབས་ཆེན་བསྐྱངས་ཀྱང་ཕ་རོལ་པོའི་བསམ་སྦྱོར་ངན་པའི་དབང་གིས་རྒྱུན་གནས་ཐུབ་པ་མ་བྱུང་།
དེ་རྗེས་དགུང་ལོ་ཉེར་ལྔར་ཕེབས་སྐབས་བཙན་བྱོལ་དུ་ཕེབས་དགོས་བྱུང་ཞིང་། ཐོག་མར་བཙན་བྱོལ་བོད་མིའི་འཚོ་རྟེན་ཕུགས་འཕེར་ཡོང་ཐབས་སུ་གཞིས་ཆགས་ཁག་མང་གསར་འཛུགས་ཀྱིས་གནས་ཡུལ་ས་གནས་ཀྱི་མི་འབོར་ལ་ལྟོས་པའི་བོད་མི་ཉུང་ཤས་ལས་མེད་རུང་སིམ་ཡལ་དུ་མ་འགྲོ་བར་ཕན་ཚུན་མཉམ་རུབ་ཐོག་ཟུར་གསལ་འཚོ་གནས་ཐུབ་པ་བྱུང་བ་དང་། མ་འོངས་མི་རིགས་ཀྱི་སོན་རྩ་ན་གཞོན་རྣམས་སྲོལ་རྒྱུན་དང་དེང་རབས་ཀྱི་ཤེས་ཡོན་འདབ་གཤོག་གཉིས་ལྡན་ཡོང་ཐབས་སུ་གཏན་ཉིན་སློབ་གྲྭ་ཁག་ཟུར་འཛུགས་གནང་བས་མི་རིགས་ཀྱི་ངོ་བོ་གསོན་པོར་གནས་པའི་ཐོག་དེང་རབས་ཤེས་ཡོན་ཅན་གྱི་མི་སྣ་གང་མང་གསོ་སྐྱོང་ཐུབ་པ་བྱུང་ཞིང་། བཙན་བྱོལ་ནང་སྐྱེ་འཚར་བྱུང་བའི་ན་གཞོན་དེ་དག་གིས་ད་ལྟའི་ཆར་བཙན་བྱོལ་སྤྱི་ཚོགས་དང་སྒྲིག་འཛུགས་ཀྱི་འགོ་ཁྲིད་ལས་འགན་མུ་མཐུད་ཁུར་བཞིན་ཡོད། དེ་མཚུངས་བོད་མི་རིགས་ཀྱི་ཁྱད་ནོར་ཆོས་དང་རིག་གཞུང་སྲུང་སྐྱོབ་དར་སྤེལ་ཆེད་རིས་མེད་ཆོས་བརྒྱུད་ཁག་དང་གཡུང་དྲུང་བོན་བཅས་ཀྱི་བཤད་སྒྲུབ་ཀྱི་ལྟེ་གནས་དགོན་སྡེ་གྲྭ་ཚང་རྣམས་རིམ་བཞིན་བཙན་བྱོལ་དུ་སླར་གསོ་དར་སྤེལ་མཛད་ཅིང་། ཆོས་བརྒྱུད་ནང་ཕན་ཚུན་ཕུ་ནུ་བཞིན་དུ་དམ་ཚིག་འོ་ཆུ་གཅིག་འདྲེས་ཀྱི་མཛའ་བརྩེའི་དཔལ་ལ་རོལ་ཐུབ་པ་བྱུང་། ཁྱད་པར་༧གོང་ས་ལྔ་པ་ཆེན་པོ་ནས་བརྒྱུད་པའི་བྱེས་འབྱོར་སྒྲིག་འཛུགས་དང་འཛིན་སྐྱོང་གི་སྒྲོམ་གཞིར་དུས་ནས་དུས་སུ་ལེགས་བཅོས་དང་ཡར་རྒྱས་གོང་འཕེལ་གྱིས་མང་གཙོའི་ཆ་ལག་ཡོངས་སུ་རྫོགས་པར་མཛད་དེ། ཇི་སྲིད་བོད་དོན་བདེན་མཐའ་མ་གསལ་གྱི་བར་བོད་རིགས་ཡོངས་རྫོགས་རྡོག་གཅིག་ཏུ་སྒྲིལ་ཐུབ་པའི་སྒྲིག་འཛུགས་ཤིག་ཏུ་བསྒྱུར་གནང་མཛད་པ་སོགས། སྐུ་ངལ་བརྒྱ་ཕྲག་ཁྱད་དུ་བསད་ནས་བླ་ན་མེད་པའི་དབུ་འཁྲིད་ལམ་སྟོན་གནང་བའི་བཀའ་དྲིན་བསམ་བརྗོད་ལས་འདས།
ལྷག་དོན་ད་ལྟའི་ཆར་བོད་རིགས་ཡོངས་རྫོགས་ཆོལ་ཁ་ཆོས་བརྒྱུད་དབྱེ་བ་མེད་པར་དམ་ཚིག་རྡོག་རྩ་གཅིག་སྒྲིལ་ལྕགས་ཀྱི་གོང་བུ་ལྟ་བུར་གནས་བཞིན་པ་ནི་༧གོང་ས་༧སྐྱབས་མགོན་ཆེན་པོའི་ཡང་དག་པའི་དབུ་འཁྲིད་ལམ་སྟོན་འབའ་ཞིག་ལ་བརྟེན་ནས་བྱུང་བ་ཡིན་ཞིང་། བོད་ཀྱི་ལོ་རྒྱུས་ནང་ཆོས་རྒྱལ་མེས་དབོན་རྣམ་གསུམ་གྱི་སྐུ་དུས་སུ་བོད་མིའི་གཅིག་སྒྲིལ་གྱི་ནུས་སྟོབས་དང་ཆོས་སྲིད་ཀྱི་མངའ་ཐང་ཡང་རྩེར་སོན་པ་བྱུང་ཡང་། རིམ་བཞིན་ཐི་གུ་སྣེ་ཤོར་གྱིས་ཉམས་གུད་ཚབས་ཆེན་བྱུང་བ་མ་ཟད། ཉེ་བའི་ལོ་བརྒྱ་ཕྲག་མང་པོའི་བར་གཅིག་སྒྲིལ་ཡང་དག་པ་ཞིག་བྱུང་མ་ཐུབ་པར་ལུས་རུང། ད་ལྟའི་ཆར་མགོན་པོ་གང་གི་དབུ་འཁྲིད་ལམ་སྟོན་ལ་བརྟེན་ནས་རང་ཡུལ་ཕྲ་ཚུགས་ཡོད་པའི་དུས་སྐབས་ལས་ལྷག་པའི་བོད་མིའི་གཅིག་སྒྲིལ་གྱི་ནུས་ཤུགས་ཇེ་ཆེར་འགྲོ་བཞིན་པ་ནི་བོད་མི་རིགས་ལ་ལྷག་པར་དུ་བཀའ་དྲིན་ཆེ་བའི་མཛད་བཟང་རྨད་དུ་བྱུང་བ་ཞིག་ཡིན་པ་སྨོས་ཅི་དགོས།
དེ་མཚུངས་བོད་དང་ཆོས་རིག་གོམས་གཤིས་གཅིག་གྱུར་ཡིན་པའི་ཧི་མ་ལ་ཡའི་རི་རྒྱུད་ཀྱི་མི་རིགས་རྣམས་ལའང་ཕ་མེས་ནས་བརྒྱུད་པའི་མི་རིགས་ཀྱི་ཁྱད་ནོར་ངོས་འཛིན་ཐུབ་པའི་གདེང་སྤོབས་བྱིན་པ་དང་། འཛམ་གླིང་ནང་པ་ཡོངས་ཀྱིས་གུས་བཀུར་ལམ་སྟོན་ཞུ་ཡུལ་དང་ཡོངས་རྫོགས་བསྟན་པའི་མངའ་བདག་ཆེན་པོར་གྱུར་པ་སོགས་ཕྱོགས་དང་རིས་སུ་མ་ཆད་པའི་བསྟན་འགྲོའི་མཛད་པ་རྒྱ་ཆེར་བསྐྱངས་དང་སྐྱོང་བཞིན་པ་མ་ཟད། སྔོན་བྱོན་རིས་མེད་སྐྱེས་ཆེན་ཚད་ཐུབ་དུ་མས་དམ་བསྒྲགས་མཛད་པ་དང་རྗེས་སུ་མཐུན་པར་བསྟན་པ་དག་ཐེར་གྱི་མཛད་པ་ཁོ་ནར་དགོངས་ཏེ་དོལ་རྒྱལ་སྐོར་བླང་དོར་བཀའ་སློབ་བཀའ་དྲིན་བསྐྱངས་པར། བོད་རྒྱུད་ནང་བསྟན་རྗེས་འབྲང་པ་ཡོངས་ཀྱིས་རྒྱུ་མཚན་ཤེས་པའི་སྒོ་ནས་སྤང་བླང་འཇུག་ལྡོག་མ་ནོར་བ་ཞུ་བཞིན་པ་དེ་ལྟར་ཡང། མ་རུང་ཁོག་བཅངས་ཀྱི་སྐྱེ་བོ་རེ་ཟུང་གིས་༧གོང་ས་༧སྐྱབས་མགོན་ཆེན་པོར་གོ་བ་ལོག་སྒྲུབ་ཞུ་ཐབས་བྱེད་པ་ནི་ཉི་ཤར་སྦར་མོས་བཀག་ཐབས་བྱེད་པ་ལས་མ་འདས། ལྷག་པར་བར་སྐབས་ནས་༧གོང་ས་༧སྐྱབས་མགོན་ཆེན་པོའི་བཀའ་དྲིན་བསམ་ཤེས་མེད་པར་གཞི་རྩ་ཡེ་ནས་བྲལ་བའི་མཚན་སྨད་དང་། ཆོས་དད་རང་དབང་དང་འགྲོ་བ་མིའི་ཐོབ་ཐང་ཟེར་བ་སོགས་ཁ་ལ་འཁྱེར་ཏེ་ཕ་རོལ་པོའི་གཡོ་བྱུས་འོག་ཚུད་པའི་ཆབ་སྲིད་ཀྱི་ལས་འགུལ་མངོན་གསལ་དོད་པོའི་སྒོ་ནས་སྤེལ་བཞིན་པ་རྣམས་ཚང་མས་ངོས་འཛིན་མ་ཐུབ་པ་མེད་ཀྱང། སྤྱི་སྒོས་བསྟན་འགྲོའི་འཕྲལ་ཕུགས་ཁེ་གྱོང་སྤྱི་དང་། ཁྱད་པར་བོད་མི་རིགས་ཆགས་འཇིག་གི་མཚམས་སུ་སླེབས་པའི་དུས་སྐབས་འདིར་ཚང་མས་དྲན་ཤེས་བག་ཡོད་བརྟན་པོའི་སྒོ་ནས་སྤང་བླང་འཇུག་ལྡོག་མ་ནོར་བ་བྱ་གལ་ཆེ་བའི་དྲན་སྐུལ་བསྐྱར་ནན་ཞུ་རྒྱུ་ཡིན།
གཞན་ཡང་འཇིག་རྟེན་སྐྱེ་འགྲོ་ཡོངས་ཀྱི་བདེ་དོན་ཆེད་འགྲོ་བ་མིའི་རྒྱུད་ཀྱི་བཟང་སྤྱོད་གོང་འཕེལ་གཏོང་རྒྱུ་དང་། ཆོས་ལུགས་ཕན་ཚུན་དབར་མཐུན་འབྲེལ་དག་སྣང་སྦྱོང་ཐབས། བོད་མི་རིགས་ཀྱི་ཁྱད་ནོར་ཆོས་དང་རིག་གཞུང་སྲུང་སྐྱོབ་དར་སྤེལ་གནང་རྒྱུ་བཅས་ཀྱི་མཛད་ཆེན་རྣམ་གསུམ་མམ། ལྷག་བསམ་ཐུགས་བསྐྱེད་གསུམ་གྱི་ཉམས་བཞེས་ཐུགས་དམ་གྱི་མཐིལ་དུ་མཛད་པ་ལ་བརྟེན་ནས་འཛམ་གླིང་ཡོངས་ལ་ཞི་བདེ་དང་དྲང་བདེན་གྱི་འོད་སྣང་བྱིན་པའི་རླབས་ཆེའི་དབུ་འཁྲིད་ཅིག་དང་། རྒྱལ་ཁབ་དང་མི་རིགས་ཆོས་ལུགས་བཅས་ཀྱི་དབྱེ་བ་མེད་པར་ཀུན་གྱིས་དགའ་མོས་གུས་བཀུར་ཆེ་ཤོས་ཞུ་ཡུལ་ཞིག་ཏུ་གྱུར་ཅིང་། གླིང་ཆེན་དྲུག་གི་རྒྱལ་ཁབ་དྲུག་ཅུ་རེ་བདུན་ལྷག་ནང་༧ཞབས་ཀྱི་པད་མོ་རྣམ་པར་བཀོད་དེ་ནོ་སྦེལ་ཞི་བདེའི་གཟེངས་རྟགས་དང་། མཉམ་འབྲེལ་རྒྱལ་ཚོགས་ཀྱི་ཁོར་ཡུག་བྱ་དགའ། ཨ་རིའི་གྲོས་ཚོགས་ཀྱི་གསེར་གྱི་གཟེངས་རྟགས། ཊེམ་པལ་ཊོན་གཟེངས་རྟགས་སོགས་ཆེ་བསྟོད་དང་གཟེངས་རྟགས་བརྒྱ་དང་ལྔ་བཅུ་བརྒལ་བ་འབུལ་བཞེས་མཛད། དེ་ལྟར་འཛམ་གླིང་ཡུལ་གྲུ་ཀུན་ཏུ་ལོ་རེ་བཞིན་༧གོང་ས་༧སྐྱབས་མགོན་ཆེན་པོའི་མཚན་སྙན་མཛད་འཕྲིན་རྒྱས་པ་ལ་བརྟེན་ནས་རྒྱལ་སྤྱིའི་ཐོག་བོད་དོན་དྲིལ་བསྒྲགས་དང་རྒྱབ་སྐྱོར་ཤུགས་ཆེ་བྱུང་ཞིང་། བོད་དོན་བདེན་མཐའ་གསལ་ཐབས་ལ་ཕན་ཐོགས་རླབས་ཆེན་བྱུང་ཡོད།
བོད་རྒྱའི་དབར་གྱི་གནད་དོན་འདི་བཞིན་རྒྱ་ནག་གཞུང་དང་མཉམ་གྲོས་མོལ་གྱི་ལམ་ནས་སེལ་ཐབས་བྱ་རྒྱུ་ལས་ཐབས་ལམ་གཞན་མེད་སྟབས། ༧གོང་ས་༧སྐྱབས་མགོན་ཆེན་པོ་མཆོག་གིས་འདོན་གནང་མཛད་པའི་གཉིས་སྨན་དབུ་མའི་ལམ་གྱི་སྲིད་བྱུས་ནི་རྒྱལ་སྤྱིའི་ཆབ་སྲིད་ཀྱི་འགྱུར་འགྲོས་དང་། ད་ལྟའི་བོད་ནང་གི་ཛ་དྲག་གནས་སྟངས་སོགས་ཕྱོགས་ཐམས་ཅད་ནས་དངོས་ཡོད་གནས་སྟངས་དང་འཚམས་པའི་སྲིད་བྱུས་བཟང་ཤོས་ཡིན་པ་མ་ཟད། བོད་རྒྱ་མི་རིགས་གཉིས་ཀར་ཁེ་ཕན་ལྡན་པ་ཞིག་ཡིན་པར་སོང་། རྒྱ་ནག་གཞུང་གི་འགོ་འཁྲིད་གསར་པ་ཚོས་སྲིད་བྱུས་འདིའི་གཉིས་ཕན་གྱི་རང་བཞིན་གང་མྱུར་ངོས་འཛིན་ཐུབ་པའི་རེ་བ་ཞུ་རྒྱུ་ཡིན།
དབུ་མའི་ལམ་གྱི་སྲིད་བྱུས་ལ་གཞིས་བྱེས་བོད་མིའི་རྒྱབ་སྐྱོར་ཤུགས་ཆེ་ཡོད་མུས་མ་ཟད། རྒྱལ་སྤྱིའི་སྤྱི་ཚོགས་དང་སྲིད་གཞུང་ཁག དེ་བཞིན་རྒྱ་རིགས་མང་ཚོགས་བཅས་ཀྱི་རྒྱབ་སྐྱོར་ཆེ་རུ་འགྲོ་བཞིན་པ་ཡིན་ཞིང་། སླད་མར་ཡང་རྒྱབ་སྐྱོར་གྱི་གནས་ཚད་སྔར་ལྷག་ཡར་རྒྱས་གོང་འཕེལ་ཡོང་ཆེད་དབུ་མའི་ལམ་གྱི་སྲིད་བྱུས་གོ་རྟོགས་སྤེལ་རྒྱུའི་ལས་འགུལ་གཞི་རྒྱ་ཆེ་བ་ཞིག་འགོ་ཚུགས་ཟིན་པའི་ཁོངས་ཀྱི་ཆ་ཤས་སུ། སྐད་རིགས་འདྲ་མིན་ཐོག་དབུ་མའི་ལམ་སྐོར་དྲྭ་རྒྱ་གསར་བཟོ་ཞུས་པའི་ནང་དབུ་མའི་ལམ་དང་འབྲེལ་བའི་གལ་ཆེའི་ཡིག་ཆ་དང་བཀའ་སློབ་ཁག་ལྟ་བདེ་ཡོང་ཆེད་ཟུར་འཇོག་ཞུས་ཡོད། དེ་མཚུངས་བཀའ་བློན་དང་དྲུང་ཆེ་རྣམ་པ་ས་གནས་ཆ་བགོས་ཀྱིས་བཙན་བྱོལ་བོད་མིའི་གཞིས་སྒར་ཁག་ཏུ་ཆེད་ཕེབས་ཀྱིས་མང་ཚོགས་ཁྲོད་དབུ་མའི་ལམ་གྱི་གོ་རྟོགས་སྤེལ་རྒྱུའི་ལས་གཞི་རིང་མིན་སྤེལ་རྒྱུ་ཡིན་ན་ཚང་མས་མཉམ་ཞུགས་གནང་བའི་རེ་བ་ཡོད།
ད་ལྟའི་ཆར་གཞིས་བཞུགས་བོད་རིགས་སྤུན་ཟླ་རྣམས་རྒྱ་ནག་གཞུང་གི་བཙན་བཟུང་དྲག་གནོན་འོག་ཉིན་འཁྱོལ་ཡང་མཚན་མི་འཁྱོལ་བའི་འཇིགས་སྣང་དང་དངངས་སྐྲག་གི་ཁོར་ཡུག་ནང་གནས་དགོས་སུ་གྱུར་ཀྱང། རེ་བ་དང་ཡིད་ཆེས་མ་བརླག་པར་སྙིང་སྟོབས་ཞུམ་པ་མེད་པའི་སྒོ་ནས་བསྟན་སྲིད་མི་རིགས་ཀྱི་ལ་རྒྱ་བརྟན་པོར་བཟུང་ཐོག ༧གོང་ས་༧སྐྱབས་མགོན་ཆེན་པོ་མཆོག་ལ་དད་འདུན་ཆེན་པོས་རེ་བའི་མིག་འབུར་གཏོད་བཞིན་ཡོད་ཅིང་། ད་བར་བོད་ནང་བོད་མི་ ༡༣༠ ཡིས་རང་ལུས་མེར་སྲེག་གནང་བ་ཚང་མས་མགྲིན་དབྱངས་གཅིག་གྱུར་ཐོག་༧གོང་ས་༧སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས་པ་དང་། བོད་མིའི་རང་དབང་བསྐྱར་གསོ་དགོས་པའི་མངོན་འདོད་གསལ་སྟོན་བྱས་པ་རྒྱ་ནག་གཞུང་གི་འགོ་འཁྲིད་ཙམ་དུ་མ་ཟད། འཛམ་གླིང་ཡོངས་ཀྱིས་གསལ་རྟོགས་ཐུབ་པ་བྱུང་ཡོད།
༧གོང་ས་༧སྐྱབས་མགོན་ཆེན་པོ་མཆོག་གིས་ད་བར་དགོངས་གཞི་དང་བཀའ་སློབ་ལམ་སྟོན་ཕེབས་པ་རྣམས་རྨང་གཞིར་བཟུང་སྟེ། བཀའ་ཤག་གི་རྩ་བའི་ལྟ་གྲུབ་གཅིག་སྒྲིལ་དང་། གསར་གཏོད། རང་ཁ་རང་གསོ་བྱ་རྒྱུའི་སྲིད་བྱུས་ལ་བརྟེན་ནས་བོད་དོན་བདེན་མཐའ་མ་གསལ་གྱི་བར་མུ་མཐུད་འབད་རྩོལ་ལྷོད་པ་མེད་པར་ཞུས་དང་ཞུ་མུས་ཡིན་ཞིང་། ཕྱི་ལོ་ ༢༠༡༡ ལོར་༧གོང་ས་༧སྐྱབས་མགོན་ཆེན་པོ་མཆོག་གིས་འཕྲལ་ཕུགས་དགག་དགོས་ཀྱི་རྒྱུ་མཚན་དུ་མར་གཟིགས་ནས་མི་མང་གིས་འོས་འདེམས་བྱས་པའི་འགོ་ཁྲིད་ལ་ཆབ་སྲིད་ཀྱི་འགན་དབང་རྩིས་སྤྲོད་གནང་རྒྱུའི་བཀའ་ལྕི་ཟློག་མེད་ཕེབས་པ་ལ་བརྟེན་ནས་རང་གཞན་རོགས་གསུམ་ཚང་མར་སེམས་འཚབ་ཤུགས་ཆེ་བྱུང་ཡོད་རུང་། ད་བར་༧གོང་ས་༧སྐྱབས་མགོན་ཆེན་པོའི་ཐུགས་རྗེ་འཕྲིན་ལས་དང་། རྒྱལ་གཅེས་ལྷག་བསམ་གྱིས་ཕྱུག་པའི་གཞིས་བྱེས་བོད་མི་ཡོངས་ནས་གདུང་སེམས་མཉམ་བསྐྱེད་དང་ཕྱར་གྲུ་མཉམ་འདེགས་གནང་བ་ལ་བརྟེན་ནས་འཐུས་ཤོར་མེད་ཙམ་དུ་གནས་བཞིན་པ་ནི་དགའ་སྒོམ་བྱ་འོས་པར་སྣང་།
འདས་པའི་མི་ལོ་དྲུག་ཅུར་ཉེ་བའི་རིང་རྒྱ་གར་དབུས་སའི་གཞུང་དང་མི་མང་གིས་མཚོན་པའི་འཛམ་གླིང་ཁྱོན་ཡོངས་སུ་གནས་པའི་ཞི་བདེ་དང་དྲང་བདེན་ལ་དགའ་བའི་མང་ཚོགས་བོད་ཀྱི་རྩ་དོན་དང་ཆོས་རིག་འཛིན་སྐྱོང་གི་བྱ་བར་དངོས་ཤུགས་བརྒྱུད་གསུམ་ནས་རྒྱབ་སྐྱོར་དང་མཐུན་འགྱུར་གནང་མཁན་ཡོངས་ལ་གོ་སྐབས་འདི་བཟུང་སྟེ་འཚམས་འདྲི་དང་ཐུགས་རྗེ་ཆེ་ཞེས་ཞུ་རྒྱུ་ཡིན།
མཐའ་དོན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཅིང་། ཐུགས་བཞེད་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་བཅས། བོད་མིའི་སྒྲིག་འཛུགས་ཀྱི་བཀའ་ཤག་གིས་ཕྱི་ལོ་ ༢༠༡༤ ཟླ་ ༧ ཚེས་ ༦ ལ།། །།

robotstxt: allowed

filter: keep


text:
བཀའ་ཁྲིའི་འོས་གཞི་བློ་བཟང་སྦྱིན་པ།
ཕྱི་ལོ་༡༩༥༩ ལོར་བཙན་བྱོལ་དུ་ཕེབས་རྗེས་ཐོག་མར་མ་སུ་རི་གཏན་སློབ་ནས་ཕྱི་ལོ་༡༩༧༣ ལོར་གཞི་རིམ་སློབ་ཐོན་བྱུང། སློབ་གྲྭར་བཞུགས་རིང་རྒན་བདག་སོགས་གནང་སྟེ་སློབ་གྲོགས་ཚང་མས་པ་ལགས་ཞེས་ཚང་མས་དགའ་མོས་ཞུ་ཡུལ་ཞིག་ཀྱང་ཡིན། གཞི་རིམ་སློབ་ཐོན་རྗེས་ཅན་རྡི་སྒར་པཱན་འཇབ་མཐོ་སློབ་ནང་སློབ་གཉེར་གནང་སྟེ། སྦི་ཨེ་ཐོན་རྗེས་བཙན་བྱོལ་བོད་གཞུང་གི་སྲི་ཞུ་བའི་ཁོངས་སུ་འཛུལ་ཞུགས་གནང། ཅན་རྡི་སྒར་དང་རྡ་སར་བཞུགས་རྒྱུན་རིང་གཞོན་ནུའི་ལས་འགུལ་ནང་གཟེངས་སུ་ཐོན་པའི་ཕྱག་ལས་གནང་བར་བརྟེན། ཕྱི་ལོ་༡༩༧༧ ནས་༡༩༨༣ བར་གཞོན་ནུའི་དབུས་རྒྱུན་ལས་སྐབས་གཉིས་བསྟུད་མར་འདེམས་ཐོན་བྱུང་སྟེ་དབུས་རྒྱུན་ཚོགས་གཙོ་ཡང་གནང་བ་དང། ཚོགས་གཙོ་འཁྱུར་རྗེས་གཞོན་ནུའི་སློབ་སྟོན་པར་ཡང་བསྐོ་བཞག་བྱུང་ཡོད།
ཕྱི་ལོ་༡༩༨༢ ལོར་བོད་དུ་༧གོང་ས་མཆོག་གི་སྐུ་ཚབ་ཐེངས་གཉིས་པའི་ཁོངས་སུའང་ཕེབས་པ་སོགས་གང་སྤྱིའི་མཉམ་མྱོང་དང་ཆ་རྐྱེན་ལ་གཞིགས་ཏེ། ཕྱི་ལོ་༡༩༨༨ ནས་༡༩༩༡ བར་བོད་གཞུང་བདེ་སྲུང་ལས་ཁུངས་ཀྱི་དྲུང་ཆེ་དང། བལ་ཡུལ་སྐུ་ཚབ་དོན་གཅོད། སྐུ་སྒེར་དྲུང་ཆེ། མཛད་རྣམ་སྡེ་ཚན་སོགས་ཀྱི་གལ་གནད་ཆེ་བའི་ལས་གནས་རིམ་པའི་ནང་ཁྱོན་མི་ལོ་༣༤ ཙམ་རིང་ཕྱག་ལས་གནང་བའི་ཉམས་མྱོང་ཐོག་ལྷག་བསམ་དང་དྲང་ཚུགས་ལྡན་ཞིང། ཤེས་འཇོན་གཉིས་ལྡན་གྱི་གཞུང་ཞབས་ཟུར་པ་ཞིག་ཡིན་པ་དང། བོད་ཀྱི་རྒྱལ་རབས་ལོ་རྒྱུས་སོགས་ལའང་ཐུགས་མངའ་ཟབ་པས་རྒྱལ་རབས་དང། ནང་ཆོས་སོགས་ཀྱི་སྐོར་ཕྱག་དེབ་འགའ་ཤས་ཀྱང་སྔ་རྗེས་སུ་ལྗགས་རྩོམ་གནང་ཡོད། གཞུང་ཞབས་ནས་བགྲེས་ཡོལ་རྗེས་དེང་སྐབས་ཨ་རིའི་རྒྱལ་ས་ཝ་ཤིང་ཊོན་ཁུལ་དུ་བཞུགས་ཡོད་པའི་ལོ་རྒྱུས་སྙིང་བསྡུས་ཙམ་ངོ་སྤྲོད་ཞུས་པ་ལགས་ན། རྒྱ་ཆེའི་མི་མང་གིས་སྐབས་གསུམ་པའི་བཀའ་ཁྲི་རུ་ཁོང་ལ་འོས་འཕེན་ཡོང་བ་ཞུ་བཞིན་ཡོད།
བྷེང་ལོར་མཐོ་རིམ་སློབ་གྲྭ་M.B.A རུ་སློབ་སྦྱོང་བྱེད་བཞིན་པ་བསྟན་འཛིན་ནོར་བཟང། བྷེང་ལོར་མཐོ་རིམ་སློབ་གྲྭ་ནས་M.COM ཐོན་པ། ད་ལྟའི་ཆར་བྷེང་ལོར་ཨ་རིའི་དངུལ་ཁང་ནང་སྡེ་ཚན་འགན་འཛིན་གྱི་ལས་དོན་སྒྲུབ་བཞིན་པ་བསྟན་འཛིན་བདེ་ཆེན་ཐུན་མོང་ནས།{jcomments on}


text:
པད་མ་ཚེ་བརྟན་ལ་བཅར་འདྲི་བྱས་ཚུལ།
ཉེ་བའི་ལོ་འདི་གའི་རིང་ལ། པད་མ་ཚེ་བརྟན་གྱིས་བོད་མིའི་སྤྱི་ཚོགས་ཀྱི་གྲུ་ཟུར་ཡོངས་ལ་རྟོག་ཞིབ་ནན་དུ་བྱས་ཏེ། བདེན་པའི་གཤིས་སུ་གྲུབ་བའི་དངོས་ཡོད་ཀྱི་སྣང་བརྙན་རེ་རེ་སྒྱུ་རྩལ་གྱི་ལམ་ནས་བརྙན་རིས་སུ་ཕབ་ཡོང་དུས། གཟིགས་མོ་བ་ཀུན་གྱིས་དགའ་བ་དྲུངས་ནས་འབྱིན་པའི་གློག་བརྙན་འདི་དག་དམིགས་གཏད་ཀྱི་འབེན་སར་བཟུང་ནས་དོ་སྣང་མང་དུ་བྱེད་བཞིན་ཡོད།
པད་མ་ཚེ་བརྟན་ལགས་ནི་བོད་ཀྱི་བརྩམས་སྒྲུང་རྩོམ་པ་པོ་ཞིག་ཡིན་ལ། ཁོང་གིས་ཕྱི་ལོ་2002ལོ་ནས་བཟུང་གློག་བརྙན་འཁྲབ་ཁྲིད་ཀྱི་ལས་ལ་ཞུགས་ཏེ། སྔ་གཞུག་ཏུ་བརྙན་ལེན་པ་ཟོན་ཐར་རྒྱལ་དང་ལྷན་དུ་སྤྱི་ཚོགས་ཀྱི་བདེན་པ་ཕྱི་རུ་བརྟོལ་བའི་གློག་བརྙན་མང་ཙམ་འཁྲབ་ཡོད། ད་རེབ་ཀྱི་ཁྱི་རྒན་བྱ་བའི་གློག་བརྙན་འདིས་ཀྱང་འབྲོག་ཁྱིམ་ཕལ་བ་ཞིག་གི་སྒོ་ཁྱི་གསོས་བའི་གཏམ་རྒྱུད་གླེང་ཡོད་དེ། མི་རབས་རྒན་གཞོན་གཉིས་ཀྱི་བསམ་པའི་འགྱུར་བ་དང་བསྡོངས་ནས། རིན་མཐོན་པོའི་དོད་དུ་མ་བྱིན་ལ། ཇག་རྐུན་མའི་ལག་ཏུ་མ་སྤྲད་པར་མཐར་རང་གི་སྒོ་ཁྱི་རང་གིས་བསད་དེ་གཏམ་རྒྱུད་ཧྲིལ་བོར་ངེས་ཤེས་གཏིང་ནས་འདྲོང་བར་བྱས་ཡོད། ལར་འདི་ལ་དཔྱད་པ་འདྲ་མིན་སྤེལ་མཁན་མང་དུ་མཆིས་མོད། འདི་ནི་ཏག་ཏག་དངོས་ཡོད་ཀྱི་སྣང་ཚུལ་སྒྱུ་རྩལ་གྱི་ཐབས་ཀྱིས་མཚོན་པ་ཞིག་རེད།
ད་ལོའི་བྷུ་རོ་ཁུ་ལེན་གློག་བརྙན་དུས་སྟོན་(Brooklyn Film Festival)དུ་འཁྲབ་ཁྲིད་པ་པད་མ་ཚེ་བརྟན་ལགས་ལ་བཅར་འདྲི་བྱས་པ་བརྒྱུད། ཁོང་གི་གློག་བརྙན་ཁྱི་རྒན་བྱ་བའི་ཤུགས་སུ་གནས་པའི་མཚོན་དོན་སྐོར་གྱི་རྒྱུ་ཆ་མང་དུ་ལག་སོན་བྱུང་།
བོད་ཀྱི་སྤྱི་ཚོགས་དངོས་མཚོན་པ།
ཉེ་བའི་ལོ་འདི་འགའི་རིང་ལ། བོད་ཀྱི་གློག་བརྙན་མང་དུ་བྱུང་བ་འདི་དཔལ་འབྱོར་གྱི་ཡོང་འབབ་དམིགས་སུ་བཟུང་བ་ཆེར་མ་ཡིན་པར། གཙོ་བོ་བོད་མི་འཚོ་བཞེས་གནང་སའི་ཁོར་ཡུག་དེ་ག་རྫུན་དང་འུད་ཀྱིས་མ་བསླད་པར་ཇི་མ་ཇི་བཞིན་དུ་མཚོན་པར་བྱ་བའི་ཆེད་དུ་ཡིན། ཚུལ་འདི་ལ་པད་མ་ཚེ་བརྟན་ལགས་ནས་ཀྱང་འདི་ལྟར་གསུངས་རྒྱུར། "ངས་གློག་བརྙན་བརྒྱུད་ནས་བོད་མིའི་སྲོལ་རྒྱུན་གྱི་བསམ་བློ་དང་ད་ལྟའི་སྤྱི་ཚོགས་ཀྱི་འགྱུར་བ་གང་མང་ཞིག་མཚོན་འདོད་ལ།དཔེར་ན། ཁྱི་རྒན་ཞེས་པའི་གློག་བརྙན་འདིའི་ནང་གཏམ་རྒྱུད་མང་པོ་ཞིག་འདུ་སྟེ། ན་གཞོན་ཁྱོ་ཤུག་གཉིས་ལ་བྱིས་པ་མེད་པ་བྲིས་ནས་ད་ཆའི་བོད་ཀྱི་སྤྱི་ཚོགས་ཀྱི་དངོས་ཡོད་གནས་ཚུས་བསྟན་ཡོད།""གློག་བརྙན་འདིས་སྤྱིར་བཏང་གི་གཏམ་རྒྱུད་ཕལ་བ་ཞིག་བཤད་པ་ཡེ་མིན་པར། དེ་ཁྲོད་ཀྱི་ཞིབ་ཆ་རེ་རེ་ནས་བོད་མིའི་སྤྱི་ཚོགས་དངོས་མ་ཞིག་གྲུབ་ཡོད།" "རྐྱེན་འདི་ལ་བརྟེན། གློག་བརྙན་འདི་གར་རྒྱ་བོད་གཉིས་ཀའི་ལྟད་མོ་བ་མང་པོས་བརྩི་མཐོང་ཆེན་པོ་བྱེད་བཞིན་འདུག"
སྣང་བརྙན་དང་ས་གནས་ཀྱི་གལ་ཆེན་རང་བཞིན།
བརྙན་བཟོ་མཁན་གྱིས་བཤད་ན་ཁོང་གི་དངོས་ཡོད་རིང་ལུགས་གསར་མའི་ལུགས་དེ་ཡུལ་གྱི་སྟེང་མངོན་ཡོད་ཟེར་ཏེ། དེ་ཡང་གློག་བརྙན་ཁྲོད་ཀྱི་ཁོར་ཡུག་དག་སྣོད་བཅུད་འདི་འཇིག་དུས་ལྟ་བུའི་སྐྱ་ཐིང་ཐིང་གི་ཁོར་ཡུག་ཅིག་ལྟད་མོ་བའི་མདུན་སར་བཤམས་ཡོད་པ་དང་འདི་ལྟ་བུའི་སྐྱོ་སྣང་གི་ཚོར་བ་ནི་བརྙན་བཟོ་མཁན་གྱི་ངོས་ཐད་ནས་གསལ་བོར་ཚོར་ཐུབ་པ་ཞིག་རེད། འདི་ལ་ཁོང་གིས་གསལ་བཤད་བྱེད་རྒྱུར། “ངས་གཏམ་རྒྱུད་དང་གཏམ་རྒྱུད་ཀྱི་དགོས་མཁོ་ལ་གཞིགས་ཏེ། བསམ་གཟས་ནས་དེ་ལྟ་བུའི་ཚོར་སྣང་སྟེར་བྱེད་ཅིག་བཀོད་སྒྲིག་བྱས་པ་ཡིན”ཟེར།
ཁོང་གིས་འཁྲབ་གཞུང་འབྲི་སྐབས་དང་བརྙན་ལེན་སྐབས་སུ་ཁོང་ནི་ཡིད་སེམས་སྐྱོ་བར་བྱས་སོང་ཟེར་ཞིང་། མུ་མཐུད་དུ་གློག་བརྙན་ཁྲོད་ཀྱི་ཡུལ་དང་དེ་བརྙན་སྒྲོམ་དུ་བཀོད་པའི་ཇུས་འགོད་ཀྱི་དོན་སྙིང་ཐད་ནས་བཤད་རྒྱུར། “ཁྱོད་ཀྱིས་གློག་བརྙན་ཁྲོད་དུ་མཁའ་དབྱིངས་ཤར་བའི་བརྙན་རིས་མང་དུ་མེད་པར་ཧ་ལམ་དོ་སྣང་བྱུང་ཡོད་སྲིད། བརྙན་རིས་མང་ཆེ་ཤོས་དེ་ཐིག་ངོས་གཅིག་གམ་ས་ངོས་ཁོ་ན་རུ་བླངས་ཡོད། ང་ཚོས་དེ་ལ་བརྟེན་ནས་ཤིན་ཏུ་སྐྱོ་བའི་མྱོང་ཚོར་ཅིག་སྐྱེད་འདོད་པ་ཡིན། གློག་བརྙན་ཁྲོད་དུ། ཁྱི་རྒན་བསད་བྱུང་བ་དེ་ནི་ཕྱོགས་གཞན་ཞིག་ནས་གླེང་ན་བཅིངས་འགྲོལ་ཞིག་ཡིན་ཏེ། དེ་འདྲ་ཞིག་གི་ལམ་ནས་ཁྱི་དེར་བཅིངས་འགྲོལ་ཐོབ་པ་མ་ཟད། རྒན་པོ་དེར་ཡང་བཅིངས་འགྲོལ་ཐོབ་སོང་བ་ཡིན། གློག་བརྙན་གྱི་མཇུག་ཏུ། རྒན་པོ་ཁོང་རི་ངོས་སུ་འགོ་བཞིན་པ་དེས་དོན་ཞིག་མཚོན་ཡོད་དེ། རྒྱུ་མཚན་ནི་སྐབས་དེ་དུས་ད་གཟོད་ནམ་མཁའ་དང་བར་ཐག་བསྟུང་གིན་ཡོད།”
བྷེ་གི་མཱན་ལ་བཅངས་པའི་དགའ་བ།
“ངས་ཀྲུང་གོར་ཡོད་པའི་གློག་བརྙན་སློབ་གླིང་དུ་ལོ་མང་བོར་སློབ་སྦྱོང་བྱས་པ་ཡིན་ལ། གློག་བརྙན་བརྒྱ་ཕྲག་དུ་མར་བལྟས་མྱོང་། དེ་བས་གློག་བརྙན་སྒྱུ་རྩལ་པ་སུས་ཤུགས་རྐྱེན་ཐེབས་པར་བཤད་ཁག་པོ་རེད། འོན་ཀྱང་Ingmar Bergmanནི་ཕལ་ཆེར་ཁོ་བོར་སེམས་འགུལ་ཐེབས་སུ་བཅུག་པ་དག་གི་ནང་གི་གཅིག་ཡིན་རྒྱུ་རེད།”ཟེར།
བརྩམས་ཆོས་གསར་བ།
ངལ་གསོ་བ་ཞེས་པ་ནི་ཁོང་གི་མི་ཚེའི་མིང་མཛོད་དུ་མི་འདུག་སྟེ། ཁོང་གི་སེམས་སུ་ཉར་བའི་གཏམ་རྒྱུད་གསུམ་པོར་དོ་སྣང་བྱེད་རིན་ཆེན་པོར་འདུག་ལ། ཨ་རི་ནས་ཕྱིར་ཕ་ཡུལ་ལ་ལོག་རྗེས་དེ་གསུམ་ལས་གཅིག་གློག་བརྙན་དུ་འཕབ་རྩིས་འདུག སྟེས་དབང་གིས་དེ་ལས་གཅིག་གི་ཁ་བྱང་ལ«ཨ་མེ་རི་ཀ»ཟེར་ཅིང་། དེའི་ནང་དོན་མདོར་བསྡུས་ན་གཤམ་ལྟར།
“དེ་ནི་ནུབ་ཕྱོགས་རྒྱལ་ཁབ་ཀྱི་བ་གླང་ཞིག་དང་འབྲེལ་བའི་གཏམ་རྒྱུད་ཅིག་སྟེ། བོད་ཡུལ་ན་ཡོད་པའི་བ་དེའི་རིགས་མིན། ཐེངས་འདིའི་གཏམ་རྒྱུད་ནི་བོད་དབུས་སུ་བྱུང་བ་ཞིག་ཡིན། འོ་མ་ཧ་ཅང་མོད་རབས་ཟེར་བ་ལ་རྐྱེན་བྱས། ཁྱིམ་ཚང་ཞིག་གིས་ཕྱི་རྒྱལ་གྱི་བ་རིན་གོང་ཤིན་ཏུ་མཐོ་བ་ཞིག་ཉོས། དེ་ལ་མིང་ཅི་ཞིག་གདག་དགོས་མ་ཤེས་པ་ལ། ཨ་མེ་རི་ཀར་བ་དེའི་རིགས་ཤིན་ཏུ་མང་བ་ཐོས་པས། བ་ལའང་དེ་ལྟར་དུ་མིང་བཏགས། ཁོ་ཚོས་བ་དེ་བཀོལ་ནས་རྒྱུད་འཇོག་པར་བརྩམས་པའི་ཚེ། དེ་ཉིད་གློ་བར་དུ་ཤི་བར་གྱུར་བས། བདེ་འཇགས་ཚན་ཁག་ནས་རྟོག་དཔྱོད་ཀྱི་མགོ་ཚུགས། འཕྲོ་རིམ་འཕྲོར་བྱུང་བའི་དོན་དག་དེ་དག་གིས་མ་གཞི་འབྲེལ་བ་དམ་པའི་སྡེ་བ་དེའི་སྡེ་མི་ཕན་ཚུན་བར་གྱི་འབྲེལ་བ་ཇེ་ངན་དུ་སོང་བ་དང་། འདི་ནི་དོན་དམ་དུ་ངས་སྟོན་རྒྱུ་གཙོ་བོ་དེ་ཡིན། སྒྲིག་གཞིའི་ཆ་ནས་དེ་ནི«ཁྱི་རྒན»དང་འདྲ་བོ་མེད་ལ། གློག་བརྙན་ནི་བ་གླང་ཤི་བ་དང་མི་རྣམས་ནས་བདེ་འཇགས་ཚན་ཁག་ལ་རང་སོ་སོའི་ལྟ་ཚུལ་བཤད་པ་ནས་མགོ་རྩོམ་རྒྱུ་ཡིན།”


text:
གནས་མཆོག་རྒྱལ་བྱ་སྒང་གི་སྤོས་འབོར་དུ།།
གཟིགས་སྤྲོ་འོད་དཔག་མེད་ཀྱི་གཟི་སྐུ་བརྗིད།།
ལྡན་འགྲོ་བར་མཇལ་སྐལ་ཐོབ་ཙམ་གྱིས།།
ལུས་སེམས་བདེ་བའི་ཡང་རྩེར་མངོན་པར་འགོད།།
ཅེས་སྐབས་འདིར་བརྗོད་པར་བྱ་བ་ནི། ཤར་རྒྱལ་མོ་ཚ་བ་རོང་ཀྱོམ་ཀྱོ་གཟིགས་སྤྲོ་ཞེས་པའི་གནས་འདི་ནི་སྔ་རབས་སུ་རྫོང་འགག་རྒྱལ་པོ་མདོ་བཞེར་ནག་པོའི་དུས་སྐབས་སུ་སློབ་དཔོན་བཻ་རོ་ཙ་ན་དང་གཡུ་སྒྲ་སྙིང་པོ་ཁོང་རྣམ་པའི་དམིགས་བསལ་གྱི་གདུལ་བྱའི་ཞིང་དུ་གྱུར་ཅིང་བྱིན་གྱིས་བརླབས་པའི་ས་ཆ་ཞིག་ཡིན་ལ། གནས་དེའི་ཉེ་འགྲམ་གྱི་ས་ཕྱུག་དང་བྲོ་ཤོད། ཕར་པ། ཁོ་ནོ་རྒྱལ་ཁྱུང་ཞེས་པའི་གྲོང་སྡེའི་ལུང་འགྲམ་དུ་བཻ་རོའི་སྒྲུབ་གནས་དང་ཞབས་རྗེས་ད་བར་ཡང་སྐྱེ་འགྲོ་ཀུན་གྱི་མཐོང་ལམ་དུ་གསལ་པོར་མཇལ་རྒྱུ་ཡོད། ཡུལ་ཕྱོགས་དེ་ནི་སྐྱེས་ཆེན་འཁྲུངས་པའི་གནས་ཀྱང་ཡིན་ལ། སྔར་ས་སྐྱ་པའི་མཁས་ཆེན་རོང་སྟོན་ཤཱཀྱ་རྒྱལ་མཚན་ཤེས་བྱ་ཀུན་གཟིགས་དང་ཇོ་ནང་གི་སྐྱེ་ཆེན་དྲུང་བཀའ་བཞི་བ་རིན་ཆེན་དཔལ་བཅས་ནི་ཕོ་དྲིལ་བྱེ་མ་ཐང་སྟེ་ལོ་རྒྱུས་ནང་ཆོས་ཐང་ཆེན་པོ་བརྒྱད་དུ་བགྲངས་པའི་གནས་ཁྱད་པར་ཅན་དེར་འཁྲུངས་པར་གྲགས།
དེ་ལྟར་དངོས་འབྱོར་གྱི་བསོད་ནམས་བརྟས་པའི་ཞིང་ཁམས་གཟིགས་སྤྲོ་རྒྱལ་བྱ་རི་བོའི་སྒང་དུ་ལྷང་ངེར་གནས་པའི་འཛམ་གླིང་སྐྱེ་འགྲོ་ཀུན་གྱི་ཐུན་མོང་གི་བསོད་ནམས་ཀྱི་བགོ་སྐལ་དུ་གྱུར་པའི་རྡོ་ཡི་རྒྱུ་ཆ་ཕུང་པོར་སྤུངས་པ་ལས་བཞེངས་གྲུབ་བྱུང་བའི་འོད་དཔག་མེད་གཙོ་འཁོར་གསུམ་གྱི་ངོ་སྤྲོད་མདོར་ཙམ་གླེང་བར་བྱ་བ་ལ། ཐོག་མར་རྩིག་བཟོའི་སྒྱུ་རྩལ་དཔལ་དུ་སྒེག་པའི་ལྷ་སྐུ་འདི་ཉིད་ནི་གཟིགས་སྤྲོ་བཀྲ་ཤིས་ཆོས་འཁོར་དགོན་གྱི་སྤྲུལ་སྐུ་ཀརྨ་བསམ་འགྲུབ་མཆོག་གིས་བཞེངས་པ་ལགས། དེ་ཡང་ཁོང་ཉིད་ནི་བྲོ་ཤོད་སྡེ་བའི་ཀ་ཅིག་ཅེས་པ་ཡ་རབས་ཀྱི་ཁྱིམ་རྒྱུད་དུ་རབ་བྱུང་བཅུ་བདུན་པའི་ས་བྱི་ལོར་(སྤྱི་ལོ1948པའི་ཟླ8པར།)སྐུ་འཁྲུངས། ཆུང་དུས་སུ་ཀརྨ་སྐུ་ཕྲེང་བཅོ་ལྔ་པ་མཁའ་ཁྱབ་རྡོ་རྗེའི་བླ་སྐུལ་དུ་གྱུར་པའི་ཞང་པོ་བླ་མ་ཚུལ་ཁྲིམས་ལེགས་ལྡན་དང་བླ་མ་ཨ་བྷོའི་སྐུ་མདུན་དུ་སྦྱོར་ཀློག་དང་འདོན་ཆོག་ལེགས་པར་སྦྱངས། ཁོང་ཉིད་ནི་སྔོན་གྱི་བག་ཆགས་ཟབ་མོའི་མཐུ་ལས་ཆུང་དུས་མཛེས་བཟོ་སྒྱུ་རྩལ་ལ་མོས་པ་ཆེ། དུས་ཀྱི་དབང་གིས་ཆུང་དུས་བཟོ་རྩལ་སྦྱང་བའི་གོ་སྐབས་མེད་ནའང་བཟོ་རྩལ་ལ་དགའ་ཞེན་ཆེ་བའི་འདུ་ཤེས་ནི་ནམ་ཡང་སེམས་སུ་ཡལ་བ་མེད་པར་གྱུར། དིལ་མོ་ཆོས་རྗེ་རིན་པོ་ཆེ་དང་གཡུ་ཐོག་དགོན་གྱི་སྤྲུལ་སྐུ་ཀརྨ་བསོད་ནམས་མཆོག་ནས་དགོན་དེ་ལ་སྤྲུལ་སྐུར་ངོས་འཛིན་མཛད་དེ་མ་འོངས་པར་བསྟན་པ་ཡར་རྒྱས་ལ་ཕན་པ་ཆེ་བའི་ལུང་བསྟན་མཛད།
སྤྱི་ལོ་1988པ་སྟེ་དགུང་ལོ་བཞི་བཅུ་པའི་སྐབས་སྒོ་མང་དགོན་གྱི་བསྟན་པ་ཡར་འཕེལ་ཞེས་པའི་ལྷ་བཟོ་བའི་མདུན་དུ་འཇིམ་བཟོ་ལག་རྩལ་སྦྱོང་བའི་གོ་སྐབས་ཤིག་བྱུང་སྟེ། ཉིན་ཉི་ཤུ་ལྷག་གི་རིང་དུ་ཁོང་གི་མདུན་དུ་ལྷ་བཟོའི་ལག་རྩལ་ལ་སྦྱང་བརྩོན་མཛད། རིང་པོ་མ་ཐོགས་པར་བཟོ་རྩལ་མཁས་པར་གྱུར་ཏེ་ཕྱོགས་སོ་སོའི་དགོན་སྡེས་གདན་འདྲེན་ཞུས་པ་ལྟར་སྔ་གཞུག་ཏུ་མགོ་ལོག་དཔལ་ཡུལ་དར་ཐང་དགོན་དང་། རྡོ་རྫོང་དགོན། གཡུ་ཐོག་རྣམ་རྒྱལ་དགོན། འཛམ་འགུ་རི་ཁྲོད། ཁྲོ་ཆུ་ཤུད་བྷམ་དགོན། ཁྲོ་ཆུ་བདེ་ཆེན་གླིང་། རང་དགོན་གཟིགས་སྤྲོ་ཆོས་འཁོར་དགོན་བཅས་སུ་ལྷ་སྐུ་མང་པོ་བཞེངས་པར་མ་ཟད། དཀའ་ངལ་འཛེམ་མེད་དང་ཀུན་སློང་རྣམ་དག་གི་སྒོ་ནས་སྐུ་རྟེན་མང་ཙམ་བཞེངས། དུས་རྒྱུན་སེམས་རྒྱུད་དུ་བཀའ་བརྒྱུད་གོང་མ་རྣམས་ཀྱི་སྒོམ་སྒྲུབ་སྙིང་སྟོབས་ལ་སྒོ་གསུམ་གྱི་དད་འདུན་བླ་ན་མེད་པ་སྐྱེས། ཁོང་ཉིད་དགུང་ལོ་དྲུག་ཅུ་པའི་སྐབས་དུས་རྟག་ཏུ་རྣལ་འབྱོར་གྱི་དབང་ཕྱུག་མི་ལ་རས་པ་ཆེན་པོ་སྒོམ་སྒྲུབ་ཀྱི་རྣམ་ཐར་སེམས་ངོས་སུ་འཆར། མི་ལའི་སྲས་མཁར་བཞེངས་པའི་དཀའ་སྡུག་སྒྲིབ་སྦྱོང་གི་སྙིང་སྟོབས་དྲན་པ་ཙམ་གྱིས་མིག་མཐར་མཆི་མ་འཁོར་ནས་ངེས་འབྱུང་དྲག་ཏུ་སྐྱེས། དུས་དེ་ནས་བཟུང་མི་ཚེ་གཅིག་ལ་འགྲོ་བའི་དོན་ཆེན་ཞིག་སྒྲུབ་འདོད་པའི་མི་འགྱུར་རྡོ་རྗེའི་དམ་བཅའ་སེམས་ལ་བཞག བླ་ཆེན་གོང་མ་རྣམས་ཀྱི་གསུང་རྒྱུན་དུ། སྔོན་ཆད་དགོན་དེར་རྒྱབ་རིར་མཚན་མོའི་སྐབས་སུ་རྒྱུན་པར་འོད་འཕྲོ་བ་ཞིག་སྣང་ཞེས་རྒྱུན་པར་གླེང་བར་ཐོས། དེ་ལྟར་ཆོས་ཐམས་ཅད་ནི་རྟེན་འབྲེལ་གྱི་རང་བཞིན་ལས་གྲུབ་པས། ཁོང་ཉིད་ཀྱི་སེམས་གཏིང་དུ་ས་དེར་རྡོ་རྩིག་གི་འོད་དཔག་མེད་ཅིག་བཞེང་བའི་རྟེན་འབྲེལ་རང་འགྲིག་ཏུ་གྱུར་པ་དགོངས། ལར་རྒྱལ་རོང་དང་མངའ་རིས་ཕྱོགས་ཀྱི་རྩིག་བཟོའི་སྒྱུ་རྩལ་ལ་མཚོན་ན་བོད་ཀྱི་ལོ་རྒྱུས་ཐོག་སྙན་གྲགས་ལྡན་པའི་བཟོ་རྩལ་ཁྱད་མཚར་བ་ཞིག་རེད། སྔ་རབས་སུ་རྒྱལ་རོང་རྒྱལ་ཁག་སོ་སོ་ནས་མཁར་རྫོང་དང་རྒྱལ་ས། དེ་མིན་གངས་ཅན་ལྗོངས་ཀྱི་བཟོ་སྐྲུན་ཕུལ་བྱུང་ཅན་བསམ་ཡས་དགོན་དང་རྩེ་པོ་ཏ་ལ། གཙང་བཀྲ་ཤིས་ལྷུན་པོ། རྒྱང་རྩེའི་དཔལ་འཁོར་མཆོད་རྟེན། བླ་བྲང་བཀྲ་ཤིས་འཁྱིལ། ཨ་མཆོག་མཚན་ཉིད་དགོན། ཚོ་བདུན་བཀྲ་ཤིས་ཆོས་གླིང་། ད་ཚང་ལྷུན་འགྲུབ་དགོན་བཅས་བཞེངས་པ་ལ་རྒྱལ་རོང་རྩིག་དཔོན་དང་རྡོ་བཟོ་མཁས་པ་རྣམས་བཟོ་སྐྲུན་ལ་ཞུགས་པའི་ལོ་རྒྱུས་ནི་ཡིག་ཆ་དང་དམངས་ཁྲོད་དུ་གོ་ཐོས་ཧ་ཅང་མང་ལ། གང་ལྟར་ལོ་རྒྱུས་ཐོག་དར་བའི་རྡོ་རྩིག་གི་ཁྱད་ཆོས་ལ་མཚོན་ན་ངོས་མཉམ་ལ་ཟུར་བཞི་ལས་གྲུབ་པའི་བཟོ་རྩལ་ཅན་ཞིག་ཡིན་ལ། བླ་མ་བསམ་འགྲུབ་ཀྱི་དགོངས་པའི་རྒྱ་མཚོ་ལས་བརྡོལ་བའི་རྩིག་བཟོ་ནི་སྔོན་བྱུང་མ་མྱངས་པའི་ཟླུམ་གཟུགས་ཀྱི་བཟོ་རྩལ་ཞིག་སྟེ། དེ་ནི་ཀུན་གྱིས་བསམ་ཡུལ་ལས་འདས་པའི་བཟོ་རྒྱུན་ཡ་མཚན་པ་ཞིག་རེད། ཁོང་ཉིད་ཀྱིས་ཀུན་སློང་རྣམ་དག་གི་སྒོ་ནས་མི་ཚེ་ལོན་པའི་ལས་ཡོན་ཐམས་ཅད་འགྲོ་གྲོན་དུ་བཏང་ནས། རང་དངོས་ནས་བཟོ་དཔོན་དང་རྡོ་རྩིག་མཛད་དེ། རྩིག་བཟོ་མཁས་པའི་བུ་སློབ་སོང་བྷེ་དང་། བསོད་ནམས་དཔལ་ལྡན། ཆོས་འགྲུབ། ཚེ་རིང་ནོར་བུ། བསྟན་འཛིན་བཅས་ཀྱིས་ལོ་ངོ་དྲུག་གི་རིང་དུ་ཉིན་མཚན་ཀུན་ཏུ་འབད་པ་བྱས་མཐར་འཛམ་གླིང་རྒྱན་གཅིག་འོད་དཔག་མེད་གཙོ་འཁོར་གསུམ་གྱི་སྐུ་བརྙན་ལེགས་གྲུབ་བྱུང་བ་ཡིན་ནོ།།
རྡོ་སྐུ་དེ་ཉིད་ཀྱི་རྒྱུ་ཆ་གཙོ་བོ་ནི་རང་བྱུང་རྡོ་ཆས་དང་ས་འདམ་ཡིན་ཞིང་། སྲོལ་རྒྱུན་རྩིག་བཟོའི་ལག་རྩལ་ལ་བརྟེན་ནས་བཟོ་བསྐྲུན་བྱས། འདི་ཉིད་ཀྱི་མཐོ་ཚད་ལ་མཚོན་ན། གཙོ་ལྷ་འོད་དཔག་མེད་ཀྱི་མཐོ་ཚད་ནི། སྨི་26.5ཡོད་པ། བཞུགས་ཁྲིའི་གདན་གཞིའི་ཞེང་ཚད་ནི་སྨི་18ཡོད་པ། སྤྱན་རས་གཟིགས་དང་ཕྱག་ན་རྡོ་རྗེའི་མཐོ་ཚད་ནི། སྨི་12.5ཡོད་ལ། གདན་གཞིའི་ཞེང་གི་རིང་ཚད་ནི། སྨི་5ཡོད་ལ། སྤྱི་ལོ་2011པར་རབ་གནས་ཀྱི་མཛད་སྒོ་སྤེལ་བའི་སྐབས་སུ་དིལ་མོ་ཆོས་རྗེ་རིན་པོ་ཆེ་སྐུ་ཕྲེང་བཅོ་བརྒྱད་པ་དང་སྟག་ལོང་དགོན་གྱི་སྤྲུལ་སྐུ་བསྟན་པའི་དབང་ཕྱུག། ད་ཚང་སྤྲུལ་སྐུ་ཁུ་འཇོ་བློ་བཟང་དོན་འགྲུབ། དྷི་ཕུ་དཔལ་ལྡན། གཟི་བྲོ་དབོན་པོ་ཀུན་དགའ་དཀོན་མཆོག་བཅས་གྲུབ་མཐའ་རིས་མེད་ཀྱི་སྐྱེ་ཆེན་རྣམས་ཀྱིས་རབ་གནས་ཀྱི་མཛད་སྒོ་སྤེལ་བ་ཡིན་ནོ། །
མདོར་ན་རྡོ་རྩིག་གི་བཟོ་རྩལ་འབུར་དུ་ཐོན་པའི་འོད་དཔག་མེད་འདི་ལ་མཚོན་ན་བོད་ཀྱི་རྩིག་བཟོའི་བཟོ་རྩལ་རིག་གནས་མཚོན་བྱེད་ཀྱི་རྟགས་མ་ཞིག་ཡིན་པར་མ་ཟད། འཛམ་གླིང་རྒྱན་གཅིག་མཐོང་བ་ཀུན་སྨོན་ཞིག་ཀྱང་ཡིན་པར་སྙམ་མོ། །


text:
ཕྱི་ནང་གི་ཟུར་གང་ཞིག་ནས་བལྟས་རུང་། བོད་ཀྱི་སྐད་ཡིག་དང་རིག་གནས་ལ་མཚོན་ན། ད་ལྟའི་དུས་འདི། རང་གཞན་དགྲར་ལངས། རྐྱེན་ངན་སྣེ་འདོམས། སྙིགས་མ་དྲག་ཏུ་… ཞིབ་ཏུ་ཀློག →
ཁ་བ་ཉིན་དགུ་མཚན་དགུ་བབས།། ཆ་ལ་ཉིན་མཚན་བཅོ་བརྒྱད་བབས།། འབབ་ཆེ་སྟེ་ཆེ་བ་བལ་འདབ་ཙམ།། འདབ་ཆགས་བྱ་ལྟར་ལྡིང་ཞིང་བབས།། ཆུང་སྟེ་ཆུང་བ་འཕང་ལོ་ཙམ།། བུ… ཞིབ་ཏུ་ཀློག →
ནང་དོན་གནད་བསྡུས། རྩོམ་འདིའི་ནང་དུ། སྤྱི་ལོ་༡༩༠༤ལོར་དབྱིན་ཇིའི་དམག་གིས་ལྷ་སར་བཙན་འཛུལ་བྱས་པས་༧རྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་… ཞིབ་ཏུ་ཀློག →
དེ་རིང་དྲ་ལམ་དུ་སྤེལ་བཞིན་པའི་རེབ་གོང་གི་ཁྲིད་འགོག་དོན་རྐྱེན་དེ་མཐོང་འཕྲལ། ཧ་ལམ་སློབ་གྲྭ་ག་གེ་མོའི་དོན་རྐྱེན་ཞིག་ཏུ་འཁྲུལ་མེད་སྙམ་མོད། ཞིབ་ཏ… ཞིབ་ཏུ་ཀློག →
སྦ་བཞེད་ལ་དབའ་བཞེད་དམ་སྦ་བཞེད་ཞབས་བཏགས་མ་སོགས་རིགས་མང་པོ་སྣང་ཞིང་། སྔོན་གྱི་ཆོས་འབྱུང་ལོ་རྒྱུས་ཏེ།《རྒྱལ་རབས་གསལ་བའི་མེ་ལོང》དང《དེབ་ཐེར… ཞིབ་ཏུ་ཀློག →
ལྕམ་པེ་ཧུ་ཡིས་བརྩམས། ཐེ་རྐྱང་ཉག་ཕྲན་དང་སྒྲོལ་དཀར་ཚེ་རིང་གཉིས་ཀྱིས་བསྒྱུར། 1 གཞན་ལ་འཕྲད་ན་ཐོག་མར་འཚམས་འདྲི་ཞུ་དགོས། གཞན་གྱིས་ཕན་པ་དང་རོགས་རམ་… ཞིབ་ཏུ་ཀློག →
ངས་མཆིམས་མཛོད་དམ་“ཆོས་མངོན་པ་མཛོད་ཀྱི་ཚིག་ལེའུར་བྱས་པའི་འགྲེལ་བ་མངོན་པའི་རྒྱན་”ཞེས་པ་འདིའི་རྩོམ་པ་པོའི་ལོ་རྒྱུས་འཚོལ་གྱིན་ཡོད། ངས་འཚོལ་སའི་ད… ཞིབ་ཏུ་ཀློག →
སླེ་མིའམ་གླེ་མི་ཡུལ་ཚོ་གསུམ། འོམ་ལ་ཡུལ། གཙང་ལ་ཡུལ་དྲུག མུ་གུམ་སྟོད་སྨད། ཀརྨ་རོང་པ་ཡུལ་ཚོ་བཅུ་གཉིས་བཅས་ས་ཆ་གང་དུ་ཡོད་མེད་གུས་པས་ནུས་ཚོད་ཀྱིས་… ཞིབ་ཏུ་ཀློག →
སྔོན་གླེང་། དུས་རབས་བཅུ་དགུ་པའི་སྐབས་སུ་ནུབ་གླིང་དུ་མཚོན་རྟགས་རིང་ལུགས་དང་། རྟོག་པ་འཆར་ཡན་རིང་ལུགས། འབྱུང་འགྱུར་རིང་ལུགས། མངོན་མཚོན་ར… ཞིབ་ཏུ་ཀློག →
ལོ་རྒྱུས་སྙན་ངག་རིང་མོ་མ་ཧཱ་བྷཱ་ར་ཏ་ནི་རྒྱ་གར་ལ་ལོ་རྒྱུས་སྙན་རྩོམ་རིང་མོ་གཉིས་ཡོད་པ་ལས་གཅིག་ཡིན་པ་དང་། གཞན་དེ་ནི་ཀུན་གྱིས་མཁྱེན་གསལ་… ཞིབ་ཏུ་ཀློག →
ཁྱིམ་བདག་འགན་འཁུར་ཅན་ཞིག་ཡིན་ན། བུ་ཕྲུག་གི་དགེ་རྒན་ཐོག་མ་བྱེད་དགོས་ལ། ཚེ་གང་གི་དགེ་རྒན་ཡང་ཡིན་དགོས། བུ་ཕྲུག་གི་སློབ་གསོར་སེམས་ཁུར་མི་བྱེད་པའ… ཞིབ་ཏུ་ཀློག →
བརྗོད་གཞི་དང་པོ། བོད་ཀྱི་འགྲོ་བ་མིའི་བྱུང་དུས་དེ་འཇམ་དཔལ་རྩ་རྒྱུད་ལྟར་ཁས་ལེན་མིན་སྐོར། བོད་མིའི་ཐོག་མ་བྱུང་ཚུལ་དེ་འཇམ་དཔལ་རྩ་རྒྱུད་དང་། ལྷ་ལ… ཞིབ་ཏུ་ཀློག →
དེ་ཡང་རེབ་གོང་རིག་པ་འབྱུང་བའི་གྲོང་ཁྱེར་གྱི་སྣོད་བཅུད་མ་ལུས་པ་མཛེས་པར་བྱེད་པའི་མཛེས་རྒྱན་དམ་པ། མཉམ་མེད་དོན་ཀུན་གྲུབ་པའི་མདོ་རྒྱུད་ལེགས་བཤད་ཀ… ཞིབ་ཏུ་ཀློག →
1༽ དོན་དག་ཚང་མ་འདྲ་མཉམ་ཡིན་ངེས། བྱིས་པར་སློབ་གསོ་གཏོང་བའི་གནད་དོན་གྱི་ངོས་ནས། བྱིས་པ་ལོ་ན་ཆུང་དུས་ཁྱེད་ཀྱིས་ཁོའི་ཆེད་དུ་དཀའ་ལས་ཅི་ཙམ་བརྒྱབ་པ… ཞིབ་ཏུ་ཀློག →
སློབ་མ་མཁའ་འབུམ་ལ། ཚིག་གི་སྦྱོར་བ་སྙན་དང་མི་སྙན་ནི་ཡང་ཡང་ངག་ལ་བསྐྱར་ནས་བསལ་ཐུབ་པ་དང་།༼ ཚིག་གི་སྙན་ཆ་འདོན་ཚུལ་གཞན་ནི་ཡི་གེ་དག་གི་བྱེད་… ཞིབ་ཏུ་ཀློག →
ཚགས་པར་བཀླགས་སམ་ཞེ་ན། ད་སྔའི་བར་རྒྱ་བོད་ཡིག་རིགས་གཉིས་ཀྱི་ཚགས་པར་འགའ་རེ་བཀླགས་མྱོང་ལ། དེ་དག་ལས་ལ་ལ་ནི་དུས་ཚོད་འཁྱོལ་ཐབས་སུ་བཀླགས་པ་དང་། ལ་ལ་… ཞིབ་ཏུ་ཀློག →
《འབྲས་བཙོངས་པ》ཞེས་པའི་རྩོམ་འདི་ལ་པེ་ཅིན་སློབ་ཆེན་གྱི་སློབ་རའི་རྩོམ་རིག་འགྲན་བསྡུར་སྐབས་དང་པོའི་ཁྲོད་བྱ་དགའ་ཨང་དང་པོ་ཐོབ། ང་ཡང་ཞིང་བའི་ཁྱིམ་ཚ… ཞིབ་ཏུ་ཀློག →
སློབ་གསོ་གནད་དོན་ཐད་དུ་ཁྱིམ་བདག་ཕལ་མོ་ཆེའི་མགོ་རྩོམ་ས་ནི་བྱིས་པ་ལ་དགའ་བ་དང་བྱིས་པ་གཅེས་རྒྱུ་དེ་ཡིན། འོན་ཀྱང་བརྩེ་བའི་མངོན་ཚུལ་མི་ཤེས་ཤིང་བརྩ… ཞིབ་ཏུ་ཀློག →
ལོ་དགུའི་འགན་བབ་སློབ་གསོ་ལག་བསྟར་བྱས་པ་དང་བོད་ཁུལ་གྱི་སློབ་ཞུགས་ཀྱི་གྲངས་ཀ་ཇེ་མང་ནས་ཇེ་མང་དུ་སོང་བས། སློབ་ཞུགས་ཀྱི་གྲངས་ཀའི་ངོས་ནས་ཡར་རྒྱས་ད… ཞིབ་ཏུ་ཀློག →
ནང་དོན་གནད་བསྡུས། རྩོམ་འདིའི་ནང་དུ་སྤྱི་ལོའི་དུས་རབས་བརྒྱད་པའི་ནང་སྤུ་རྒྱལ་བཙན་པོའི་རྒྱལ་རབས་དང་ཐང་རྒྱལ་རབས་བར་མཁར་ལྕགས་རྩེ་(石堡城)འཕྲོག་རྩོད་… ཞིབ་ཏུ་ཀློག →
ལྷ་བྱམས་རྒྱལ་གྱི་སྒྲུང་དེབ་གསར་པ«གཉིད་དུ་ཡུར་བའི་ཆུ»ཞེས་པ་ཞིབ་མོ་དར་ཚགས་ཀྱིས་ཐེངས་གཅིག་བཀླགས་པ་ཡིན། དེ་ཡང་སྡུག་བཙིར་ཨ་འཐས་ཀྱི་མུག་འདོན་དང་ན… ཞིབ་ཏུ་ཀློག →
ཤིས་ཚང་མཁྱེན་རབ་རྒྱ་མཚོ། གླེང་སློང་བའི་གཏམ། དེ་རིང་ཁོ་བོས་འདིར་བྲི་བར་བྱ་བའི་རྩོམ་ཐུང་འདིའི་བརྗོད་བྱ་ནི་བོད་རབ་བྱུང་བཅུ་གཉིས་པའི་ནང་བྱོན་པའི… ཞིབ་ཏུ་ཀློག →
ཧེ་མི་རྒྱལ་སྲས་སྲིད་སྐྱོང་རྣམ་རྒྱལ་དང་པཎ་ཆེན་སྐུ་ཕྲེང་དྲུག་པ་དཔལ་ལྡན་ཡེ་ཤེས། བཀྲ་ཤིས་ལྷུན་པོའི་སྲིད་འཛིན་པ་འབྲུམ་པ་ཧུ་ཐོག་ཐུ།(མཚན་ཆ་ཚང་མ་ཤེས… ཞིབ་ཏུ་ཀློག →
— མཁས་དབང་འཇིགས་མེད་ཐེག་མཆོག་ལགས་ཀྱི་གསུང་འབུམ་པར་སྐྲུན་ལེགས་འགྲུབ་བྱུང་བར་ཕུལ་པ། འཇིགས་བྲལ་རྣམ་དཔྱོད་རྟ་བདུན་འཁོར་ལོའི་འགྲོས། །མཐའ་མེད་ཤེས་… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
སྐ་ཅོག་ཞང་གསུམ།
སྐ་ནི་ལོ་ཆེན་སྐ་བ་དཔལ་བརྩེགས། ཅོག་ནི་ལོ་ཆེན་ཅོག་རོ་ཀླུའི་རྒྱལ་མཚན། ཞང་ནི་ལོ་ཆེན་ཞང་སྣ་ནམ་ཡེ་ཤེས་སྡེ་ལ་ཟེར། འདི་ལ《མཁས་པའི་དགའ་སྟོན》གྱི་གོང་འོག་ཚང་མར་ཀ་ཅོག་ཞང་གསུམ་ཞེས་ཀ་སྡེའི་དང་པོ་རང་བྲིས་གནང་མཛད་འདུག་ཀྱང་ཡིག་ནོར་ཡིན་ཏེ་བོད་ཡིག་གི་ཆོས་འབྱུང་ལོ་རྒྱུས་ཕལ་ཆེ་བའི་ནང་ཀ་ས་མགོ་ཅན་ཤ་སྟག་ཡོད། དེ་ནི་འཕན་པོར་ཡོད་པའི་གྲོང་ཚོ་སྐ་བ་ཞེས་པའི་མིང་ཡིན། སྐ་ནི་ལོ་ཆེན་སྐ་བ་དཔལ་བརྩེགས། ཅོག་ནི་ལོ་ཆེན་ཅོག་རོ་ཀླུའི་རྒྱལ་མཚན། ཞང་ནི་ལོ་ཆེན་ཞང་སྣ་ནམ་ཡེ་ཤེས་སྡེ་ལ་ཟེར། ལོ་ཙཱ་བ་འདི་གསུམ་གྱི་ལོ་རྒྱུས་དང༌། མཛད་པ། བཙན་པོ་ཁྲི་སྲོང་ལྡེ་བཙན་སྐབས་ཀྱི་ལོ་ཙཱ་བ་ཡིན་པའི་རྒྱུ་མཚན་བཅས་གཤམ་གསལ་ལོ་ཙཱ་བ་སོ་སོའི་མཚན་བྱང་ཐོན་པའི་སྐབས་སུ་བྲིས་ཡོད་པས་དེར་གཟིགས།


text:
སྡེ་ཚན་འདི་དབུ་བརྙེས་པ་ནས་བཟུང༌། དཔེ་དེབ་ཁག་དྲུག་འགྲེམས་སྤེལ་ཞུས་པ་དང་འདི་ལོའི་ལོ་ཕྱེད་དུས་དེབ་བོ་ཊ་ལྦ་ནི་(Bhotvani)ཞེས་པ་ཞིག་༸སྐུའི་འཁྲུངས་སྐར་དུས་ཆེན་སྐབས་དབུ་འབྱེད་ཞུས། དེ་ཡང་བོད་ཀྱི་དཔེ་མཛོད་ཁང་གི་ཚོགས་ཁང་གསར་པའི་ནང་མཁས་དབང་དང་། ཆེད་ལས་པ། གནས་ཡོད་མི་སྣ་ཁག་ལྷན་བཞུགས་ཐོག་བཀའ་བློན་ཁྲི་པ་མཁས་དབང་ཟམ་གདོང་རིན་པོ་ཆེས་དབུ་འབྱེད་གནང༌། སྐབས་དེར་བཀའ་བློ་ཁྲི་པ་མཆོག་གིས་གསུང་བཤད་གནང་དོན། དེ་རིང་གངས་ཅན་སྐྱིད་གཤོངས་ནས་ང་ཚོས་དུས་དེབ་འདི་བརྒྱུད་ཧིན་དྷིའི་ཐོག་ནས་སྔོན་མེད་འགྱུར་བ་ཆེན་པོ་ཞིག་བྱུང་ཡོད་པས། དེའི་འགུལ་སྐྱོད་ངེས་པར་དུ་རྒྱུན་སྲིང་བྱེད་དགོས། དེ་ནི་ཕྱོགས་གཉིས་ཀྱི་ཐོག་ནས་འགྱུར་བ་ཆེན་པོ་ཞིག་ཡིན། དང་པོ། དེ་ནི་ཧིན་དྷིའི་ཐོག་ནས་འགྱུར་བ་ཆེན་པོ་གཅིག་དང༌། གཉིས་པ། བོ་ཊ་( Bhot) སམ་བོད་ཅེས་པས་ཕྱོགས་གཅིག་ནས་རྒྱལ་ཁབ་ཀྱི་ཁྱད་ཆོས་མཚོན་པའི་གོ་གནས་དང༌། དེ་མིན་ཕྱོགས་གཞན་ཞིག་ནས་ས་ཁུལ་གྱི་ཁྱད་ཆོས་མཚོན་པའི་གོ་གནས་ཤིག་ཡིན། ལྦ་ནི་(vanni) སྐད་ཡིག་ལ་གོ་བ་དང་དེ་ནི་ཧིན་དྷིའི་ནང་ཡོད། དེར་བརྟེན་ཧིན་དྷིའི་ཐོག་ནས་བྱུང་བའི་འགྱུར་བ་ཆེན་པོ་དེ་ངེས་པར་དུ་རྒྱུན་སྐྱོང་བྱེད་དགོས།
དུས་དེབ་འདི་བརྒྱུད། བོད་ཀྱི་ཆོས་དང་། སྲོལ་རྒྱུན། ལོ་རྒྱུས། གཏམ་རྒྱུད། སྙན་ངག་སོགས་དཔར་སྐྲུན་བྱས་ནས། བཙན་བྱོལ་དུ་གནས་པའི་བོད་རིགས་གཞོན་སྐྱེས་རྣམས་ཀྱི་ཤེས་ཡོན་དང་གོ་རྟོགས་གོང་མཐོར་གཏོང་ཕྱིར་ཕྱོགས་ཡོངས་ནས་ལེགས་སྐྱེས་མི་དམན་པ་ཞིག་འབུལ་ངེས། ཅི་སྟེ་རྒྱ་ཆེའི་ཀློག་པ་པོ་རྣམས་ཀྱིས་དགོངས་འཆར་དང༌། བློ་སྐྱེད། རྩོམ་སོགས་ཀྱི་ཞལ་འདེབས་མཐུན་འགྱུར་གནང་ཚེ་སླད་དུས་དེབ་འདི་བཞིན་ཡག་ཐོག་ཡག་འཕེལ་འགྲོ་བར་ཕན་རླབས་ཤིན་ཏུ་ཆེ་བས་སྡེ་ཚན་འདིས་དགའ་བསུ་ཞུ་རྒྱུ་ཡིན། གོ་སྐབས་འདི་བཟུང་ནས། ཧིན་དྷིའི་སྡེ་ཚན་ངོས་ནས་དགོངས་འཆར་དང་རྩོམ་བྲིས་གནང་མཁན་ཚོར་ཐུགས་རྗེ་བླ་མེད་དུ་ཆེ་ཞེས་ཞུ་རྒྱུ་ཡིན། སླད་ཕྱིན་ཤེས་ལྡན་མི་སྣ་ཙམ་མ་ཟད་སྤྱིར་བཏང་མི་མང་ནས་ཀྱང་རྩོམ་བྲིས་གནང་སྐྱོང་ཡོང་བའི་འབོད་སྐུལ་ཞུ་རྒྱུ་ཡིན།འབྲེལ་ཡོད་གནས་ཚུལ་གཞན།


text:
རང་ངོས་གསར་གཏོད་བྱེད་པར་ཕྱོགས་བཞི་མཚམས་བརྒྱད་ཀྱི་སྟོབས་ཤུགས་ལ་རྟེན་དགོས།
སྤེལ་དུས 2018-06-20
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། སྒྲོལ་མས་བསྒྲིགས།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་གོ་ཚན་རིག་ཁང་གི་ཡོན་ཧྲིའི་ཚོགས་ཆེན་ཐེངས་བཅུ་དགུ་པ་དང་ཀྲུང་གོ་བཟོ་སྐྲུན་ཁང་གི་ཡོན་ཧྲིའི་ཚོགས་ཆེན་ཐེངས་བཅུ་བཞི་པའི་ཐོག་རང་རྟེན་གསར་གཏོད་ནི་སྒོ་འབྱེད་ཁོར་ཡུག་ཁྲོད་ཀྱི་གསར་གཏོད་ཅིག་ཡིན་པས་ཕྱོགས་བཞི་མཚམས་བརྒྱད་ཀྱི་སྟོབས་ཤུགས་གཅིག་ཏུ་སྒྲིལ་དགོས་པ་ལས། སྒོ་བརྒྱབ་སྟེ་གཏན་ནས་སྡོད་མི་རུང་ཞེས་ནན་བཤད་གནང་ཡོད།
ཚན་རྩལ་ནི་རྒྱལ་ཁབ་སྟོབས་ཆེར་གཏོང་བའི་རྨང་གཞི་རེད་ལ། གསར་གཏོད་ནི་མི་རིགས་ཡར་རྒྱས་ཡོང་བའི་བླ་སྲོག་རེད། སུ་ཞིག་གིས་ཚན་རྩལ་གསར་གཏོད་ལ་དམ་འཛིན་བྱས་ཚེ། གང་དེར་གོ་སྐབས་འཐོབ་སྲིད། ད་ཕན་ལོ་ཤས་རིང་རང་རྒྱལ་གྱི་ལྟེ་བའི་ལག་རྩལ་ལ་ཚད་བརྒལ་ཟམ་མི་ཆད་པར་བྱུང་ནས། རང་རྟེན་ཚན་རྩལ་གསར་གཏོད་ལ་གྲུབ་འབྲས་མི་དམན་པ་ཐོབ་ཡོད། ནང་ངོས་ཀྱི་ཐག་གཅོད་བྱེད་དགོས་ངེས་ཀྱི་མངོན་གསལ་དོད་པའི་གནད་དོན་དང་ཕྱིའི་འགྲན་རྩོད་ཀྱི་གནོན་ཤུགས་ལ་ཕྱོགས་སྐབས། དུས་བབ་ཛ་དྲག་པ་དང་། འགྲན་རྩོད་ཆེ་བ། ལས་འགན་ལྕི་བ་བཅས་ཡོད། ཞི་ཅིན་ཕིང་གིས“ང་ཚོས་ཚན་རྩལ་གསར་གཏོད་ཀྱི་འགྲན་ར་ཆེ་མོའི་ཁྲོད་རྗེས་སུ་མི་ལུས་པ་བྱས་ནས་ངེས་པར་དུ་མགོ་བོ་འདེགས་པ་དང་། རྗེས་སུ་སྙེག་པ། ཚད་བརྒལ་རྩོད་ལེན་བཅས་བྱེད་དགོས”ཞེས་གསུངས་པ་ལྟར་རེད།
ལག་ལེན་གྱིས་ང་ཚོར་འགག་རྩའི་ལྟེ་བའི་ལག་རྩལ་ནི་སློང་ཐབས་མེད་པ་དང་། ཉོ་ཐབས་མེད་པ། བསླུ་ཐབས་མེད་པ་བཅས་ཡིན་པ་ར་སྤྲོད་བྱས་ཡོད། འགག་རྩའི་ལྟེ་བའི་ལག་རྩལ་དེ་རང་ཉིད་ཀྱི་ལག་ཏུ་དམ་པོར་བཟུང་ཚེ། གཞི་ནས་རྒྱལ་ཁབ་ཀྱི་བདེ་འཇགས་འགན་ལེན་བྱེད་ཐུབ། འགག་རྩའི་ཐུན་མོང་རང་བཞིན་གྱི་ལག་རྩལ་དང་། འཐབ་ས་མདུན་མའི་སྣེ་ཁྲིད་ལག་རྩལ། དེང་རབས་ལས་གྲྭའི་ལག་རྩལ། ཚད་བརྒལ་རང་བཞིན་གྱི་ལག་རྩལ་བཅས་ཀྱི་གསར་གཏོད་ཚད་བརྒལ་དུ་བྱས་ཏེ་འགག་རྩའི་ལྟེ་བའི་ལག་རྩལ་ལ་ཚོད་འཛིན་ཐུབ་ཚེ། གཞི་ནས་གསར་གཏོད་ཀྱི་རང་འགུལ་དབང་ཆ་དང་འཕེལ་རྒྱས་ཀྱི་རང་འགུལ་དབང་ཆ་སྟངས་འཛིན་ནན་པོ་བྱེད་ཐུབ།
མི་གཅིག་གིས་བྱ་བ་ཆེན་པོ་སྒྲུབ་མི་ཐུབ། མི་མང་ལས་སྒྲུབ་བྱས་ན་བྱ་གཞག་འཕེལ། ཚན་རྩལ་གསར་གཏོད་ཀྱང་དེ་ལྟར་རེད། མིའི་རིགས་ཀྱི་ཤེས་དཔལ་དང་བློ་གྲོས་ཀྱི་གྲུབ་འབྲས་ནི་ཤེས་བྱ་ཀུན་འདུས་དང་ལག་རྩལ་སྤེལ་རེས་ལས་བྱུང་བ་ཞིག་རེད། ལོ་རྒྱུས་ཀྱི་མཚམས་ཚིགས་གསར་པ་ནས་ལྟ་སྐབས། གོ་ལ་ཧྲིལ་པོའི་ཚན་རྩལ་གསར་གཏོད་ནི་ཆར་རྗེས་ཀྱི་མྱུ་གུ་ཇི་བཞིན་འཕེལ་རྒྱས་འགྲོ་བཞིན་ཡོད་ལ། རེས་སྐོར་གསར་པའི་ཚན་རྩལ་གསར་བརྗེ་དང་ཐོན་ལས་གསར་སྒྱུར་གྱིས་གོ་ལ་ཧྲིལ་པོའི་གསར་གཏོད་ཀྱི་འཆར་གཞི་གྲུབ་ཡོད་པས་བསྟུན་མཁས་དང་རང་འགུལ་མཉམ་འདྲེས་བྱས་ཚེ། གཞི་ནས་དུས་རབས་ཁྲོད་འགྱིང་ངེར་གནས་ཐུབ།
སྒོ་མོ་ཕྱེ་ནས་གསར་གཏོད་བྱེད་པར། ཀུན་གྱི་བློ་རྒྱ་བསྡུ་བའི་ཁོག་ཡངས་དང་བློ་ཁོག་ཡོད་དགོས། ཕྱོགས་བཞི་མཚམས་བརྒྱད་ཀྱི་ཉིང་བཅུད་གཅིག་ཏུ་བསྡུས་ཏེ། རྒྱལ་སྤྱིའི་ཚན་རྩལ་གསར་གཏོད་མཉམ་ལས་ལ་ཕྱོགས་ཡོངས་ནས་ཤུགས་སྣོན་རྒྱག་པ་དང་། གོ་ལ་ཧྲིལ་པོའི་ཚན་རྩལ་གསར་གཏོད་དྲ་བར་རང་འགུལ་ངང་ཞུགས་པ། རྒྱལ་སྤྱིའི་ཚན་རྩལ་གྱི་འཆར་གཞི་དང་འདུ་འགོད་ཆེ་མོར་ཧུར་ཐག་ཞུགས་པ་དང་གཙོ་ཁྲིད་བཅས་བྱས་ནས་རང་རྒྱལ་གྱི་ཚན་རིག་མཁས་ཅན་གྱིས་རྒྱལ་སྤྱིའི་ཚན་རྩལ་མཉམ་ལས་འཆར་གཞི་སྐུལ་སློང་དང་སྒྲིག་འཛུགས་ལ་སྐུལ་ལྕག་བྱེད་དགོས། རྒྱལ་སྤྱིའི་སྔོན་ཐོན་གྱི་ཉམས་མྱོང་བསྡུ་ལེན་དང་རང་ཉིད་ཀྱི་ཁྱད་ཆོས་ཟུང་འབྲེལ་བྱས་ཏེ་བློ་ཁོག་ཆེན་པོས་སླར་ཡང་གསར་གཏོད་དང་སླར་ཡང་གསར་སྐྲུན་བྱས་ཐོག་ནུས་ཤུགས་ཡོད་རྒུས་གོ་ལ་ཧྲིལ་པོའི་གསར་གཏོད་ཀྱི་ཐོན་ཁུངས་ཡག་པོ་སྤྱོད་དགོས།
སྒོ་མོ་ཕྱེ་ནས་གསར་གཏོད་བྱེད་པའི་ཐད། གཞན་གྱི་ཉམས་མྱོང་ཇི་མ་ཇི་བཞིན་མི་སྤྱོད་པར། རང་རྟེན་གསར་གཏོད་དང་སྒོ་འབྱེད་གསར་གཏོད་ཀྱི་རྩོད་སྒྲུབ་གཅིག་གྱུར་མཐའ་འཁྱོངས་བྱེད་དགོས། ང་ཚོས་རྒྱལ་སྤྱིའི་ཉམས་མྱོང་དཔྱད་གཞིར་འཛིན་དགོས་པ་མ་ཟད། འགག་རྩའི་ལག་རྩལ་ཚད་བརྒལ་ཐུབ་པར་བྱས་ཏེ་གཞན་གྱིས་སྐྱོད་མྱོང་མེད་པའི་ལམ་བུར་སྐྱོད་དགོས། རང་གཉའ་རང་གཅོག་དང་ཚད་བརྒལ་བྱེད་མི་ཕོད་པ་མི་བྱེད་པ་མ་ཟད་རང་ཉིད་མཆོག་ཏུའང་རློམ་རྒྱུ་མེད་པར། ཚད་བརྒལ་ཐུབ་པར་བྱས་ནས་ཏན་ཏན་ཏིག་ཏིག་ངང་ཞིབ་སྤེལ་བྱས་ཏེ་རྒྱལ་ཁབ་ཆེན་པོའི་ལྟེ་བའི་ལག་རྩལ་རང་ཉིད་ཀྱི་ལག་ཏུ་དམ་པོར་འཛིན་དགོས།


text:
ཡུས་ཧྲུའུ་བོད་རིགས་རང་སྐྱོང་ཁུལ་ཁྲི་འདུ་རྫོང་ལབ་མདའ་སྡེ་བས་བྱ་བའི་ལམ་ལུགས་དགུ་ལག་བསྟར་བྱས་ཏེ་གནད་འཁེལ་དབུལ་སྐྱོར་ལ་སྐུལ་འདེད་བྱས།
ཉེ་ཆར། མཚོ་སྔོན་ཞིང་ཆེན་འཕེལ་རྒྱས་བཅོས་སྒྱུར་ཨུ་ཡོན་ལྷན་ཁང་གི་ཡུས་ཧྲུའུ་བོད་རིགས་རང་སྐྱོང་ཁུལ་ཁྲི་འདུ་རྫོང་ལབ་མདའ་སྡེ་བར་སྡོད་པའི་བྱ་བའི་རུ་ཁག་དང་སྡེ་བའི“ཨུ་ཡོན་ལྷན་ཁང་གཉིས”ཀྱིས་མིག་སྔའི་བྱ་བ་དངོས་ལ་ཟུང་འབྲེལ་བྱས་པ་དང་། སྔར་ཡོད་ཀྱི་འབྲེལ་ཡོད་སྲིད་ཇུས་ལམ་ལུགས་སྤྱི་སྡོམ་བྱས་པའི་རྨང་གཞིའི་སྟེང«ལབ་མདའ་སྡེ་བའི་གནད་འཁེལ་དབུལ་སྐྱོར་བྱ་བའི་དོ་དམ་ལམ་ལུགས»ཞིབ་འཇུག་གཏན་འབེབས་བཟོས་ཤིང་། དེའི་དམིགས་ཡུལ་ནི་ལབ་མདའ་སྡེ་བར་གནད་འཁེལ་དབུལ་སྐྱོར་བྱ་བའི་ཡུན་ཕན་རྐྱེན་སྲོལ་འཛུགས་པ་དང་། སྡེ་བར་སྡོད་པའི་བྱ་བའི་རུ་ཁག་དང་སྡེ་བའི“ཨུ་ཡོན་ལྷན་ཁང་གཉིས”ཀྱིས་དངོས་སྒྲུབ་ཀྱི་བྱ་བའི་སྤྱོད་ཚུལ་དང་ཏན་ཏིག་གི་བྱ་བའི་ལས་སྲོལ། གནད་དུ་འཁེལ་བའི་བྱ་བའི་བྱེད་ཐབས་བཏོན་ནས་གནད་འཁེལ་དབུལ་སྐྱོར་དང་གནད་འཁེལ་དབུལ་ཐར་བཅས་ཀྱི་བྱ་བ་སོ་སོ་དོན་ཐོག་ཏུ་འཁྱོལ་བར་ཤུགས་སྣོན་བྱས།
«དོ་དམ་ལམ་ལུགས»འདིར་ཁྱིམ་ཚང་དུ་སོང་ནས་བརྟག་དཔྱད་བྱེད་པ་དང་། ཡིག་ཚགས་ལས་ཏེ་བྱང་བུ་སྟེར་བའི་འགུལ་རྣམ་དོ་དམ། ཆ་སྒྲིག་རོགས་སྐྱོར་བྱེད་པ། བརྟག་དཔྱད་ཞིབ་འཇུག་བྱེད་པ། གནད་འཁེལ་དབུལ་སྐྱོར་གྱི་ཡིག་ཚགས་དོ་དམ། བྱ་བའི་སྙན་ཞུ་དང་ཆ་འཕྲིན་ཡར་སྤྲོད། སྡེ་བར་སྡོད་པའི་བྱ་བའི་རུ་ཁག་གི་ལས་ཞུགས་ཞིབ་བཤེར། སྲིད་ཇུས་དྲིལ་སྒྲོག འགན་འཁྲི་རྩད་གཅོད་ལམ་ལུགས་སོགས་ཕྱོགས་རྐྱང་བའི་ལམ་ལུགས་དགུ་འདུས་ཤིང་། བྱ་བའི་ནང་དོན་དང་ཐབས་ལམ། གོ་རིམ། དུས་ཚོད། འབྲེལ་ཡོད་འགན་ཁུར་མི་སྣ་དང་འགན་འཁྲི་རྩད་གཅོད་ལམ་ལུགས་སོགས་ཐད་ལ་རེ་བ་དང་གཏན་ཁེལ་གསལ་བོ་བཏོན་ཞིང་། སྡེ་བར་སྡོད་པའི་བྱ་བའི་རུ་ཁག་དང་སྡེ་བའི“ཨུ་ཡོན་ལྷན་ཁང་གཉིས”ཀྱིས་ལམ་ལུགས་ལྟར་བྱ་བ་སྤེལ་ནས། རིགས་སོ་སོའི་བྱ་བར་སྒྲིག་ཡིག་བརྩི་རྒྱུ་ཡོད་པ་དང་སྒྲིག་ལམ་དང་འགལ་ཚེ་ངེས་པར་དུ་རྩད་གཅོད་བྱེད་པར་འགན་སྲུང་བྱས།
རྒྱུས་ལོན་བྱུང་བ་ལྟར་ན། སྡེ་བར་སྡོད་པའི་བྱ་བའི་རུ་ཁག་དང་སྡེ་བའི“ཨུ་ཡོན་ལྷན་ཁང་གཉིས”ཀྱིས་ཁྲི་འདུ་རྫོང་དབུལ་སྐྱོར་མཁྲེགས་གཏོར་འགོ་ཁྲིད་ཚན་ཆུང་གི་རིགས་སོ་སོའི་བཀོད་སྒྲིག་ལྟར། བརྟག་དཔྱད་ཞིབ་འཇུག་ཤུགས་ཚད་མུ་མཐུད་དུ་ཇེ་ཆེར་གཏོང་བ་དང་། ཧུར་ཐག་གིས་བྱ་བའི་བྱེད་ཐབས་ལེགས་སྒྱུར་བྱེད་པ། ནན་ཏན་གྱིས་བྱ་བའི་ཉམས་མྱོང་སྤྱི་སྡོམ་བྱེད་པ། དུས་ཐོག་ཏུ་བྱ་བའི་ཁྲོད་ཀྱི་མི་འདང་ས་འཚོལ་ཞིབ་བྱས་ཏེ། སྔར་ལས་ལྷག་པའི་སྒོ་ནས་ལབ་མདའ་སྡེ་བའི་གནད་འཁེལ་དབུལ་སྐྱོར་བྱ་བའི་ལམ་ལུགས་འཐུས་ཚང་དུ་གཏོང་བ་དང་། རྒྱུན་རྣམ་ཅན་དང་རྐྱེན་སྲོལ་ཅན། ཚད་ལྡན་ཅན། གནད་འཁེལ་ཅན་གྱི་དབུལ་སྐྱོར་བྱ་བའི་རྣམ་པ་གྲུབ་པར་བྱེད་རྒྱུ་རེད།
Copyright © 2004-2017 QHTBAll Rights Reserved
举报电话:0971—6329640 投稿邮箱:1516514844@qq.com
版权声明 备案号:青ICP备05002201号-2 视听许可证:3010436 青公网安备 63010402000163号


text:
༢༠༠༣་གྱི་ལོར། ཀྲུག་ཅང་ཞིང་ཆེན་ལོང་ཁྱོན་གྲོང་ཁྱེར་གྱི་ཞིང་བའི་ཁྱིམ་ཚང་༨༣་གྱིས་ས་གནས་གྲོང་ཁྱེར་སྲིད་གཞུང་གིས་ཁོ་ཚོའི་ཞིང་ས་གཞུང་བསྡུ་བྱེད་པའི་ཐག་གཅོད་ལ་མོས་མཐུན་མ་བྱུང་བར། ཀྲུག་ཅང་ཞིང་ཆེན་མི་དམངས་སྲིད་གཞུང་ལ་སྲིད་འཛིན་བསྐྱར་ཞིབ་བྱེད་དུ་བཅུག ཞིང་ཆེན་སྲིད་གཞུང་གིས་ཞིང་བའི་རེ་ཞུ་ལ་ངོས་
ལེན་མ་བྱས་ཤིང་། ལོན་ཁྱོན་གྲོང་ཁྱེར་སྲིད་གཞུང་གི་ཐག་གཅོད་ལ་རྒྱབ་སྐྱོར་ཀྱི་གྲོས་ཆོད་བཏབ། ཞིང་བ་དེ་དག་གིས་ཞིང་ཆེན་སྲིད་གཞུང་གི་གྲོས་ཆོད་ལ་ངོས་ལེན་མ་བྱས་པར་ཁྲིམས་ལྟར་རྒྱལ་སྲིད་སྤྱི་ཁྱབ་ཁང་ལ་སྲིད་འཛིན་བསྐྱར་ཞིབ་ཀྱི་རེ་འདུན་ཞུས། ༢༠༠༧་གི་ལོར་རྒྱལ་སྲིད་སྤྱི་ཁྱབ་ཁང་གིས་ཞིང་བ་དེ་དག་གི་བསྐྱར་ཞིབ་རེ་འདུན་ལ་ངོས་ལེན་བྱས་ཏེ་ཞིང་བ་དེ་དག་གི་གནས་ཚུལ་ལ་བརྟག་དཔྱད་བཏང་མཐར་། ཞིང་བ་རྣམས་ཀྱི་ཐོབ་ཐང་ལ་གནོད་ཡོད་པའི་ཀྲུག་ཅང་ཞིང་ཆེན་གྱི་མི་དམངས་སྲིད་གཞུང་གི་གྲོས་ཆོད་དེ་ནུས་མེད་དུ་བཏང་བའི་གྲོས་ཆོད་མཐར་ཐུག་མཛད། འདི་ནི་རྒྱ་ནག་རྒྱལ་ཁབ་བཙུགས་ནས་ད་བར་དུ་ཞིང་བ་དཀྱུས་མ་དག་གིས་ཞིང་ཆེན་སྲིད་གཞུང་ཞིག་ལ་སྲིད་འཛིན་བསྐྱར་ཞིབ་ཀྱི་ཐབས་ལམ་བརྒྱུད་ནས་རྒྱལ་ཁ་ལོན་པའི་གྱོད་གཞི་དང་པོ་ཡིན།
སྲིད་འཛིན་བསྐྱར་ཞིབ་ཅེས་བ་ནི་སྤྱི་དམངས་དང་ཚོགས་པ་གང་རུང་གིས་རང་ཉིད་ཀྱི་ཁྲིམས་མཐུན་གྱི་ཐོབ་ཐང་ལ་སྲིད་གཞུང་ག་གེ་མོ་ཞིག་གིས་གནོད་པ་བསྐྱེལ་བར་སྙམ་ན། སྲིད་གཞུང་དེའི་གོང་རིམ་སྲིད་གཞུང་སོགས་ལ་བསྐྱར་ཞིབ་གྱི་རེ་འདུན་ཞུས་ནས་རང་གི་ཐོབ་ཐང་སོར་ཆུད་དང་སླར་གསོ་བྱེད་པའི་ཐབས་ལམ་ཞིག་ལ་གོ ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྲིད་འཛིན་བསྐྱར་ཞིབ་ཀྱི་ཁྲིམས་(行政复议法)ཀྱི་དོན་ཚན་༢་པའི་ནང་དུ། སྤྱི་དམངས་ཀྱིས་སྲིད་གཞུང་གི་དམིགས་བསལ་འཛིན་སྐྱོང་རང་བཞིན་ཅན་གྱི་བྱ་སྤྱོད་ལ་བསྐྱར་ཞིབ་ཞུ་བའི་ཐོབ་ཐང་ཡོད་ཅེས་གཏན་འབེབས་བྱས་ཤིང་། ཁྲིམས་དེའི་དོན་ཚན་༦་པའི་ནང་དུ། སྲིད་འཛིན་ལས་ཁུངས་ཀྱིས་རང་གི་ས་ཞིང་གི་བདག་དབང་སོགས་ལ་གནོད་པའི་ཡིག་ཆ་སོགས་སྤེལ་ཏེ། ས་ཞིང་བསྡུ་ལེན་བྱས་ཚེ། དོ་བདག་ལ་སྲིད་འཛིན་བསྐྱར་ཞིབ་ཞུ་བའི་ཐོབ་ཐང་ཡོད་ཟེར།
དེ་ནས་ཁྲིམས་དེའི་དོན་ཚན་༡༤་ཡི་གཏན་འཁེལ་ནང་དུ་ རྒྱལ་སྲིད་སྤྱི་ཁྱབ་ཁང་གི་ལས་ཁུངས་སོ་སོ་དང་ཞིང་ཆེན་རིམ་པའི་མི་དམངས་སྲིད་གཞུང་གི་སྲིད་འཛིན་ཐག་བཅོད་ལ་མོས་མཐུན་མེད་ན། ལས་ཁུངས་དེ་དག་ལ་སྲིད་བསྐྱར་ཞིབ་ཞུས་ནས་དེ་དག་གི་ཐག་བཅད་ལ་མོས་མཐུན་མེད་ཚེ། རྒྱལ་སྲིད་སྤྱི་ཁྱབ་ཁང་ལ་མཐའ་མཇུག་གི་གྲོས་ཆོད་ཞུ་བའམ་ཡང་ན་མི་དམངས་ཁྲིམས་ཁང་ལ་སྲིད་འཛིན་གཏུག་བཤེར་བྱས་ན་ཆོག་ཅེས་པ་ལྟར། ཞིང་བ་རྣམས་ཀྱིས་ཁྲིམས་ལུགས་ཀྱི་གཏན་འཁེལ་འདི་དག་གཞིར་བཟུང་ནས་ཞིང་ཆེན་རིམ་པའི་སྲིད་གཞུང་གི་ཐག་བཅད་ལ་རྩོད་སྒྲུབ་བྱས་པ་མ་ཟད། ས་གནས་སྲིད་གཞུང་གིས་མང་ཚོགས་ཀྱི་ས་ཞིང་གཞུང་བསྡུ་བྱེད་དུས་ཕྱི་གསལ་ནང་གསལ་དང་ཁྲིམས་མཐུན་བརྒྱུད་རིམ་བརྒྱུད་དགོས་པའི་ཁྲིམས་ལུགས་ཀྱི་གཏན་འཁེལ་ཁག་བེད་སྤྱོད་བྱས་ཏེ་ཞིང་ཆེན་སྲིད་གཞུང་གི་སྲིད་འཛིན་ཡིག་ཆ་ནུས་མེད་དུ་བཟོ་ཐུབ་པ་བྱུང་། སྲིད་འཛིན་རང་བཞིན་ཅན་གྱི་གྱོད་དོན་མང་བོ་ཞིག་ངེས་བར་དུ་མི་དམངས་ཁྲིམས་ཁང་ལ་སྲིད་འཛིན་གཏུག་བཤེར་ཀྱི་བརྒྱུད་རིམ་ཁོ་ན་བརྒྱུད་ནས་ཐག་གཅོད་བྱེད་དོན་མེད། གྱོད་གཞིའི་གནས་བབས་ལ་དམིགས་ནས་སྲིད་འཛིན་བསྐྱར་ཞིབ་ཀྱི་ཐབས་ལམ་བརྒྱུད་ནས་ཐག་གཅོད་བྱེད་ཐུབ་པའང་ཡོད།
ཐབས་ལམ་འདི་བརྒྱུད་ནས་གནད་དོན་སེལ་བའི་དགེ་མཚན་ནི་གྱོད་དོན་སེལ་བའི་ཆེད་དུ་འགྲོ་གྲོན་ཁྲིམས་ཁང་ནས་སྲིད་འཛིན་གཏུག་བཤེར་བྱས་པ་ལས་ཉུང་བ་མ་ཟད་། གྱོད་དོན་ཐག་གཅོད་ཀྱི་དུས་ཡུན་ཀྱང་ཁྲིམས་ཁང་ནས་གཏུག་བཤེར་བྱས་པ་ལས་ཐུང་བ་དང་གྱོད་དོན་མྱུར་ཏུ་ཐག་གཅོད་ཐུབ་པ་སོགས་ཡིན། དེའི་ཕྱིར་ས་ཞིང་འབྲེལ་ཐོགས་ཀྱི་རྩོད་གཞི་ཞིག་བྱུང་ཚེ། ཕ་རོལ་པོ་གཞན་ལ་འཐབ་འཛིང་བྱེད་པའམ། སྲིད་གཞུང་གི་གཞུང་ཞབས་ལ་ལྐོག་རྔན་སྤྲོད་པ་སོགས་ཐལ་ཆེས་པའི་སྒོ་ནས་ཐག་གཅོད་བྱེད་པ་ལས། སྲིད་འཛིན་བསྐྱར་ཞིབ་ཀྱི་ཐབས་ལམ་བརྒྱུད་ན། ས་ཞིང་གི་རྩོད་གཞི་དྲང་བདེན་དང་མྱུར་བ་མྱུར་དུ་ཐག་གཅོད་ཐུབ་པའི་སྲིད་པ་ཆེ། ཡིན་ནའང་ཐབས་ལམ་འདི་ལ་ཉེས་དམིགས་ཡང་ཡོད་དེ། ནམ་རྒྱུན་སྲིད་གཞུང་གོང་འོག་གཉིས་རྒྱུ་མ་འདྲེས་ཡོད་པ་ལྟར་གནས་ཡོད་པས། གཅིག་གིས་གཅིག་གི་ངན་མཚང་འགེབ་སྲུང་བྱེད་པ་ནི་མཐོང་ཆོས་སུ་གྱུར་བས། སྲིད་འཛིན་བསྐྱར་ཞིབ་ཀྱི་ཐབས་ལམ་བསྟེན་ནས་གནད་དོན་ཐག་གཅོད་བྱེད་དུས་གཟབ་དགོས་པའི་གནད་ཀྱང་དུ་མ་ཡོད།


text:
༄༅།།2018ལོའི་འཛམ་གླིང་གི་མི་ཐབས་རིག་ནུས་ཚོགས་ཆེན་ཧྲང་ཧའེ་རུ་གཉེར་རྒྱུ་ཡིན་པ།
བརྗོད་དོན་གཙོ་བོའི་གླེང་སྟེགས་དང་དབུ་ཚོགས་ཐེངས་20ཙམ་བཙུགས་ཡོད།
གསར་འགྱུར་སྤེལ་དུས། (2018ལོའི་ཟླ་ 07ཚེས་05ཉིན། 14:05) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། རྒྱལ་སྲིད་སྤྱི་ཁྱབ་ཁང་གི་ཆོག་མཆན་ཐོབ་རྗེས། རྒྱལ་ཁབ་འཕེལ་སྒྱུར་ཨུ་ལྷན་དང་། ཚན་རྩལ་པུའུ། བཟོ་ལས་དང་ཆ་འཕྲིན་པུའུ། རྒྱལ་ཁབ་དྲ་འཕྲིན་གཞུང་དོན་ཁང་། ཀྲུང་གོ་ཚན་རིག་ཁང་། ཀྲུང་གོ་ལས་གྲྭ་ཁང་། ཧྲང་ཧའེ་གྲོང་ཁྱེར་མི་དམངས་སྲིད་གཞུང་བཅས་ཀྱིས་ཐུན་མོང་ཐོག་གཉེར་བའི་2018ལོའི་འཛམ་གླིང་གི་མི་ཐབས་རིག་ནུས་ཚོགས་ཆེན་ཟླ་9ཚེས་17ནས་ཚེས་19ཉིན་བར་ཧྲང་ཧའེ་རུ་གཉེར་རྒྱུ་ཡིན་པ་རེད།
གསར་འགོད་པས་ཧྲང་ཧའེ་གྲོང་ཁྱེར་སྲིད་གཞུང་གི་གསར་འགྱུར་ཡོངས་བསྒྲགས་ཚོགས་འདུའི་ཐོག་ནས་ཤེས་རྟོགས་བྱས་པར་གཞིགས་ན། 2018ལོའི་འཛམ་གླིང་གི་མི་ཐབས་རིག་ནུས་ཚོགས་ཆེན་གྱིས“མི་ཐབས་རིག་ནུས་ཀྱིས་དུས་རབས་གསར་པ་སྦྱིན་ཐུབ”ཅེས་པ་བརྗོད་དོན་གཙོ་བོར་བྱ་རྒྱུ་དང་། “རྩེ་གྲ་ཅན་དང་། རྒྱལ་སྤྱི་ཅན། ཆེད་ལས་ཅན། ཚོང་ར་ཅན”བཅས་ཚོགས་ཆེན་གཉེར་བའི་བྱེད་ཕྱོགས་ཡིན་ལ། ཡན་ལག་གླེང་སྟེགས་དབུ་ཚོགས་དང་། ཁྱད་ཆོས་ལྡན་པའི་བྱེད་སྒོ། ཉེར་སྤྱོད་འགྲེམས་སྟོན། གསར་གཏོད་འགྲན་བསྡུར་བཅས་ཁག་བཞི་རུ་དབྱེ་ནས“ཐོན་སྐྱེད་དང་སློབ་གསོ། ཚན་ཞིབ། བདེ་སྤྱོད། མ་འཇོག”བཅས་ཟུང་འབྲེལ་གྱི་ཚོགས་འདུ་འཚོགས་སྟངས་སྤྱོད་རྒྱུ་ཡིན་པ་རེད།
ཚོགས་ཆེན་ཐོག་བརྗོད་དོན་གཙོ་བོའི་གླེང་སྟེགས་དང་དབུ་ཚོགས་གཉེར་ཐེངས་20ཙམ་བྱས་ནས། ཀླད་པ་དང་འཕྲུལ་ཆས་མཉམ་འདྲེས་དང་། ཚོགས་པའི་རིག་ནུས། རིག་ནུས་སྙིང་ལྕག་
རིག་ནུས་འཁོར་གཏོང་སོགས་ཀྱི་འཕེལ་རྒྱས་གནས་ཚུལ་དང་། འཕེལ་ཕྱོགས། གླེང་བ་མང་བ་བཅས་ལ་སྤྲོ་སེམས་ཆེན་པོས་གྲོས་བསྡུར་སྤེལ་རྒྱུ་རེད། ན་གཞོན་ཤེས་ལྡན་མི་སྣ་གསོ་སྐྱོང་དང་གསར་གཏོད་ལས་གཏོད་ལ་སྐུལ་འདེད་གཏོང་ཆེད། གོ་ལ་ཧྲིལ་པོའི་མི་ཐབས་རིག་ནུས་ཁྱབ་ཁོངས་ལ་ཕྱོགས་ཏེ་སློབ་གྲྭར་ཡོད་མུས་ཀྱི་དགེ་སློབ་དང་མི་སྒེར་གྱི་གསར་སྤེལ་བྱེད་མཁན་དང་དེ་བཞིན་ཚོགས་པར“2018ལོའི་འཛམ་གླིངགི་་མི་ཐབས་རིག་ནུས་གསར་གཏོད་འགྲན་བསྡུར་ཆེན་མོ”གཉེར་རྒྱུ་ཡིན་པ་རེད།


text:
མཚོ་སྔོན་ཞིང་ཆེན་ཡོངས་ཀྱི་དྲ་རྒྱའི་བདེ་འཇགས་དང་ཆ་འཕྲིན་ཅན་གྱི་བྱ་བའི་གྲོས་ཚོགས་ཟླ་བདུན་པའི་ཚེས་བཅུ་གཅིག་ཉིན་ཟི་ལིང་ནས་ཚོགས། མཚོ་སྔོན་ཞིང་ཆེན་ཏང་ཨུའི་ཧྲུའུ་ཅི། ཧྲིན་ཀྲང་ཝང་ཅན་ཅོན་གྲོས་ཚོགས་ལ་ཞུགས་ནས་གཏམ་བཤད། ཁོས་ནན་གྱིས་བསྟན་དོན། ཞི་ཅིན་ཕིང་གི་དྲ་རྒྱར་བརྟེན་ནས་རྒྱལ་ཁབ་སྟོབས་ལྡན་དུ་བསྒྱུར་བའི་འཐབ་ཇུས་དགོངས་པ་ལག་ལེན་མཐར་ཕྱིན་བྱས་ཏེ། དྲ་རྒྱའི་ཆ་འཕྲིན་བྱ་བ་ནི་ཆབ་སྲིད་ཀྱི་བྱ་བ་ཡིན་པས། ཆབ་སྲིད་གླེང་བའི་མཐོ་ཚད་ནས་ལྟ་ཚུལ་འཛིན་པ་དང་། དྲ་རྒྱའི་ཆ་འཕྲིན་བྱ་བ་སྔོན་ཐོན་གྱི་ཐོན་སྐྱེད་ནུས་པ་བསྒྱུར་བཅོས་བྱེད་པའི་བྱ་བ་ཡིན་པས། ཚན་རིག་གི་རྣམ་པའི་སྟེང་ནས་ལྟ་སྟངས་འཛིན་དགོས་ལ། དྲ་རྒྱའི་ཆ་འཕྲིན་བྱ་བ་ནི་རྒྱལ་ཁབ་བཅོས་སྐྱོང་དེང་རབས་ཅན་དུ་བསྒྱུར་བའི་བྱ་བ་ཡིན་པས། འགན་འཁྲི་འདུ་ཤེས་དང་ལོ་རྒྱུས་ཀྱི་འགན་འཁྲི་འདུ་ཤེས་ལ་བརྟེན་ནས་འགན་ཁུར་དགོས་པ་དང་། དྲ་རྒྱའི་ཆ་འཕྲིན་བྱ་བ་ནི་མང་ཚོགས་ཀྱི་བྱ་བ་ཡིན་པས། ཚད་ཆེས་ཆེ་བའི་སྒོ་ནས་མི་སེམས་གཅིག་ཏུ་སྒྲིལ་བའི་བསམ་ཚུལ་ལ་བརྟེན་ནས་བསྒྲུབ་དགོས། ཆབ་སྲིད་ལངས་གནས་མཐོར་འདེགས་གཏོང་བ་དང་། འདུ་ཤེས་བཞི་ཇེ་དྲག་ཏུ་གཏོང་བ། ཆ་འཕྲིན་ཅན་འཕེལ་རྒྱས་སུ་གཏོང་བའི་ལོ་རྒྱུས་ཀྱི་གོ་སྐབས་དམ་འཛིན་བྱེད་པ། ལྔ་བཞིའི་འཐབ་ཇུས་ལག་བསྟར་ནན་མོ་བྱེད་པ། མཚོ་སྔོན་གྱི་དྲ་འཕྲིན་བྱ་བ་སྔར་ལས་ལྷག་པའི་སྒོ་ནས་རྒྱལ་ཁབ་འཐབ་ཇུས་ཁྲོད་འདྲེས་པར་སྐུལ་འདེད་གཏོང་བ། དྲ་རྒྱར་བརྟེན་ནས་སྟོབས་ལྡན་ཞིང་ཆེན་འཛུགས་སྐྲུན་བྱས་ཏེ། དུས་མཉམ་གཅིག་དང་སྔར་ལས་ལྷག་པ་བཞི་མངོན་འགྱུར་བྱེད་པའི་ཐད་འགན་སྲུང་དང་འདེགས་སྐྱོར་བརྟན་པོ་འདོན་སྤྲོད་བྱེད་དགོས་ཟེར།
ཝང་ཅན་ཅོན་གྱིས་དུས་རབས་གསར་བའི་མཚོ་སྔོན་ཞིང་ཆེན་གྱི་དྲ་འཕྲིན་བྱ་བའི་མདུན་དུ་ལྷགས་པའི་གནས་བབ་གསར་བ་དང་ལས་འགན་གསར་བར་དབྱེ་ཞིབ་གཏིང་ཟབ་བྱས་པ་དང་། མིག་སྔར་དང་རྗེས་ཕྱོགས་ཀྱི་དུས་སྐབས་ཤིག་གི་ཞིང་ཆེན་ཡོངས་ཀྱི་དྲ་འཕྲིན་བྱ་བར་བཀོད་སྒྲིག་བཟང་བོ་བྱས། ཁོས་བསྟན་དོན། གཅིག་ནས་ལངས་གནས་སྔར་ལས་མཐོན་པོར་བརྟེན་ནས་དྲ་འཕྲིན་བྱ་བ་བཟང་བོར་བསྒྲུབ་པའི་དོན་སྙིན་གལ་ཆེན་ལ་ངོས་འཛིན་གང་ལེགས་བྱེད་པ་སྟེ། དྲ་རྒྱའི་བདེ་འཇགས་མེད་ན་ཆབ་སྲིད་ཀྱི་བདེ་འཇགས་ཡོད་མི་སྲིད་པ་དང་། ཆ་འཕྲིན་ཅན་མེད་ན་དེང་རབས་ཅན་ཡོད་མི་སྲིད་ལ། མཉམ་འབྲེལ་དྲ་རྒྱ་མེད་ན་འཚོ་བ་གསར་བ་ཡོད་མི་སྲིད་པས། ང་ཚོས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་དྲ་འཕྲིན་བྱ་བའི་སྐོར་གྱི་བླང་བྱ་གལ་ཆེན་ལག་ལེན་མཐར་ཕྱིན་བྱེད་པ་དང་། གནས་བབ་ལ་ངོས་འཛིན་སྔར་ལས་གསལ་བོ་བྱེད་པ། འཕེལ་ཕྱོགས་དང་བསྟུན་པ། དྲ་འཕྲིན་སློབ་སྦྱོང་དང་དྲ་འཕྲིན་ལ་རྒྱུས་ལོན་བྱེད་པ་དང་། དྲ་འཕྲིན་བཀོལ་སྤྱོད་བྱེད་པ། དྲ་འཕྲིན་ལ་དོ་དམ་བྱས་ཏེ། རིམ་པ་སོ་སོའི་ཏང་རྩ་འཛུགས་དང་ལས་བྱེད་པ་ཡོད་ཚད་དྲ་འཕྲིན་བྱ་བའི་ཐད་ཀྱི་བརྩོན་འགྲུས་ཅན་བྱེད་དགོས། གཉིས་ནས་བྱེད་ཐབས་དངོས་ལ་བརྟེན་ནས་དྲ་ཐོག་གི་དྲང་ཕྱོགས་ཀྱི་དྲིལ་སྒྲོག་ལ་ཤུགས་སྣོན་དགོས། གསུམ་ནས་ཤེད་ཤུགས་སྔར་ལས་ཆེན་པོས་ཆ་འཕྲིན་ཅན་འཛུགས་སྐྲུན་གྱི་གོམ་སྟབས་ཇེ་མགྱོགས་སུ་གཏོང་དགོས། བཞི་ནས་འགན་འཁྲི་སྔར་ལས་བརྟན་པོས་ཏང་གིས་དྲ་འཕྲིན་བྱ་བའི་ཐད་ཀྱི་འགོ་ཁྲིད་ལ་ཤུགས་སྣོན་དགོས་ཟེར།
མཚོ་སྔོན་ཞིང་ཆེན་ཏང་ཨུའི་ཧྲུའུ་ཅི་གཞོན་པ་ལིག་ཉིང་གིས་སྤྱི་སྡོམ་གཏམ་བཤད་ནང་བསྟན་དོན། ཧྲུའུ་ཅི་ཝང་ཅན་ཅོན་གྱི་གཏམ་བཤད་ཀྱི་འགོ་མཇུག་བར་གསུམ་དུ་དྲ་རྒྱས་རྒྱལ་ཁབ་སྟོབས་ལྡན་དུ་བསྒྱུར་བའི་འཐབ་ཇུས་དགོངས་པའི་ཁྱབ་པར་བྱས་ཡོད་ལ། མིག་སྔར་དང་རྗེས་ཕྱོགས་ཀྱི་དུས་སྐབས་ཤིག་གི་ཞིང་ཆེན་ཡོངས་ཀྱི་དྲ་འཕྲིན་བྱ་བའི་ཐད་ནས་བཀོད་སྒྲིག་ཞིབ་མོ་བྱས་པ་དང་། ཆབ་སྲིད་ཀྱི་ལངས་གནས་མཐོན་པོ་དང་དུས་རབས་ཀྱི་སྙིང་སྟོབས་མངོན་གསལ། མི་དམངས་བསམ་པའི་བརྩེ་སེམས་སྟུག་པོ། ཉེན་ཁའི་འདུ་ཤེས་དྲག་པོ། བྱ་བའི་ཁ་ཕྱོགས་གསལ་བོ་མཚོན་པར་བྱས་ཡོད། ཐེངས་འདིའི་གྲོས་ཚོགས་ཀྱི་དགོངས་དོན་ལག་ལེན་མཐར་ཕྱིན་བྱེད་ན། ཞིང་ཆེན་ཡོངས་ཀྱི་དྲ་འཕྲིན་བྱ་བའི་མདུན་དུ་ལྷགས་པའི་གནས་བབ་གསར་བ་ཁོར་དུ་ཆུད་པར་བྱེད་པ་དང་དྲ་ཐོག་གི་དྲང་ཕྱོགས་ཀྱི་དྲིལ་སྒྲོག་ལ་ཤུགས་སྣོན་པ། དྲ་རྒྱའི་བདེ་འཇགས་ལྕགས་རི་བརྟན་པོ་འཛུགས་པ། ཆ་འཕྲིན་ཅན་འཛུགས་སྐྲུན་གྱི་གོམ་སྟབས་ཇེ་མགྱོགས་སུ་གཏོང་བ། ཏང་གིས་དྲ་འཕྲིན་བྱ་བའི་ཐད་ཀྱི་འགོ་ཁྲིད་ལ་ཤུགས་སྣོན་པ་སོགས་ལས་འགན་གཙོ་བོ་དང་བྱ་བའི་བླང་བྱར་རྒྱུས་ལོན་ཡང་དག་བྱས་ཏེ། ལག་བསྟར་ལ་སྐུལ་འདེད་གཏོང་བའི་ཁྲོད་ནས་འགུལ་གྱིས་འཆར་འགོད་བྱེད་པ་དང་གསར་གཏོད་ཐོད་བརྒལ་བྱེད་པར་སྔར་ལས་དོ་སྣང་བྱེད་པ་དང་། ཆོས་ཉིད་འཚོལ་ཞིབ་དང་གོ་རིམ་ལྡན་པའི་སྒོ་ནས་བཅོས་སྐྱོང་བྱེད་པར་སྔར་ལས་དོ་སྣང་བྱེད་པ། གཅིག་གྱུར་མཐུན་སྦྱོར་དང་མཉམ་དུ་བྱ་བ་སྤེལ་བར་སྔར་ལས་དོ་སྣང་བྱེད་དགོས་ཟེར།
ཀྲང་ཞི་མེན་གྱིས་ཐེངས་འདིའི་གྲོས་ཚོགས་ཀྱི་དགོངས་དོན་ལག་བསྟར་བཟང་བོ་བྱེད་པའི་ཐད་ནས་བཀོད་སྒྲིག་ཞིབ་མོ་བྱས།
ཚོགས་ཐོག་ཏུ། མཚོ་སྔོན་ཞིང་ཆེན་དྲ་འཕྲིན་གཞུང་སྒྲུབ་ཁང་དང་ཞིང་ཆེན་སྤྱི་བདེ་ཐིན། ཞིང་ཆེན་དཔལ་འབྱོར་དང་ཆ་འཕྲིན་ཅན་ཨུ་ཡོན་ལྷན་ཁང་། ཞིང་ཆེན་འཕྲིན་གཏོང་དོ་དམ་ཅུའུ་། ཟི་ལིང་གྲོང་ཁྱེར་དང་རྨ་ལྷོ་ཁུལ་གྱི་འགན་ཁུར་བློ་མཐུན་བཅས་ཀྱིས་བརྗེ་རེས་གཏམ་བཤད་སྤེལ།
ཚོགས་ཐོག་ནས་རྒྱལ་ཡོངས་དྲ་རྒྱའི་བདེ་འཇགས་དང་ཆ་འཕྲིན་ཅན་བྱ་བའི་གྲོས་ཚོགས་ཀྱི་དགོངས་དོན་བརྒྱུད་སྒྲོག་བྱས་པ་དང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི«དྲ་རྒྱའི་བདེ་འཇགས་དང་ཆ་འཕྲིན་ཅན་བྱ་བར་ཤུགས་སྣོན་པའི་སྐོར་གྱི་ལག་བསྟར་གྲོས་གཞིའི»(བསམ་འཆར་བསྡུ་ལེན་འཆར་ཟིན)དང་། ཞིང་ཆེན་ཏང་ཨུའི«དུས་རབས་གསར་བར་དྲ་ཐོག་གི་མང་ཚོགས་ལམ་ཕྱོགས་སུ་བཟང་བོར་བསྐྱོད་པའི་གྲོས་གཞིའི»(བསར་འཆར་བསྡུ་ལེན་འཆར་ཟིན)གཉིས་ལ་ཞིབ་སྡུར་བྱས།
མགོན་པོ་བཀྲ་ཤིས་དང་ཐིན་ཅཱ་ཚེ། ཝང་ཡུས་པའོ། ཡུས་ཚོང་ལི། མཱ་ཝེ། ཉི་མ་སྒྲོལ་མ། ཝང་ཀྲིན་ཧྲིན། མཱ་ཧེ་ཡིན། ཁྲིན་མེན་གའོ། ཡིན་པད། ཚོའ་ཅུན་ཀྲང་བཅས་གྲོས་ཚོགས་ལ་ཞུགས།


text:
དབུ་ཁྲིད་རྣམ་པ་དང་། མཁས་དབང་རྣམ་པ། བློ་མཐུན་རྣམ་པ།
རྒྱལ་ཡོངས་ས་གནས་ཁག་ནས་ཕེབས་པའི་གནམ་རིག་སྐར་རྩིས་ཀྱི་ཤེས་ལྡན་མི་སྣ་རྣམས་དུས་བཞི་སྔོན་པོས་འགྱུར་བའི་ཁུན་མིང་གྲོང་ཁྱེར་འདིར་འཛོམས་ནས། ཏང་ཀྲུང་དབྱང་གི་ཚན་རིགལག་རྩལ་ལས་དོན་སྐོར་གྱི་མཛུབ་སྟོན་བསྐྱར་སྦྱོང་དང་། དེའི་དགོངས་དོན་གཞིར་བཟུང་ནས་ཚང་མས་བྱ་འཕུར་བ་ལྟར་གྱི་འཕེལ་རྒྱས་སུ་འགྲོ་བཞིན་པའི་དུས་བབ་ཀྱི་དགོས་མཁོ་དང་འཚམས་པའི་ཆེད་དུ། གནམ་རིག་སྐོར་གྱི་ཉམས་མྱོང་སྤེལ་རེས། བསམ་འཆར་བརྗེ་ལེན་བཅས་བྱེད་རྒྱུ་བྱུང་བ་འདིར་ངས་ཆེས་དགའ་སྤྲོའི་ངང་ཐུགས་རྗེ་ཆེ་ཞུ་རྒྱུ་དང་འབྲེལ། ང་རང་གི་བསམ་ཚུལ་ཡང་ཚིག་ཁ་ཤས་ཞུ་རྒྱུ་ཡིན།
གླེང་སློང་།
སྤྱིར་བཟོ་དང་གསོ་བ་སྒྲ་དང་ཚད་མ་སོགས་རིག་པའི་གནས་ཆེ་བ་ལྔ་དང་། སྐར་རྩིས་དང་། སྙན་ངག སྡེབ་སྦྱོར། མངོན་བརྗོད། ཟློས་གར་བཅས་རིག་པའི་གནས་ཆུང་བ་ལྔ་གྲགས་པ་སྟེ་ བཅུ་ཕྲག་རིག་པའི་གནས་ཆེ་ཆུང་དེ་རྣམས་ནི། ཕན་ཚུན་གཅིག་ལ་གཅིག་བརྟེན་དང་གཅིག་ཕན་གཅིག་གྲོགས་ཀྱི་ཚུལ་དུ་བྱུང་བ་དང་ཆགས་པ་ཞིག་རེད། དེར་བརྟེན་ད་རེས་གནམ་རིག་སྐར་རྩིས་ཀྱི་སྐོར་ནས་གླེང་ནའང་དེའི་བྱུང་བ་དང་ལོ་རྒྱུས། དེ་དང་རིག་གནས་གཞན་དག་བར་གྱི་འབྲེལ་བ། དེའི་དགོས་དོན་བཅས་ནས་གླེང་དགོས་པ་ཞིག་རེད།
(གཅིག་)གནམ་རིག་སྐར་རྩིས་ཀྱི་བྱུང་བ།
བོད་མི་དམངས་ཀྱིས་གནམ་རིག་སྐར་རྩིས་བེད་སྤྱོད་དང་ཞིབ་འཇུག་བྱས་པའི་ལོ་རྒྱུས་ནི་ཧ་ཅང་རིང་པོ་ཞིག་ཡོད་པ་རེད། ད་ལྟའི་སྐར་རྩིས་རིག་པ་འདི་མ་དར་བའི་ལོ་ངོ་༢༠༠༠ལྷག་ཙམ་གྱི་སྔོན་ནས་ལས་ལ་བརྩོན་ཞིང་ཤེས་རབ་ལྡན་པའི་བོད་རིགས་མི་དམངས་ཀྱིས་གནམ་གྱི་སྐར་མ་ལ་བརྟག་པའི་རྩིས་དང་། བར་སྣང་གི་སྤྲིན་དང་རླུང་ལ་བརྟག་པའི་རྩིས། བྱ་དང་ཤིང་ལ་བརྟག་པའི་རྩིས། མཚོ་དང་ཆབ་རོམ་ལ་བརྟག་པ་སོགས་དུས་བརྟག་གི་རྩིས་རིག་སྣ་ཚོགས་ཉམས་མྱོང་གི་སྒོ་ནས་འཚོལ་སྡུད་བྱས་པ་དང་། དེ་ནས་རིམ་གྱིས་འཕེལ་ཏེ་ཉི་ཟླ་སྐར་གསུམ་འཁོར་བགྲོད་ཀྱི་ཆོས་ཉིད་འཚོལ་ཞིབ་བྱེད་པའི་ནང་ཉི་མའི་འགྲོ་ཕྱོགས་ཟླ་བའི་འཕེལ་འགྲིབ།ལོ་ཟླ་ཞག་གསུམ་བརྩི་སྲོལ་གྱི་སྒྲོམ་གཞི་ཆགས། ལྷོ་ཁ་གཡའ་བཟང་གི་གམ་འབྲོག་པ་ལྷ་རྒྱལ་གྱི་སྒྲུང་དེབ་ནང་ཟླ་བའི་འཕེལ་འགྲིབ་དང་། དུས་ཚིགས་ཀྱི་འགྱུར་བ་དངོས་པོ་དང་གནམ་གཤིས་ཀྱི་འབྲེལ་བ་བཅས་བཀོད་ཡོད། དེ་རྗེས་ཆོས་རྒྱལ་སྲོང་བཙན་སྒམ་པོ་དང་།ཁྲི་ལྡེ་གཙུག་བརྟན་གྱི་སོ་སོའི་སྐུ་དུས་སུ་མེས་རྒྱལ་ནས་ཀོང་ཇོ་སྔ་ཕྱི་གཉིས་ཁབ་ཏུ་བཞེས་པ་དང་། རྒྱ་ནག་ལུགས་ཀྱི་སྨན་རྩིས་ཀྱི་གཞུང་འགའ་ཞིག་བསྒྱུར་ཐོག་མཉམ་དུ་དར་སྤེལ་བཏང་ནས་སྨན་རྩིས་ཀྱི་གཞུང་ལུགས་དར་རྒྱས་འགྲོ་བའི་ཐབས་ལམ་རྒྱ་ཆེར་བཏང་།ཆོས་རྒྱལ་ཁྲི་སྲོང་ལྡེའུ་བཙན་གྱི་དུས་སུ་རྒྱ་ནག་ནས་རྩིས་ཀྱི་སློབ་དཔོན་དུ་ཧར་ནག་པོ་བོད་དུ་ཐེངས་འགའ་ཕེབས། སྔ་རབས་བོད་ཀྱི་བརྩི་སྲོལ་གྱི་སྟེང་མཧཱ་ཙི་ནའི་ལུགས་ཀྱི་ཧོང་ལེ་བརྩི་བའི་དར་སྲོལ་ཡང་ཆགས། སྨན་པའི་རྒྱལ་པོ་གཡུ་ཐོག་ཡོན་ཏན་མགོན་པོས་གསོ་རིག་སྨན་དཔྱད་ཀྱི་ཕྱག་ལེན་རྒྱ་ཆེར་གནང་བ་དང་ཆབས་ཅིག་སྐར་རྩིས་རི་བོ་རྡུལ་འབེབས་ནག་རྩིས་འཁོར་འདས་གཏན་འབེབས་སོགས་ཀྱི་གཞུང་ལུགས་འགའ་ཞིག་འཆད་སྤེལ་དང་། ཀོང་པོ་སྨན་ལུང་དུ་སློབ་གྲྭ་བཙུགས་ནས་སྨན་རྩིས་རབ་འབྱམས་པ་མང་པོ་གསོ་སྐྱོང་གནང་སྟེ་སྨན་རྩིས་ཟུང་འབྲེལ་གྱི་རྒྱུན་སྲོལ་དར་སྤེལ་བཏང་བར་གྲགས། དེ་སྔོན་མོད་སྡེ་ཕལ་མོ་ཆེའི་བྱེ་མ་རྡུལ་རྩིས་སུ་གྲགས་པ་དང་། རྒྱ་ཆེར་རོལ་པར་རྩིས་ལ་སྦྱོར་བའི་ཚུལ་བསྟན་པ་སོགས་ལས་བརྩམས་ཏེ་གྲངས་དང་རྩིས་ཀྱི་རིག་པ་རྣམས་ཀྱང་བོད་ཀྱི་མཁས་པ་རྣམས་ཀྱིས་ལག་ལེན་ཅི་རིགས་གནང་གི་ཡོད། དེ་དག་ལས་ཀྱང་ད་ལྟ་ནས་ཡར་རྩིས་པའི་ལོ་༩༥༨པ་སྟེ་(སྤྱི་ལོ་༡༠༢༧)རབ་བྱུང་དང་པོའི་ཐོག་མ་མེ་ཡོས་ལོར་རྭ་འབྲོ་ཙ་མི་པཎ་ཆེན་སོགས་ཀྱིས་དཔལ་དུས་ཀྱི་འཁོར་ལོའི་རྒྱུད་འགྲེལ་དང་བཅས་པ་བོད་སྐད་དུ་བསྒྱུར།
དེ་ཕྱིན་ཆད་ནས་བོད་ཀྱི་མཁས་པ་རྣམས་ཀྱིས་དུས་ཀྱི་འཁོར་ལོའི་འཇིག་རྟེན་ཁམས་ལེར་གནམ་ས་གོ་ལའི་ངེས་པ་རྒྱ་ཆེར་བསྟན་པ་དེ་དག་རྩ་བར་བཟུང་སྔ་རབས་ཀྱི་དུས་བརྟག་གནམ་དཔྱད་ཀྱིས་ཟུར་བརྒྱན་ཏེ། གནམ་ས་ཉི་ཟླ་གཟའ་སྐར་གྱི་འགྲོས་དང་ས་ལ་དུས་བཞིའི་མངོན་རྟོགས་ཇི་ལྟར་ངོམ་པའི་ཚུལ་གསལ་པོར་སྟོན་ཐུབ་པའི་ལོ་ཐོ་རྩོམ་སྒྲིག་བྱེད་པ་སོགས་ལ་བརྟེན་ནས་སྔར་ཡོད་ཀྱི་སྐར་རྩིས་རིག་པ་དེ།ཚན་རིག་གི་རང་བཞིན་དང་། ཕྱོགས་ཡོངས་ཀྱི་རང་བཞིན་ལྡན་པའི་སྒོ་ནས་ཕུན་སུམ་ཚོགས་པའི་དུས་རིམ་འདི་འདྲ་ཞིག་ལ་འཕེལ་རྒྱས་བྱུང་བ་རེད།
སྤྱི་ལོ་༡༢༦༠ལོར་ས་སྐྱའི་འགྲོ་མགོན་ཆོས་རྒྱལ་འཕགས་པས་སྲིད་དབང་བཟུང་སྟེ་བོད་གཅིག་གྱུར་བྱུང་བའི་སྐབས་དེར་གཡུང་སྟོན་རྡོ་རྗེ་དཔལ་བཟང་དང་། ཀུན་དགའ་དཔལ་བ་སོགས་གནམ་རིག་སྐར་རྩིས་ལ་མཁས་པ་རྣམས་ཀྱིས་བོད་རང་གི་གནམ་གཤིས་དང་ས་ཆའི་དུས་བབ་ལ་ཞིབ་འཇུག་ནན་ཏན་མཛད་རྗེས། མཧྭ་ཙི་ནའི་ཧོང་ལེ་ལ་དཔེར་མཛད་ནས་བོད་ཀྱི་ལོ་ཟླ་ཞག་དུས་ཀྱི་བབ་དང་སྦྱར་ནས་ས་སྐྱའི་ལོ་ཐོ་ཞེས་པ་རྩོམ་སྒྲིག་གནང་སྟེ། བོད་ཀྱི་ལོ་ཐོའི་སྲོལ་སྔར་ལས་ལྷག་པའི་གོང་འཕེལ་བྱུང་། དེ་ནས་རབ་བྱུང་ལྔ་པའི་ས་རྟ་(སྤྱི་ལོ་༡༣༡༨)ལོར་རྗེ་རང་བྱུང་རྡོ་རྗེས་བསྡུས་རྒྱུད་འཇིག་རྟེན་ཁམས་ལེའི་ཚིག་རྣམས་གོང་བདེ་བའི་སླད་དུ་བདུན་ཚིག་ཏུ་བཀྲོལ།རྒྱུད་ལས་མསྟན་པའི་རྩིས་ཉེ་བར་མཁོ་བ་འགའ་ཞིག་ཀྱང་བསྣན།དུས་ཀྱི་གཟེར་མང་པོ་གཏན་ལ་ཕབ་ནས་རྩིས་ཀུན་བསྡུས་པ་ཞེས་བྱ་བའི་བསྟན་བཅོས་མཛད། ཀུན་མཁྱེན་བུ་སྟོན་རིན་པོ་ཆེས་རབ་བྱུང་ལྔ་པའི་མེ་སྟག་ལོར་རྩིས་ཀྱི་བསྟན་བཅོས་མཁས་པ་དགའ་སྐྱེད་ཡན་ལག་དང་བཅས་པ་བརྩམས་པ་དང་། ཀུན་མཁྱེན་དོལ་པོ་སངས་རྒྱས་ཀྱིས་ལྔ་བསྡུས་ཀྱི་ལག་ལེན་མ་བུ་བཅས་མཛད་པ་འདི་དག་ནི་བོད་ཀྱི་སྐར་རྩིས་རིག་པའི་གཞུང་ལུགས་སྔ་གྲས་རྣམས་ཡིན་ནོ། གཞན་ཡང་འགོས་ལོ་ཡིད་བཟང་རྩེ་པ། བྱང་བདག་སོགས་མཁས་དབང་མང་པོས་གནམ་རིག་སྐར་རྩིས་སྐོར་ལ་ལེགས་སྐྱེས་མང་དུ་ཕུལ་ཡོད།
དེ་ནས་རབ་བྱུང་༨པའི་མེ་ཡོས་(སྤྱི་ལོ་༡༩༩༧)ལོར་མཚུར་ཕུ་འཇམ་དབྱངས་དོན་གྲུབ་འོད་ཟེར་གྱིས་རྗེ་རང་བྱུང་རྡོ་རྗེའི་རྗེས་སུ་འབྲངས་ཏེ་རྩིས་ཀྱི་གཞུང་ལུགས་ཆེན་པོ་མཛད། མཚུར་ཕུའི་ལོ་ཐོ་ཞེས་པ་ཐོག་མར་བཏོན། སྔར་རབས་ཀྱི་བྱ་ཞག་རྩིས་ལ་སོགས་པའི་དུས་བརྟག་གནམ་དཔྱད་རྣམས་ཚེས་ཁོངས་སུ་བཀོད་པ་ཟླ་རེའི་གནམ་གཤིས་འགྱུར་ལྡོག ཉི་ཟླ་གཟའ་འཛིན། ཚེས་གྲངས་ཆད་ལྷག བཙའ་ཐན་སད་སེར་སོགས་རང་བྱུང་གི་གནོད་འཚེ་གང་ཡོད་བཅས་ཀྱི་སྔོན་བརྡ་བསྟན་ཡོད་པས་དུས་ཕྱིས་བར་དབུས་གཙང་ཁུལ་དུ་འདི་ལྟར་ཁྱབ་ཆེ། རྩིས་ཀུན་བསྡུས་པ་ལས། ཕྲིན་ལས་པ་ཕྱོགས་ལས་རྣམ་རྒྱལ་གྱི་རྩིས་འགྲེལ་དང་དཔའ་བོ་གཙུག་ལག་ཕྲེང་བས་རྩིས་འགྲེལ་རིན་ཆེན་གཏེར་མཛོད་མཛད་པ་སོགས་ཀྱིས་དར་སྤེལ་བཏང་བ་ལ་མཚུར་ལུགས་ཞེས་སུ་གྲགས། ལོ་འདི་ནས་རྩིས་འགོ་བཟུང་སྟེ། མཁས་དབང་ནོར་བཟང་རྒྱ་མཚོ་དང་། ཕུག་པ་ལྷུན་གྲུབ་རྒྱ་མཚོས་རྩིས་ཀྱི་ལེགས་བཤད་པད་དཀར་ཞལ་ལུང་མ་བུ་དང་དྲི་མེད་འོད་རྒྱན་སོགས་རིམ་པར་བརྩམས། བོད་ཀྱི་ཡུལ་དུས་དང་འཚམས་པའི་དུས་བརྟག་གནམ་དཔྱད་གཏན་ལ་ཕབ་སྟེ་ལོ་ཐོ་སྦྱོར་སྲོལ་གྱི་བྱ་གཞག་རིམ་གྱིས་གོང་འཕེལ་བཏང་། རྩིས་སྟོན་བསམ་རྒྱལ་བ་སོགས་ཀྱིས་རིམ་བཞིན་སྤེལ་བ་ལ་གྲ་མདའ་ཕུག་པའི་རིང་ལུགས་ཞེས་ཡོངས་སུ་གྲགས་པ་སྟེ་བཀའ་སྲོལ་ཆེན་པོ་རྣམ་པ་གཉིས་བྱུང་། དེ་དག་གི་རྒྱུན་ལས་ཕྱིས་རབ་བྱུང་༡༢་པའི་མེ་ཡོས་ལོར། སྡེ་སྲིད་མི་དབང་པཎྚི་ཏ་སངས་རྒྱས་རྒྱ་མཚོས་རྩིས་ཀྱི་བསྟན་བཅོས་བེེ་ཌཱུ་རཡ་དཀར་པོ་མ་བུ་བརྩམས་ནས་དཀར་ནག་དབྱངས་གསུམ་ཀའི་དོན་ཤིན་ཏུ་རྒྱས་པར་བཤད། ཉི་སྐར་དང་བསྒྲིགས་ནས་དུས་ཀྱི་གཟེར་མང་པོ་གཏན་ལ་ཕབ། ལྡོག་གཉིས་དབུགས་སྒང་སོགས་ཀྱི་ཚད་གཞི་རི་མོའི་སྒོ་ནས་ངེས་གཏན་ཁེལ་བ་གནང་། ལོ་ཟླ་ཞག་དུས་ཀྱི་ས་བདག་རྒྱུ་བ་སྤར་སྨེ། རྟེན་འབྲེལ་སོགས་ཉེ་བར་མཁོ་བ་རྣམས་ཚེས་ཁོངས་སུ་བཀོད་པ་སོགས་ལོ་ཐོ་རྩོམ་སྒྲིག་གི་ཚུལ་ལུགས་སྔར་ལས་ཤིན་ཏུ་རྒྱས་པར་གཏན་ལ་ཕབ་པ་དེའི་བཀའ་སྲོལ་གྱི་རྒྱུན་བོད་ཁམས་ཡོངས་ལ་དར་ཁྱབ་གྱུར་། དེ་བཞིན་རབ་བྱུང་༡༢ཤིང་རྟ་ལོར་སྨིན་གླིང་ལོ་ཆེན་དྷ་རྨ་ཤྲཱིས་རྩིས་ཀྱི་བསྟན་བཅོས་ཉིན་བྱེད་སྣང་བ་མ་བུ་ཆ་ལག་བཅས་དང་། དེའི་རྣམ་འགྲེལ་གསེར་གྱི་ཤིང་རྟ་བརྩམས་ནས་སྨིན་གྲོལ་གླིང་གི་ལོ་ཐོ་ཞེས་པ་བཏོན་ནས་བར་སྐབས་སུ་དབུས་གཙང་ཁུལ་དུ་ལོ་ཐོ་འདི་ཉིད་གཙོ་བོ་གནང་སྲོལ་ཡོད། སྨིན་གླིང་རང་དུ་རིག་གནས་སློབ་གྲྭ་བཙུགས་ནས་འཆད་ཉན་ལག་ལེན་བྱེད་པ་བཅས་གནམ་རིག་སྐར་རྩིས་ཀྱི་བྱ་བ་ཆ་ཚང་བ་དང་། ཡང་དག་པའི་སྒོ་ནས་འཕེལ་རྒྱས་བཏང་།རྩིས་གཞུང་ཆེན་པོ་ཕྱི་མ་འདི་གཉིས་ནི་ད་ལྟ་རང་རེས་རྒྱུན་དུ་སྤྱོད་པའི་རྩིས་ཀྱི་ལག་ལེན་ཕལ་ཆེར་གྱི་ཁུངས་གཏུགས་ས་ཞིག་ཏུ་གྱུར་སྟབས་ཤིན་ཏུ་གྲགས་ཆེ་ཞིང་གྲ་མདའ་སྦུགས་པའི་རིང་ལུགས་དར་ཁྱབ་འགྲོ་བའི་ཕྲིན་ལས་གཙོ་བོར་གྱུར། མདོ་ཁམས་སྟོད་དུ་སི་ཏུ་ཀུན་མཁྱེན་ཆོས་ཀྱི་འབྱུང་གནས་ཞབས་ཀྱིས་སྡེ་དགེ་དཔལ་སྤུངས་སུ་སྨན་རྩིས་སོགས་རིག་པའི་གནས་ཀྱི་སློབ་གྲྭ་བཙུགས་ནས་སྨན་རྩིས་རྒྱུན་འཛིན་པ་མང་པོ་གསོ་སྐྱོང་གནང་། མཚུར་ལུགས་གཙོ་བོར་གནང་བའི་སྔར་སྲོལ་བོད་ཀྱི་གནམ་རིག་སྐར་རྩིས་གཞུང་ལུགས་ལག་ལེན་བཅས་དར་སྤེལ་ཤུགས་ཆེན་གནང་སྟབས་མདོ་ཁམས་ཡོངས་སུ་དེའི་སྲོལ་དར་ཁྱབ་བྱུང་བ་མ་ཟད། བོད་ཡོངས་ལ་ཤུགས་རྐྱེན་ཆེ།ད་དུང་རྒྱ་གར་ནས་འབྲས་རྩིས་ཁག་གཉིས་བསྒྱུར་བ་དང་། མེས་རྒྱལ་ནས་གསོ་རིག་དང་། (མདོ་སྟག་རྣ)འབྱུང་རྩིས་ཀྱི་གཞུང་ལུགས་ལག་ལེན་མང་པོ་གསར་འགྱུར་མཛད་པ་ལ་རྒྱ་རྩིས་གསར་མ་ཞེས་གྲགས་ཏེ་དར་ཁྱབ་ཆེ། ལྷག་པར་དུ་རྒྱ་ནག་གླང་རྩིས་ཀྱི་ལག་ལེན་གསར་འགྱུར་མཛད་ནས་རྒྱ་ནག་ལུགས་ཀྱི་བཀའི་ས་གླང་བརྟག་པའི་བརྩིས་སྲོལ་ཐོག་མར་གསར་གཏོད་གནང་བ་བོད་ཁམས་ཡོངས་ལ་དར་ཁྱབ་གྱུར་ཡོད། དེ་ནས་བཟུང་སྟེ་བོད་ཀྱི་རྒྱ་ཆེའི་མང་ཚོགས་ཡོངས་ནས་ལོ་རེ་བཞིན་ཐན་ཞོད་ཆེ་ཆུང་། ལོ་ཕྱུགག་ལེགས་ཉེས།བཙའ་སད་སེར་བ་སོགས་ཇི་ལྟར་འབྱུང་བའི་སྐོར་ལ་རྩིས་འབྲས་གཞན་དག་ལས་ཀྱང་ས་གླང་གི་འབྲས་སུ་གཙོ་བོར་དཔྱད་དེ་གླེང་མོལ་དང་། དོ་སྣང་བྱེད་པའི་གོམས་སྲོལ་ཆགས་ཡོད་སྟབས་སྙན་གྲགས་ཆེ་ལ་ཡིད་ཆེས་གཏིང་ཟབ་བྱེད་ཀྱི་ཡོད།
དེ་རྗེས་རབ་བྱུང་༡༢པའི་ཆུ་བྱི་(སྤྱི་ལོ་༡༧༣༢)ལོར་དཔལ་སྤུངས་རྗེ་དབོན་ཀརྨ་ངེས་ལེགས་བསྟན་འཛིན་གྱིས་རྩིས་ཀྱི་ལག་ལེན་ཉེར་མཁོ་བུམ་བཟང་བརྩམས་པ་དང་། མཚུར་ལུགས་གྲུབ་རྩིས་དཔལ་སྤུངས་ལོ་ཐོ་ཞེས་པ་སྔར་ལས་རྒྱས་པ་ཞིག་བཏོན། དུས་ཀྱི་གཟེར་རྣམས་མཚུར་ཕུ་འཇམ་དབྱངས་ཆེན་པོ་དང་། རྗེ་མི་སྐྱོད་རྡོ་རྗེའི་ལུགས་བཞིན་བཀོད། འབྱུང་རྩིས་ཀྱི་ལོ་འགོ་བཟུང་ས་མི་འདྲ་བའི་ཁྱད་པར་ལས། ས་བདག་གི་རྒྱུ་ཁྲ་མི་འདྲ་བ་དང་། གྱོ་ཁང་རེའུ་མིག་ཚེས་ཁོངས་སུ་བཀོད་པ་སོགས་ཕུག་ལུགས་གྲུབ་རྩིས་ཀྱི་བཞེད་སྲོལ་དང་ཅུང་ཟད་ཐ་དད་དུ་བྱས་པ་འདི་ལ་དུས་ཕྱིས་མཚུར་ལུགས་ལོ་ཐོ་ཞེས་གྲགས་སྟབས་བཀའ་སྲོལ་འདི་བཞིན་ལག་ལེན་བྱེད་མཁན་ཡང་མང་དུ་ཡོད། ཀུན་མཁྱེན་འཇམ་དབྱངས་བཞད་པའི་རྡོ་རྗེས་མདོ་སྨད་བླ་བྲང་བཀྲ་ཤིས་འཁྱིལ་དུ། སྨན་པ་གྲྭ་ཚང་དང་། དུས་འཁོར་གྲྭ་ཚང་སོ་སོར་བཙུགས་ནས་རྩིས་རམས་པ་མང་པོ་གསོ་སྐྱོང་གནང་བའི་རྒྱུན་ལས་མདོ་སྨད་ཁུལ་དུ་དར་ཁྱབ་ཤིན་ཏུ་ཆེ། ལྷག་པར་དུ་དཀོན་མཆོག་བསྟན་པ་རབ་རྒྱས་ཀྱིས་རབ་ཚེས་མེ་ཡོས་ལོར་ཕུག་ལུགས་རྩིས་ཀྱི་བསྟན་བཅོས་རིགས་ལྡན་མཆོད་པའི་འོད་སྣང་ཞེས་པ་བརྩམས་ནས་ཕུག་ལུགས་རྩ་བར་བཟུང་། ལོ་ཐོ་སྦྱོར་འགྲེལ་གྱི་ཚུལ་བེེ་དཀར་དང་། ཉི་སྣང་ལྟར་བཀོད། རྒྱ་རྩིས་ཀྱི་རི་མོ་རྣམ་དག་གིས་ཟུར་བརྒྱན་པ་སོགས་ལ་བརྟེན་ནས་སྐར་རྩིས་ཀྱི་ལག་ལེན་རྒྱུན་མ་ཆད་པར་གོང་འཕེལ་ཕྱིན་པའི་ཕྲིན་ལས་ཀྱི་འོད་སྣང་ད་ལྟའང་གསལ་བཞིན་ཡོད། ལྷག་པར་དུ་རྨད་དུ་བྱུང་བའི་ཐུགས་སྐྱེད་དང་། ནོར་བུ་མཆོག་ནས་བོད་ལྗོངས་སྨན་རྩིས་ཁང་གི་དབུ་འཛིན་གནང་སྟེ་། ཕྱོགས་ཀྱི་སློབ་མ་བརྒྱ་ཕྲག་མང་པོ་གསོ་སྐྱོང་གནང་བ་དང་། རབ་བྱུང་༡༦པའི་མེ་ཡོས་ལོར་རྩིས་ཀྱི་ལམ་ལེན་རིག་ལྡན་སྙིང་ཐིག་རྩིས་འགོ་སྤོས་གནང་ནས། ཕུག་ལུགས་གཙོ་བོར་བྱས་པའི་ལོ་ཐོ་རྩོམ་སྒྲིག་གནང་སྟེ་རྒྱ་གར་གྱི་དུས་དབྱངས་རྒྱ་རྩིས་ཧོང་ལེ། འབྱུང་རྩིས། སྔ་རབས་བོད་ཀྱི་ཉམས་མྱོང་ལས་བྱུང་བའི་དུས་བརྟག་གནམ་དཔྱད་ཀྱི་སྟེང་། སྐུ་ཞབས་རང་ཉིད་ཀྱིས་ཉམས་མྱོང་བསགས་པའི་གནམ་དཔྱད་དུས་གཟེར་འགའ་ཞིག་གཏན་ལ་ཕབ་ནས། ལོ་བཤད། ཟླ་བཤད། ཉིན་བཤད། རགས་ཞིབ་སོགས་ཤིན་ཏུ་རྒྱས་པར་བཀོད་ནས་ལོ་རེ་བཞིན་ཤིང་པར་བརྐོས་ཏེ་འགྲེམས་སྤེལ་བྱས་པར་བརྟེན་བོད་ཀྱི་ལོ་ཐོ་ཞེས་གྲགས་པ་བོད་ཡོངས་སུ་ཁྱབ་ནས་ཀུན་གྱིས་ཚད་མར་འཛིན་པར་བྱེད། ད་ལྟའང་བོད་ལྗོངས་སྨན་རྩིས་ཁང་ནས་ལོ་རེ་བཞིན་ལོ་ཐོ་བཏོན་པ་འདི་ཉིད་ལ་བོད་ཡོངས་ནས་སྔར་བཞིན་བརྩི་མཐོང་དང་། ཆ་འཇོགས་ས་བྱས་ནས་བེད་སྤྱོད་བྱེད་ཀྱི་ཡོད་པས། བོད་ཁམས་ཀུན་ཏུ་དར་ཁྱབ་ཆེ་བར་མ་ཟད། ད་དུང་འདིའི་ཕྲིན་ལས་ཀྱི་འོད་སྣང་གངས་རིའི་མུ་ཁྱུད་བརྒལ་ནས། མི་རིགས་གཞན་དག་དང་། ས་ཁུལ་གཞན་དག རྒྱལ་ཁབ་གཞན་དག་བཅས་མི་ཉུང་བ་ཞིག་འདི་ནང་དུའང་ཁྱབ་སྟེ་ལག་ལེན་དང་།བེད་སྤྱོད། ཞིབ་འཇུག་བྱེད་བཞིན་ཡོད།
(གཉིས)རིག་པའི་གནས་ཕན་ཚུན་བར་གྱི་འབྲེལ་བ།
སྤྱིར་བཅུ་ཕྲག་རིག་པའི་གསན་ཆེ་ཆུང་རྣམས་ཕན་ཚུན་གཅིག་ལ་གཅིག་བརྟེན་དང་། གཅིག་ཕན་གཅིག་གྲོགས་ཀྱི་ཚུལ་དུ་འབྲེལ་བ་ཞིག་ཡིན། དེར་བརྟེན་རིག་པའི་གནས་ཆེ་བ་ཞིག་ལེགས་པར་ཤེས་པར་བྱེད་པ་ལ་རིག་པའི་གནས་གཞན་རྣམས་ཀྱང་བྱང་ཆུབ་པ་ཞིག་གམ་ཐ་ན་རགས་ཙམ་ཞིག་ནི་ངེས་པར་དུ་ཤེས་དགོས།
གལ་ཏེ་རིག་པའི་གནས་གཞན་དག་གི་འགྲོ་ཚུལ་མ་ཤེས་ན་དེ་དག་དང་འབྲེལ་བ་ཡོད་པའི་རིག་པའི་གནས་གཞན་དེ་ཆ་ཚང་བ་ཞིག་ཤེས་དཀའ། དཔེར་ན། སྐར་རྩིས་ཀྱི་གཞུང་རྩ་བ་ཡིན་པ་དུས་ཀྱི་འཁོར་ལོའི་རྒྱུད་ལས། སྒྲ་དང་ཚད་མ། བཟོ་དང་གསོ་བ།
ནང་དོན་རིག་པ། སྐར་རྩིས། མངོན་བརྗོད་སོགས་ཀྱི་ནང་དོན་དང་། བརྡ་ཆད་ཅི་རིགས་པ་ཞིག་བསྟན་ཡོད་སྟབས་དུས་ཀྱི་འཁོར་ལོའི་རྒྱུད་ལེགས་པར་ཤེས་པར་བྱེད་པ་ལ་རིག་པའི་གནས་དེ་དག་གི་ནང་དོན་རགས་ཙམ་ཞིག་ནི་ངེས་པར་དུ་ཤེས་དགོས་པ་དང་། དེ་བཞིན་དུ་རིག་པའི་གནས་དེ་དག་ཇི་བཞིན་ཤེས་པར་བྱེད་པ་ལའང་དུས་ཀྱི་འཁོར་ལོའི་རྒྱུད་དོན་གྱི་འགྲོ་ཚུལ་ཤེས་དགོས་པ་ལྟ་བུ་ཡིན།ལྷག་པར་དུ་ཕྱི་དུས་ཀྱི་འཁོར་ལོ་སྐར་རྩིས་ཀྱི་རིག་པ་ནི་ནང་དང་གཞན་དུས་ཀྱི་འཁོར་ལོ་སོགས་རིག་པའི་གནས་གཞན་དག་དང་འབྲེལ་བ་ཡོད་པར་མ་ཟད། གསོ་བ་རིག་པ་ལ་མེད་དུ་མི་རུང་བའི་འབྲེལ་བ་ཞིག་གྲུབ་ཡོད། སྨན་པས་རྩ་ཆུ་ལ་བརྟེན་ནས་ནད་བརྟག་པའི་སྐབས་དང་། ནད་གསོག་ལྡང་ཞི་གསུམ་གྱི་དུས་མཚམས་ངེས་པར་བྱེད་པ། ནད་སྔོན་འགོག་བྱེད་པ། དུས་སུ་སྤྱོད་པའི་སྤྱོད་ལམ་གྱི་སྐབས་སུ་དུས་མི་འགྱུར་བའི་གཟེར་ཤེས་པར་བྱེད་པ་སོགས་སྐབས་མང་པོ་ཞིག་གཙུག་ལག་རྩིས་ཀྱི་རིག་པ་ལ་བརྟེན་ནས་ཤེས་དགོས་ཀྱི་ཡོད་པ་རེད། རེག་པ་རྩ་ལ་བརྟེན་ནས་ནད་བརྟག་པའི་སྐབས། རྩ་མདོ་ལས། དུས་བཞི་ཁམས་ལྔའི་འབྱུང་བ་བརྩི་བ་ནི། དང་པོ་དུས་དོན་ཁམས་དང་རྩ་རུ་སྦྱར། །མ་བུ་དགྲ་གྲོགས་བཞི་ཡི་སྐོར་འགོ་བརྩི། ཞེས་བསྟན་ཡོད། དེ་ནི་དཔྱིད་ཀ་ལ་སོགས་པའི་ཕྱིའི་དུས་བཞི་དུས་མཚམས་བཅས་ལྔ་དང་། མཆིན་པ་ལ་སོགས་པའི་ནང་གི་དོན་ལྔའི་ཁམས་རྣམས་རྩའི་འཕར་སྟངས་དང་ལྷན་ཅིག་ཏུ་སྦྱར་ནས། རྒྱུན་རྩ་དང་། དུས་རྩ། ནད་རྩ་བཅས་སོ་སོར་ངེས་པར་བྱེད་དགོས་པའི་དོན་ཏེ། དཔྱིད་དབུགས་ཐོབ་པ་ནས་བཟུང་ཕྱིའི་རང་བྱུང་ཁམས་ཀྱི་འབྱུང་བ་ཤིང་རྩི་ཁ་འབུས་པ་སོགས་ཀྱི་ཆོས་ཉིད་དང་མཐུན་པར་ནང་གི་འབྱུང་བ་ཤིང་ཁམས་མཆིན་རྩ་ཕྲ་ལ་གྲིམསཔར་འཕར་བ། དེ་བཞིན་དུ་དབྱར་ས་ཟླའི་དབུགས་ཐོབ་པ་ནས་བཟུང་ཕྱི་འབྱུང་བ་འདབ་རྒྱས་ཆར་དུས་ཀྱི་ཆོས་ཉིད་དང་མཐུན་པ་ནང་གི་མེ་ཁམས་སྙིང་རྩ་སྦོམ་ལ་རིང་བར་འཕར་བ་དང་། སྟོན་དུས་ཞག་༧༢རིང་ལ་ལྕགས་ཁམས་གློ་རྩ་ཐུང་ལ་རྩུབ་པར་འཕར་བ། དགུན་དུས་ཞག༧༢རིང་ལ་ཆུ་ཁམས་མཁལ་རྩ་འཇམ་ལ་དལ་བར་འཕར་བ། དུས་མཚམས་བཅོ་བརྒྱད་ཕྲག་བཞི་སྟེ་ཞག་༧༢རིང་ལ་ས་ཁམས་མཆེར་རྩ་ཐུང་ལ་འཇམ་པར་འཕར་བ་བཅས་ཀྱི་ཚུལ་འདི་དག་དུས་བཞི་སོ་སོར་ཕྱིའི་འབྱུང་བའི་ཁམས་མི་འདྲ་བ་རེ་ཡོད་པ་བཞིན་དུ། ནང་གི་དོན་ལྔའི་རླུང་ཁྲག་གི་རྒྱུ་བའང་མི་འདྲ་བ་རེ་ཡོང་གི་ཡོད་པ་རེད། འདི་ནི་ཕྱི་ནང་གི་འབྱུང་བ་རྣམས་ངོ་བོ་བདག་ཉིད་གཅིག་ཏུ་འབྲེལ་བའི་རྟེན་འབྲེལ་ལས་འབྱུང་བ་ཡིན་ཞིང་། གནད་འདི་ཞིབ་ཕྲ་ཤེས་པར་བྱེད་པ་ནི་སྐར་རྩིས་ཀྱི་གཞུང་ནས་བསྟན་པའི་ཟླ་བ་སོ་སོའི་དབུགས་ཐོབ་སྒང་ཚད་ཁྱིམ་སླེབས་སོགས་དུས་བཞི་མི་འགྱུར་བའི་གཟེར་ལ་བརྟེན་ནས་དཔྱིད་དབྱར་སྟོན་དགུན་གྱི་དུས་མཚམས་རྣམས་ལེགས་པར་ངོས་ཟིན་པ་ལ་རགས་ལས་པ་ཞིག་ཡིན། གནད་འདི་ལེགས་པར་མ་རྟོགས་ན་རྒྱུན་རྩ་དང་། དུས་རྩ། ནད་རྩ་དང་། ནད་མེད་ཀྱི་རྩའི་དབྱེ་བ་འབྱེད་མི་ཐུབ་ལ། འབྱུང་བ་རྣམས་ཀྱི་མ་བུ་དགྲ་གྲོགས་ཀྱི་སྐོར་འགོ་ལེགས་པར་མ་ཤེས་ན་ངོ་མཚར་རྩ་བདུན་སོགས་ཀྱང་བརྟག་མི་ཤེས་ཤིང་ནད་ངོས་ཀྱང་ལེགས་པར་ཟིན་པར་དཀའ། ནད་ངོས་ལེགས་པར་མ་ཟིན་ན་བཅོས་ཐབས་གནད་ལ་འཁེལ་བ་ཞིག་ག་ལ་ཡོང་ཐུབ། དེས་ན་དེ་དག་ཤེས་པའི་ཆེད་དུ། གཙོ་ཆེར་འབྱུང་རྩིས་ཀྱི་རིག་པ་ལ་བརྟེན་ནས་དུས་བཞི་ཁམས་ལྔའི་འབྱུང་བ་བརྩི་བ། མ་བུ་དགྲ་གྲོགས་ཀྱི་སྐོར་འགོ་བརྩིས་ནས་ཤེས་དགོས་པས་རེག་པ་རྩ་ལ་བརྟེན་ནས་ནད་བརྟག་པའི་ཐབས་འདི་ནི་གཙུག་ལག་རྩིས་ཀྱི་རིག་པ་དང་འབྲེལ་བ་ཆེས་ཆེ་བ་ཞིག་ཏུ་གྲུབ་པར་མ་ཟད།ཆུ་དེ་སྲིད་པའི་རུས་སྦལ་གན་རྐྱལ་གནས་ཞེས་པའི་སྐབས་སོགས་ཆུ་ལ་བརྟག་པའི་ཚེའང་རྩིས་ཀྱི་རིག་པ་ལ་བརྟེན་ནས་རྟོགས་དགོས་པ་འགའ་ཞིག་ཡོད་ལ། ནད་གསོག་ལྡང་ཞི་གསུམ་གྱི་དུས་མཚམས་ངེས་པར་བྱེད་པའང་དུས་བཞི་མི་འགྱུར་བའི་གཟེར་རྣམས་ཚུལ་བཞིན་ཤེས་པ་ལ་རགས་ལས་པ་ཞིག་ཡིན།
ཡང་བཤད་པའི་རྒྱུད་དུ། སྐད་ཅིག་ལ་སོགས་ཐང་ཅིག་ཡུད་ཙམ་སྟེ། །ཉིན་ཞག་ཟླ་བ་དུས་དང་ལོར་འགྱུར་ཏེ། ། ཉི་མ་བརྒྱད་གསུམ་དབྱར་དགུན་དབུས་སུའང་ལྡོག །གསུམ་ནི་ལྷོ་དང་བྱང་དུ་འགྲོ་ཞེས་བྱ། ། ཞེས་པ་སོགས་ནད་སྔོན་འགོག་བྱེད་པ་དུས་སུ་སྤྱོད་ པའི་སྤྱོད་ལམ་གྱི་སྐབས་འདིར་ནི་ཕྱི་རྒྱུད་རྩ་མདོའི་སྐབས་འབྱུང་རྩིས་ལྟར་དུས་བཞི་ལ་རབ་འབྲིང་ཐ་མའི་རྣམ་བཞག་མཛད་པ་དང་མི་འདྲ་བར། དགུན་སྟོད་དགུན་སྨད་དཔྱིད་དང་སོ་ག་དང་། །དབྱར་སྟོན་དགུན་ཟླ་ར་སོགས་གཉིས་རིམ་བཞིན། ། ཞེས་འདུལ་མངོན་ལྟར་དུས་དྲུག་གི་རྣམ་བཞག་མཛད་པ་དང་། ལོ་འགོ་ཡང་མཆུ་ཟླ་བ་ནས་མི་འཛིན་པ་དང་། དེ་ནས་དགུན་ཟླ་ཐ་ཆུང་ལ་སོགས་པ། །ཉི་མ་བྱང་དུ་འགྲོ་བའི་དུས་ཀྱི་ཚེ། །ཞེས་སོགས་མར་ངོ་སྔོན་འགྲོ་མཛད་པ་སོགས་སྤྱིར་རྒྱུད་གོང་འོག་ཅུང་ཟད་མི་འདྲ་བའི་སྣང་ཚུལ་ཡོད་པ་དེ་དག་གི་རྣམ་བཞག་ཞིབ་ཕྲ་ཤེས་པ་དང་། །བྱེ་བྲག་ལྡོག་གཉིས་མཉམ་གཉིས་འབྲུག་སྒྲ་སྒྲོགས་ཆད་སོགས་ཟླ་བ་སོ་སོའི་དུས་གཟེར་གྱི་ཞིབ་ཆ་རྣམས་སྐར་རྩིས་ཀྱི་རིག་པ་ལ་བརྟེན་ནས་ཤེས་དགོས་པ་ཤ་སྟག་ཡིན། གཞན་ཡང་སྨན་སྦྱོར་བ། སྨན་གཏོང་བ། དཔྱད་བྱེད་པའི་དུས་སོགས་སུ་ཉེ་བར་མཁོ་བ། སྨན་སྦྱོར་བ་ལ་ཉི་སྐར་ནས། ། སྨན་པ་སྨན་ཐུར་སྨན་ཕོར་བཅས། །ནད་པ་རྣམས་ལ་བདུན་བདུན་ཏེ། ། ཟླ་བའི་སྐར་མ་གང་གནས་བརྟག །ཅེས་དང་། མཚོ་དྲག་སྐྱོན་དང་དེ་ཉིད་ཕྱི། །ཀླུ་ཚེས་ལག་མིག་བུག་ཟུང་སྔ། ། ཞེས་པ་སོགས་གསོ་རིག་གཞུང་གི་སྐབས་དོན་མང་པོ་ཞིག་རྩིས་ཀྱི་རིག་པ་ལ་བརྟེན་དགོས་པ་ཡིན་སྟབས།སྨན་པ་རྣམས་ཀྱིས་སྨན་སློབ་པའི་ཚེའང་རྩིས་ཀྱི་རིག་པ་འདི་ལ་མ་བརྟེན་ཐབས་མེད་པ་ལྟ་བུ་ཞིག་ཡིན། གཞན་ཡང་སྡེབ་སྦྱོར་ལྟ་བུ་ལ་མཚོན་ནའང་། ངོ་མཚར་རྟོགས་བྱེད་ཀྱི་ཆོ་གའི་ནང་གི། ཡང་བའི་ཡི་གེ་ཇི་སྙེད་བསྡོམས་དང་། ཞེས་པ་ལྟ་བུ་ཡང་རྩིས་ཀྱི་རིག་པའི་ཆོ་ག་དང་ཁ་བྲལ་ཐབས་མེད་པ་ཞིག་ཡིན་པས་མཚོན། བཅུ་ཕྲག་རིག་པའི་གནས་རྣམས་ནི་ཕན་ཚུན་གཅིག་ལ་གཅིག་བརྟེན་དང་། གཅིག་ཕན་གཅིག་གྲོགས་ཀྱི་ཚུལ་དུ་འབྲེལ་བ་ཞིག་ཡིན་ལ་ལྷག་པར་དུ་སྨན་རྩིས་གཉིས་ནི་ཁ་བྲལ་ཐབས་མེད་པའི་འབྲེལ་བ་ཞིག་གྲུབ་ཡོད་སྟབས་དུས་ནམ་ཡང་མཉམ་སློབ་མཉམ་སྤྱོད་བྱེད་དགོས་ཀྱི་ཡོད་པ་རེད།
(གསུམ) གནམ་རིག་སྐར་རྩིས་ཀྱི་དགོས་དོན།
གནམ་རིག་སྐར་རྩིས་ཀྱི་བྱ་བ་ནི། ལོ་ཐོ་རྩོམ་སྒྲིག་བྱེད་པ་སོགས་ལ་བརྟེན་ནས་གནམ་ལ་ཉི་ཟླ་གཟའ་སྐར་གྱི་འགྲོས་བཞི་ཇི་ལྟར་རྩོམ་པའི་ཚུལ་དང་། ས་ལ་དུས་བཞིའི་མངོན་རྟོགས་ཇི་ལྟར་ངོམ་པའི་ཚུལ་གཏན་ལ་ཕབ་སྟེ། གནམ་སའི་ཁམས་ཀྱི་རང་འབྱུང་འགྱུར་ལྡོག་གི་ཁྱད་པར་ལས་ལོ་རེ་བཞིན་དུ་ཆར་ཆུ་བཟང་ངན།ཐན་པ་ཆེ་ཆུང་། བཙའ་སད་སེར་བ། ས་གཡོ་ཤྭ་ཉོད། ལྷགས་རླུང་འཚུབ། ལོ་ཏོག་ལེགས་ཉེས། ཕྱུགས་རིགས་བདེ་གཟར། ཉི་ཟླ་གཟའ་འཛིན་སོགས་རང་བྱུང་ཁམས་ལས་ཕན་སྟེར་གནོད་སྦྱིན་ཇི་ལྟར་འབྱུང་བའི་དོན་རྣམས་ངེས་རྟོགས་བྱས་ནས་རྒྱ་ཆེའི་ཞིང་འབྲོག་མང་ཚོགས་གནས་ཡུལ་གྱི་ས་བབ་གནམ་གཤེས་གནས་ཚུལ་ལ་གཞིགས་ནས་སྔོན་འགོག་དང་། གྲ་སྒྲིག་གི་ལསཀ་ཇི་ལྟར་བྱེད་དགོས་པའི་ཚུལ་དང་། ས་བོན་འདེབས་འཛུགས། ཞིང་ཆུ་འདྲེན་གཏོང་། རུ་བ་སྐྱས་སྤོ་སོགས་ཀྱི་དངོས་གཞིའི་ལས་ཀའི་དུས་ཚོད་སྔ་ཕྱི་དང་། ལས་ཀའི་བྱེད་ཐབས་བཅས་ཀྱི་སྔོན་བརྡ་བཏང་ནས། ཞིང་འབྲོག་མང་ཚོགས་ཀྱི་ཐོན་སྐྱེད་ལག་ལེན་དངོས་ཀྱི་ནང་དུ་ཚན་རིག་དང་མཐུན་པའི་སྒོ་ནས་འགལ་རྐྱེན་བསལ་ཞིང་མཐུན་རྐྱེན་གྲུབ་པའི་གྲོགས་བྱེད་པ་བཅས་བོད་གསར་པ་འཛུགས་སྐྲུན་བྱེད་པའི་ནང་ཕན་ཡོད་ཀྱི་ནུས་པ་འདོན་ཐུབ་ཀྱི་ཡོད་པར་བརྟེན་རྒྱ་ཆེའི་ཞིང་འབྲོག་མང་ཚོགས་ཀྱིས་བརྩི་བཀུར་ཞུ་གི་ཡོད། །
བོད་ལྗོངས་སྨན་རྩིས་ཁང་གནམ་རིག་སྐར་རྩིས་རིག་གཞུང་ཚོགས་པའི་ལི་ཧྲི་ཁྲོ་རུ་ཚེ་རྣམ་ནས་སྤྱི་ལོ་༡༩༨༥ལོའི་ཟླ་༤ཚེས༦ཉིན་བྲིས་པའོ། །


text:
དུས་ཡུན་ལོ་ངོ ༩ ཡི་རྗེས་སུ། འཐབ་ཕྱོགས་གཅིག་གྱུར་ལས་དོན་གྱི་ཚོགས་འདུ་གལ་ཆེན་དེ་པེ་ཅིང་དུ་འཚོགས་འདུག་ཅིང་། ཐེངས་འདིར་ཚོགས་འདུའི་མིང་དེ་རྒྱལ་ཡོངས་འཐབ་ཕྱོགས་གཅིག་གྱུར་ལས་དོན་ཚོགས་འདུ་ནས་ཀྲུང་དབྱང་འཐབ་ཕྱོགས་གཅིག་གྱུར་ལས་དོན་ཚོགས་འདུ་ཞེས་རིམ་པ་མཐོ་ཤོས་སུ་འཕར་འདུག དེས་ནི་ཀྲུང་དབྱང་གིས་འཐབ་ཕྱོགས་གཅིག་གྱུར་ལས་དོན་ལ་གཙིགས་མཐོང་ཆེན་པོ་མཛད་ཀྱིན་པ་མཚོན་ཡོད།
ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་ཞིས་ཅིན་ཕིང་ད་རེས་ཀྱི་ཚོགས་འདུར་ཞུགས་པ་མ་ཟད་གསུངས་བཤད་གལ་ཆེན་གནང་འདུག དེ་ཡང་ཡིག་འབྲུ་སྟོང་གསུམ་གྱི་བདག་ཉིད་ཅན་གྱི་གསུངས་བཤད་ཀྱི་ནང་དོན་ཧྲིལ་བོ་མདོར་དྲིལ་ན། དེ་ལས་ཕྱོགས་གསུམ་གྱི་ཆ་འཕྲིན་ནི་ཀུན་གྱིས་དོ་སྣང་བྱ་འོས་པ་ཞིག་ཏེ།
གཅིག ཞིས་ཅིན་ཕིང་གིས་འཐབ་ཕྱོགས་གཅིག་གྱུར་ལས་དོན་ལ་དཔྱད་འཇོག་གསར་པ་གནང་།
ཞིས་ཅིན་ཕིང་གིས། ལོ་ངོ་འདི་འགའི་རིང་། ཏང་ཀྲུང་དབྱང་གི་དབུ་ཁྲིད་འོག འཐབ་ཕྱོགས་གཅིག་གྱུར་ལས་སྒོས་རྒྱལ་གཅེས་རིང་ལུགས་དང་། སྤྱི་ཚོགས་རིང་ལུགས་ཀྱི་དར་ཆ་མཐོ་རུ་སྒྲེང་ཤིང་། མཐུན་སྒྲིལ་དང་མཉམ་འབྲེལ་ཆེན་མོའི་བརྗོད་གཞི་སེམས་ལ་བརྟན་པོར་ངེས་ཐོག ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་དང་། གཞུང་ལུགས། ལམ་ལུགས་ཀྱི་ཡིད་ཆེས་ལ་ཤུགས་སྣོན་བྱས་ཏེ། ཏང་སྲིད་ཀྱི་འབྲེལ་བ་དང་། མི་རིགས་ཀྱི་འབྲེལ་བ། ཆོས་ལུགས་ཀྱི་འབྲེལ་བ། གྲལ་རིམ་གྱི་འབྲེལ་བ། རྒྱལ་ཁབ་ཕྱི་ནང་གི་སྤུན་ཟླའི་འབྲེལ་བ་འཆམ་མཐུན་ཡོང་པར་སྐུལ་འདེད་བྱེད་པ། མཐུན་སྒྲིལ་དང་མདུན་སྐྱོད། གསར་གཏོད། འཁྲུག་ཆ་དོད་པའི་གནས་བབ་སྲ་བརྟན་དང་འཕེལ་རྒྱས་བཏང་ཐོག་དཔལ་འབྱོར་སྤྱི་ཚོགས་འཕེལ་རྒྱས་ལ་རྟིང་སྐུལ་བྱས་པ་མ་ཟད། སྤྱི་ཚོགས་འཆམ་མཐུན་དང་བརྟན་འཇགས་སྲུང་སྐྱོབ། མེས་རྒྱལ་གཅིག་གྱུར་ལ་ཡར་སྐུལ་བཅས་ཐད་བྱས་རྗེས་རླབས་ཆེན་བཞག་ཡོད་ཅེས་བསྟན།
གཉིས། ཞིས་ཅིན་ཕིང་གིས་འཐབ་ཕྱོགས་གཅིག་གྱུར་ལ་བླང་བྱང་གསར་པ་བཏོན།
ཞིས་ཅིན་ཕིང་གིས། དེང་གི་ཆར་གནས་བབ་གསར་པའི་འོག་གི་འཐབ་ཕྱོགས་གཅིག་གྱུར་ལས་དོན་ལེགས་པོ་སྒྲུབ་དགོས་ན། ངེས་པར་དུ་ཆོས་ཉིད་ཁོང་དུ་ཆུད་དགོས་པ་དང་། རྩ་དོན་རྒྱུན་འཁྱོངས་བྱེད་པ། བྱེད་ཐབས་ལ་དང་དོད་བྱེད་པ་བཅས་དང་། དེ་ལས་ཀྱང་ཆེས་རྩ་བར་གྱུར་པ་ནི་ཏང་གི་འགོ་ཁྲིད་རྒྱུན་འཁྱོངས་དང་། སྲིད་བྱུས་དང་བྱེད་ཐབས་གང་ཡིན་ཡང་ཏང་གི་འགོ་ཁྲིད་དང་སྲིད་སྐྱོང་གོ་གནས་རྒྱུད་འཛིན་སྲ་བརྟན་ལ་ཕན་ཐོགས་པར་དམིགས་དགོས་པ་མ་ཟད། ངེས་པར་དུ་གཅིག་མཐུན་རང་བཞིན་དང་སྣ་མང་རང་བཞིན་གྱི་འབྲེལ་བ་ཐག་གཅོད་གང་ལེགས་བྱས་ཐོག ཐུན་མོང་གི་བསམ་བློ་ཆབ་སྲིད་ཀྱི་རྨང་གཞི་སྔར་བས་སྲ་བརྟན་གཏོང་དགོས་པ་དང་ཆབས་ཅིག ཁྱོན་ཡོངས་ནས་དམངས་གཙོ་དར་སྤེལ་དང་། སོ་སོའི་བར་ཁྱད་ལ་བརྩི་འཇོག་དང་བཟོད་སྒོམ་བྱེད་པ། ཅི་ནུས་གང་ནུས་ཀྱིས་ཞིབ་ཕྲའི་ལས་དོན་གང་ལེགས་སྒྲུབ་དགོས་ཤིང་། གནས་བབ་གསར་པའི་འོག་གི་འཐབ་ཕྱོགས་གཅིག་གྱུར་ལས་དོན་ལེགས་པོར་སྒྲུབ་དགོས་ཚེ། ངེས་པར་དུ་དང་མཐུན་སྒྲིལ་དང་མཛའ་བརྩེའི་འབྲེལ་ལམ་བསྐྲུན་མཁས་པོ་ཡོང་དགོས་ཏེ། འཐབ་ཕྱོགས་གཅིག་གྱུར་ནི་མིའི་ངོས་ཐད་ཀྱི་ལས་ཀ་ལས་མ་འདས་པས། འཐབ་ཕྱོགས་གཅིག་གྱུར་གྱི་ལས་དོན་ལེགས་པོ་སྒྲུབ་དོན་ཡང་ཐུན་མོང་གི་འབད་བརྩོན་ནུས་ཤུགས་སྟོབས་ཆེར་གཏོང་རྒྱུ་དེ་རེད་ཅེས་བསྟན་བྱུང་།
གསུམ། ཞིས་ཅིན་ཕིང་གིས་ཚོགས་སྡེ་འདི་གསུམ་ནི་མཐུན་སྒྲིལ་བྱ་ཡུལ་གཙོ་བོར་འཛིན་དགོས་ཚུལ་གསལ་པོར་བསྟན། ༡ ཕྱི་འགྲིམས་སློབ་མ་ནི་འཐབ་ཕྱོགས་གཅིག་གྱུར་ལས་དོན་གྱི་ཤུགས་རྒྱག་ཡུལ་གསར་པ་ཡིན་པ་གསལ་བོར་བསྟན།
ཐེངས་འདིའི་འཐབ་ཕྱོགས་གཅིག་གྱུར་ལས་དོན་ཚོགས་འདུའི་སྟེང་ཕྱི་འགྲིམས་མའི་དཔུང་སྡེ་ནི“འཇོན་མིའི་དཔུང་སྡེའི་གྲུབ་ཆ་གལ་ཆེན”ཡིན་ཞེས་གནད་དུ་བཟུང་ནས་གླེང་བྱུང་པས། ཁོ་ཚོ་ནི་ཀྲུང་གོ་གུང་ཁྲན་ཏང་གིས་མཐུན་སྒྲིལ་བྱ་ཡུལ་གཙོ་བོར་འགྱུར་རྒྱུ་རེད།
དོན་དངོས་ཐོག ཕྱི་ལོ༢༠༠༠ལོར་ཀྲུང་དབྱང་གིས་ཐོག་དང་པོར་ཕྱི་རྒྱལ་དང་རྒྱལ་ནང་དུ་ལོག་པའི་སློབ་གཉེར་བ་དག་འཐབ་ཕྱོགས་གཅིག་གྱུར་ལས་དོན་གྱི་ཁྱབ་ཁོངས་སུ་བསྡུ་འགོ་བརྩམས་ཤིང་། ཕྱི་འགྲིམས་སློབ་མ་དག་ནི་འཐབ་ཕྱོགས་གཅིག་གྱུར་ལས་དོན་གྱི་ཁ་གཏད་ཕྱོགས་གཙོ་བོར་གྱུར་ཡོད་པ་རེད། དེ་བས་ན། ད་རེས་ཀྱི་ཀྲུང་དབྱང་འཐབ་ཕྱོགས་གཅིག་གྱུར་ལས་དོན་ཚོགས་འདུའི་སྟེང་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་ཕྱི་འགྲིམས་སློབ་མ་དག་ནི་འཐབ་ཕྱོགས་གཅིག་གྱུར་ལས་དོན་གྱིས་ཤུགས་རྒྱག་ས་གསར་པ་ཡིན་ཞེས་དེ་ལས་ཀྱང་ཁ་གསལ་པའི་འགྲེལ་བརྗོད་བྱས་འདུག
འདི་ལས་ཀྲུང་དབྱང་གིས་ཕྱི་འགྲིམས་སློབ་མའི་འཐབ་ཕྱོགས་གཅིག་གྱུར་ལས་དོན་གཙིགས་མཐོང་མཛད་པ་མཚོན་ཏེ།
དེ་ཡང་ཇི་ལྟར་འཐབ་ཕྱོགས་གཅིག་གྱུར་ལས་དོན་སྤེལ་རྒྱུའམ། ཕྱི་འགྲིམས་སློབ་མའི་དབར་མཐུན་སྒྲིལ་དང་མཛའ་བརྩེའི་འབྲེལ་ལམ་འཛུགས་ཐད་རེབ་འདིའི་འཐབ་ཕྱོགས་གཅིག་གྱུར་ཚོགས་འདུའི་སྟེང་གླེང་ཕྱོགས་གསལ་པོ་ཡོད་དེ།
ཐོག་མར། “ཕྱི་འགྲིམས་ལ་སློབ་གཉེར་ལ་རྒྱབ་སྐྱོར་དང་། ཕྱིར་རྒྱལ་ནང་དུ་ལོག་པར་རྟིང་སྐུལ་བྱེད་པ། འགྲོ་འོང་ལ་རང་དབང་ཡོད་པ། སོ་སོའི་ནུས་པ་འདོན་རྒྱུ”བཅས་འཐབ་ཕྱོགས་རྒྱུན་འཁྱོངས་བྱེད་རྒྱུ།
དེ་ནས་ཀྲུང་དབྱང་གིས་ཕྱི་འགྲིམས་སློབ་མ་ཕྱིར་རྒྱལ་ནང་དུ་ལོག་ནས་ལས་ཀ་སྒྲུབ་པའམ་ཐབས་ལམ་ཅི་རིགས་བརྒྱུད་དེ་ཅག་གིས་རྒྱལ་ཁབ་ལ་ཞབས་ཞུ་སྒྲུབ་པར་རྟིང་སྐུལ་བྱེད་དགོས།དེང་གི་ཆར་རྒྱལ་ནང་གི་དཔལ་འབྱོར་མར་དྲིལ་བའི་དཀའ་ངལ་ལ་འཕྲད་པའི་སྐབས་འདིར། ཕྱི་འགྲིམས་སློབ་མ་ནི་ཡོན་ཚད་མཐོ་ཞིང་། མཐོང་དཔྱོད་ཡངས་པོ་ལྡན་པས་ཀྲུང་གོའི་དཔལ་འབྱོར་འཕེལ་རྒྱས་ཀྱི་སྡོངས་གྲོགས་མཛད་ཐུབ་པ་རེད།
༢ སྨྱན་སྦྱོར་གསར་པའི་ཁྲོད་ཀྱི་ཚབ་མཚོན་མི་སྣ་ཡང་ཚོགས་འདུའི་ཁྲོད་ཐེངས་དང་པོར་བཏོན་འདུག
འདི་ནི་ཞིས་ཅིན་ཕིང་གིས་འཐབ་ཕྱོགས་གཅིག་གྱུར་ལས་དོན་ཁྲོད་སྨྱན་སྦྱོར་གསར་པའི་ཁྲོད་ཀྱི་ཚབ་མཚོན་མི་སྣ་གླེང་ཐེངས་དང་པོ་ཡིན་ཏེ། གླེང་ཕྱོགས་གསར་པ་འདི་ལས་སྨྱན་སྦྱོར་གསར་པའི་ཁྲོད་ཀྱི་ཚབ་མཚོན་མི་སྣ་ནི་རྒྱལ་གཅེས་འཐབ་ཕྱོགས་གཅིག་གྱུར་སྲ་བརྟན་འཕེལ་རྒྱས་སུ་གཏོང་པའི་མཐུན་སྒྲིལ་ཚོགས་སྡེ་གཙོ་བོར་ཚུད་པ་རེད།
མིག་སྔར། དྲ་རྒྱ་དང་ཨང་ཀིའི་ལག་རྩལ་འཕེལ་རྒྱས་ཀྱིས་སྨྱན་སྦྱོར་གསར་པའི་སྒྲིག་གཞི་ལེགས་སྒྲིག་དང་གླེང་ཕྱོགས་སྐྱེ་ཁམས་ལ་འགྱུར་ལྡོག་ཆེན་པོ་བཟོས་ཡོད་པ་དང་། སྨྱན་སྦྱོར་གསར་པའི་འཕེལ་རྒྱས་མགྱོགས་ཤིང་ཁྱབ་ཚད་རྒྱ་ཆེ་བ་དེ་ནི་བློས་མི་དཔོག་པ་ཞིག་རེད། མི་མང་གི་ངོས་ནས་སྨྱན་སྦྱོར་གསར་པ་བརྒྱུད་ཆ་འཕྲིན་ཤེས་རྟོགས་བྱུང་ཀྱིན་ཡོད་པ་མ་ཟད། ལོ་གཞོན་གྱི་སྡེ་ནས་འབྲེལ་དྲ་ནི་ཆ་འཕྲིན་ཤེས་རྟོགས་བྱེད་སའི་ཐབས་ལམ་གཙོ་བོར་ངོས་འཛིན་བྱེད་ཀྱི་ཡོད་པ་རེད།
གནས་བབ་འདི་འདྲའི་འོག སྨྱན་སྦྱོར་གསར་པའི་ཁྲོད་ཀྱི་ཚབ་མཚོན་མི་སྣ་ནི་རྒྱལ་གཅེས་འཐབ་ཕྱོགས་གཅིག་གྱུར་འཕེལ་རྒྱས་ཁྲོད་ཀྱི་ཚོགས་སྡེ་གལ་ཆེན་དུ་གྱུར་ཡོད་པ་དང་། ཏང་ཕྱིའི་ཤེས་ལྡན་མི་སྣའི་ལས་དོན་ལེགས་པོར་སྒྲུབ་རྒྱུ་དེ་ནི་དེང་གི་འཐབ་ཕྱོགས་གཅིག་གྱུར་ལས་དོན་ལ་མཚོན་ན། རྨང་གཞི་ཅན་ནམ་འཐབ་ཇུས་ཅན་གྱི་ལས་དོན་ཞིག་ཏུ་ངང་གིས་གཏོགས་པ་རེད།
ཞིས་ཅིན་ཕིང་ལྟར་ན། སྨྱན་སྦྱོར་གསར་པའི་ཁྲོད་ཀྱི་ཚབ་མཚོན་མི་སྣས་དྲ་བའི་བར་སྟོང་གཙང་དག་བྱེད་པ་དང་། གླེང་ཕྱོགས་གཙོ་བོ་དར་སྤེལ་སོགས་ཐད་དྲང་ནུས་འདོན་ཐུབ་ལ། འདིས་ནི་དྲ་བའི་སྤྱི་ཚོགས་ཀྱི་མདུན་སྐྱོད་དང་མཐུན་སྒྲིལ་ལ་ཕན་ཐོགས་ཆེན་པོ་ལྡན། དེ་དག་དང་མཛའ་འབྲེལ་ཇི་ལྟར་འཛུགས་པའི་ཐད། ཞིས་ཅིན་ཕིང་གིས་འཐབ་ཕྱོགས་གཅིག་གྱུར་ལས་སྣེ་བ་དག་གིས་ལས་ཀའི་བྱེད་ཐབས་ལེགས་བཅོས་བྱེད་པར་གསལ་འདེབས་བྱས་ཡོད་པ་མ་ཟད། ཐག་གཅོད་བྱེད་ཐབས་ཀྱང་ངོས་སྦྱོར་གནང་ཡོད་དེ། དེ་ནི་སྨྱན་སྦྱོར་གསར་པར་བརྟེན་ནས་རྒྱུན་ལྡན་ཅན་གྱི་འབྲེལ་འདྲིས་བྱེད་ཐབས་འཛུགས་རྒྱུ་དང་། དྲ་ལམ་ནས་འབྲེལ་འདྲིས་ལ་ཤུགས་སྣོན་བྱེད་དགོས་སོ།
༣ སྤྱི་དབང་མིན་པའི་དཔལ་འབྱོར་མི་སྣ་དང་ལྷག་པར་དུ་ལོ་གཞོན་གྱི་སྡེ་ལ་མཐོང་ཆེན་བྱེད་དགོས།
ད་རེས་ཀྱི་ཚོགས་འདིའི་སྟེང་། སྤྱི་དབང་མིན་པའི་དཔལ་འབྱོར་མི་སྣ་དང་ལྷག་པར་དུ་ལོ་གཞོན་གྱི་སྡེ་ལ་མཐོང་ཆེན་བྱེད་དགོས་པ་བསྟན་ཡོད་ཅིང་། དེའི་ཁྲོད་ལོ་གཞོན་གྱི་སྡེ་ནི་དེ་ལས་ཀྱང་དོ་སྣང་བྱ་འོས་པ་ཞིག་སྟེ། ཁོ་བོ་ཚོའི་ངོས་ཐད་ནས། ཞིས་ཅིན་ཕིང་གིས་སྤྱི་དབང་མིན་པའི་དཔལ་འབྱོར་མི་སྣའི་བདེ་ཐང་ལ་རྟིང་སྐུལ་བྱེད་དགོས་པ་དང་། ལོ་གཞོན་པའི་སྡེ་ལ་ཕྱུག་འགྱུར་གྱི་བསམ་ཕྱོགས་ལྡན་དགོས་པ་དང་། ཕྱུག་པོར་ཆགས་རྗེས་ཀྱི་ཡར་བརྩོན་ལ་ལམ་སྟོན་བྱེད་དགོས་ཞེས་དམིགས་སུ་བསྟན་བྱུང་།
སྤྱི་དབང་མ་ཡིན་པའི་དཔལ་འབྱོར་གྱིས་རང་རྒྱལ་གྱི་དཔལ་འབྱོར་འཕེལ་རྒྱས་ལ་སྔར་བས་ལྷག་པའི་ནུས་པ་ཐོན་ཡོད་པས་ན། སྤྱི་དབང་མ་ཡིན་པའི་དཔལ་འབྱོར་མི་སྣར་མཐུན་སྒྲིལ་བྱེད་རྒྱུ་དེ་གལ་ཆེན་པོ་ཆགས་ཡོད་པ་རེད།
སྤྱི་དབང་མ་ཡིན་པའི་དཔལ་འབྱོར་མི་སྣར་ཇི་ལྟར་མཐུན་སྒྲིལ་བྱེད་པའི་ཐད། ཞིས་ཅིན་ཕིང་གིས། མཐུན་སྒྲིལ་དང་། ཞབས་ཞུ། མཛུབ་ཁྲིད། སློབ་གསོ་བཅས་ཀྱིས་ཁ་ཕྱོགས་རྒྱུན་འཁྱོངས་བྱས་ཏེ། ཕྱོགས་གཅིག་ནས་རྒྱབ་སྐྱོར་ལ་རྟིང་སྐུལ་བྱེད་རྒྱུ་དང་། ཕྱོགས་གཅིག་ནས་སློབ་གསོས་རྟིང་སྐུལ་བྱས་པ་བརྒྱུད། ཁོ་རང་ཚོའི་བསམ་བློ་དང་། དཀའ་ངལ་ལ་ཐུགས་ཁུར་གནང་ནས་དམིགས་སོ་ཡོད་པའི་སྒོ་ནས་རྒྱབ་སྐྱོར་རྟིང་སྐུལ་བྱེད་དགོས་ཞེས་གསལ་པོར་བསྟན་ཡོད།
ད་རེས་ཀྱིས་ཀྲུང་དབྱང་འཐབ་ཕྱོགས་གཅིག་གྱུར་ལས་དོན་ཚོགས་འདུའི་སྟེང་། ཞིས་ཅིན་ཕིང་གིས། ལོ་གཞོན་གྱི་སྡེ་ལ་མཐུན་སྒྲིལ་ལེགས་པོ་བྱེད་དགོས་ཞེས་དམིགས་སུ་བསྟན་ཡོད། དེ་ཡང་དུས་རབས་སྔོན་མའི་ལོ་རབས་བརྒྱད་ཅུ་པར་ཚོང་གཉེར་པ་སྐོར་ཞིག་གིས་ཚོང་ལས་གཉེར་ནས་སྤྱི་ཚོགས་འཕེལ་རྒྱས་ལ་བྱས་རྗེས་མི་དམན་པ་བཞག་ཡོད་པ་དང་ཆབས་ཅིག རྒྱུ་འབྱོར་ཡང་ཕུན་སུམ་ཚོགས་པ་བསྐྲུན་ཡོད། དེང་ཆར། མི་རབས་དེར་རིམ་གྱིས་ལས་འཁྱུར་ངལ་གསོའི་ལོ་ཚོད་དུ་སླེབས་ཡོད་པས། ཚོང་གཉེར་སྡེའི་མི་རབས་གཉིས་པའི་དུས་སྐབས་ལ་སླེབས་ཡོད་པས། དེ་དག་གིས་ལས་རྒྱུན་ལེགས་པོ་ཇི་ལྟར་སྐྱོང་ཐད་མཛུབ་ཁྲིད་གནང་རྒྱུ་དང་། རྒྱུ་འབྱོར་དེ་དག་བེད་སྤྱོད་ལེགས་པོ་གཏོང་རྒྱུའང་འཐབ་ཕྱོགས་གཅིག་གྱུར་ལས་དོན་གྱི་གནད་དམ་པ་ཞིག་རེད།
ཞིས་ཅིན་ཕིང་གིས་ལོ་གཞོན་པའི་སྡེ་ནས་རྒྱལ་གཅེས་དང་། ལས་བཀུར། གསར་གཏོད། ཁྲིམས་བརྩི། ཁ་དན་ཚིག་གནས། བྱས་རྗེས་འཇོག་ཐུབ་པ་ཡོང་དགོས་ཞེས་རེ་བ་ནན་མོ་བཅིངས་ཡོད་དེ། སྐད་ཆ་གོ་བདེ་ངང་བཤད་ན་ཁོ་རང་ཚོའི་མི་རབས་སྔོན་མ་དག་གི་ལས་འཕྲོ་རྒྱུན་འཁྱོངས་ལེགས་པོ་བྱེད་དགོས་ཞེས་པ་དེ་རེད།
དེ་ལས་གཞན། ཀྲུང་དབྱང་གིས་ཚོགས་སྡེ་དེ་གསུམ་པོ་མཐུན་སྒྲིལ་ཡོང་དགོས་པ་མ་ཟད། སྐྱེད་བསྲིངས་བེད་སྤྱོད་གཏོང་དགོས་ཞེས་དེ་ཡང་གལ་ཆེ་བའི་གནད་ཅིག་སྟེ། ཞིས་ཅིན་ཕིང་གིས“ཏང་ཕྱིའི་ཚབ་མཚོན་མི་སྣ་སྐྱེད་བསྲིངས་དང་། བདམས་ཐོན། བེད་སྤྱོད་ཀྱི་ལས་ཀར་ཤུགས་སྣོན་བྱེད་དགོས”ཞེས་གསུངས་ཡོད་དོ།
སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་དེའི་ཐད་ཐུགས་བཞེས་གནང་ཡོད་པ་མ་ཟད། གཙོ་བོ་དང་གནད་འགག་ཅེས་དམིགས་སུ་བསྟན་ཡོད་པ་རེད། དེ་ཡང་གཙོ་བོ་ཞེས་པ་ནི་ཚན་རིག་དང་མཐུན་པའི་སྒོ་ནས་བེད་སྤྱོད་གཏོང་པ་དང་ནུས་པ་འདོན་རྒྱུ་དེ་ཡིན་ལ། གནད་འགག་ཅེས་པ་ནི་སྐྱེད་བསྲིངས་ལ་ཤུགས་སྣོན་བྱས་ཏེ་སྤུས་ཚད་ཇེ་མཐོར་གཏོང་དགོས་པ་དེ་རེད། འདི་ཀུན་གྱི་དམིགས་ཡུལ་ཡང་རང་རྟོགས་སྒོས་ཀྲུང་གོ་གུང་ཁྲན་ཏང་གི་འགོ་ཁྲིད་དང་ལེན་དང་། བློ་བརྟན་འགྱུར་མེད་སྒོས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་རྒྱུན་འཁྱོངས་བྱེད་པ། འཐུས་ཚབ་རང་བཞིན་ལྡན་ཞིང་སྲིད་ཞུགས་སྲིད་མོལ་གྱི་འཇོན་ཐང་ལྡན་པའི་ཏང་ཕྱིའི་ཚབ་མཚོན་མི་སྣའི་དཔུང་སྡེ་ཞིག་སྐྱེད་བསྲིངས་བྱེད་རྒྱུ་ལས་མ་འདས་སོ།


text:
དྲ་བའི་ཐོག་ནས་ཤེས་རྟོགས་དང་ར་འཕྲོད་བྱུང་བའི་གནས་ཚུལ་ལ་གཞིགས་ན། སྤྱི་ཟླ ༡༢ པའི་ཚེས ༨ ཉིན་བོད་ཀྱི་ཉེ་དེང་ལོ་རྒྱུས་ཀྱི་ཚབ་མཚོན་རང་བཞིན་གྱི་མི་སྣ།《སྐད་གསུམ་ཚིག་མཛོད་གསར་པ》སྒྲིག་པ་པོ། བོད་ཀྱི་སློབ་གསོའི་ལས་དོན་ལ་ཕྱག་རྗེས་སུབ་ཏུ་མེད་པ་འཇོག་པར་མཛད་མཁན་སྐུ་ཞབས་བཀྲ་ཤིས་ཚེ་རིང་ལགས་དགུང་ལོ ༨༥ ཡི་ཐོག་ལྷ་སར་སྐུ་གཤེགས་འདུག
བཀྲ་ཤིས་ཚེ་རིང་ལགས་ནི ༡༩༢༩ ལོར་གཙང་རྣམ་གླིང་རྫོང་གི་དབུལ་པོའི་ཁྱིམ་ཚང་ཞིག་ཏུ་འཁྲུངས་པ་དང་དགུང་ལོ ༡༠ པའི་ཐོག་ཁྲལ་པའི་ལས་དབང་དང་བསྡེབས་ནས་ལྷ་སར་བཀའ་ཤག་སྲིད་གཞུང་གི་ནང་མའི་འཁྲབ་སྟོན་པར་བཀུག་པ་དང་གར་པ་མཚོ་ཆེན་ཟློས་གར་ཚོགས་པའི་སློབ་མ་ཞིག་ཏུ་གྱུར་པ་རེད། དགུང་ལོ ༡༣ ལོར་ཕ་ཡུལ་དུ་ལོག་ནས་དེ་གའི་སྒེར་བཙུགས་སློབ་གྲྭ་ཞིག་ཏུ་རང་ཅག་བོད་ཀྱི་སྐད་ཡིག་ལ་སྦྱང་པ་གནང་བ་དང་ཕྱིར་ལྷ་སར་སླེབས་རྗེས་བཀའ་ཤག་སྲིད་གཞུང་གི་གཉེར་གཡོག་རྒྱུགས་ཀྱིན་བསྡད། ༡༩༥༧ ལོར་སྟེས་དབང་གི་གོ་སྐབས་ཤིག་གིས་རྒྱ་གར་དུ་ཚོང་རྒྱག་པར་འགྲོ་ཐུབ་པ་བྱུང་ཞིང་སྐབས་དེ་ནས་བཟུང་དབྱིན་ཡིག་གཙོས་ནུབ་གླིང་གི་རིག་གནས་སྤྱི་དང་བྱེ་བྲག་ལ་སྦྱང་བརྩོན་བྱེད་འགོ་བརྩམས་ཤིང་ཕྱིས་སུ་ཨ་རིར་ཕེབས། ༡༩༦༤ ཁོང་གིས་ཕ་ཡུལ་བོད་ཀྱི་གནས་བབ་ལ་རྒྱང་གཟིགས་དང་དེའི་རྗེས་ལུས་ཀྱི་རྣམ་པར་འགྱུར་བ་གཏོང་སླད་རང་དབང་དང་། ཡར་རྒྱས། དཔལ་ཡོན་གྱི་ཕུགས་འདུན་ཞིག་ལ་སྙེག་ཕྱིར་ཨ་རིར་ཡོད་པའི་གྲོགས་པོ་ཚོའི་ཁ་ཏར་མ་ཉན་པར་ཕྱིར་རང་ཡུལ་དུ་ལོག་ཕེབས་ཤིང་བོད་ལྗོངས་མི་རིགས་སློབ་གླིང་གི་སྒོ་ཐེམ་འཛུལ་ནས་དེ་གར་སློབ་གསོའི་ཕྱག་ལས་གཉེར། སྐབས་དེར་ཀྲུང་གོའི་དུས་བབ་ཟང་ཟིང་དང་ཆབ་སྲིད་ཀྱི་མཁའ་དབུགས་སྟུག་པོའི་ཁྲོད་དུ་ཁོང་ཉིད་ལོ་ངོ ༦ རིང་བཙོན་དུ་ཚུད་པ་དང་སྤྱི་ལོ ༡༩༧༣ ལོར་ད་གཟོད་གློད་གྲོལ་ཐོབ།
༡༩༨༢ ལོར་བོད་ལྗོངས་སུ་ལས་གནས་སྤར་བ་དང་སྔར་བཞིན་སློབ་གསོའི་ལས་དོན་ལ་ནུས་པ་གང་ཡོད་འདོན་གྱིན་བཞུགས་པ་རེད། ༡༩༨༥ ལོར་ཁོང་གིས་ལྷ་སར་ལས་ཞོར་དབྱིན་ཡིག་གསབ་སྦྱོང་འཛིན་གྲྭ་ཞིག་བཙུགས་པ་དང་བོད་ལྗོངས་སུ་དབྱིན་སྐད་ཀྱི་ཡུལ་སྐོར་སྣེ་ཤན་པ་དང་མགྲོན་ཁང་གི་ཞབས་ཞུ་བ་སྐོར་ཞིག་གསོ་སྐྱོང་མཛད། སྐབས་དེར་རང་ཉིད་ཕྱིན་ཆད་ཀྱི་དགེ་སྒྲུབ་ལས་འགུལ་སྤེལ་རྒྱུར་མཁོ་བའི་མ་དངུལ་ཡང་མི་ཉུང་བ་གསོག་འཇོག་གནང་ཡོད།
དུས་རབས ༢༠ པའི་ལོ་རབས ༨༠ པའི་ནང་ཕ་ཡུལ་གྱི་སློབ་གྲྭ་ཁག་ལ་གོད་ཆག་ཚབས་ཆེན་བྱུང་བའི་རྐྱེན་གྱིས་ས་དེ་གའི་སློབ་མ ༡༠༠ ལྷག་ལ་སློབ་གཉེར་བྱེད་སའི་མཐུན་རྐྱེན་མེད་པར་གཟིགས་ནས་ཁོང་ཉིད་ཀྱིས་མ་དངུལ་ཡོད་ཚད་བཏོན་གནང་སྟེ་ས་དེ་གར་སློབ་གྲྭ་འཛུགས་རྒྱུའི་དགོངས་བཞེས་རྙེད། ༡༩༩༠ ལོའི་ཟླ ༧ པའི་ཚེས ༡༡ ཉིན་སློབ་གྲྭ་གསར་འཛུགས་ཀྱི་ལས་འགོ་ཚུགས་པ་དང་སློབ་མ་བརྒྱ་ལྷག་གི་ཟས་གོས་དང་སློབ་སྦྱོང་གི་མཐུན་རྐྱེན་སྦྱར་ཞིང་སློབ་མ་ཕལ་ཆེ་བ་བདེ་བླག་ངང་རྫོང་སློབ་ཆུང་གི་ལོ་རིམ་ལྔ་པར་འཕར་ཐུབ་པ་བྱུང་བ་དང་དེ་དག་ལས་ཤི་ལོག་ཚེ་རིང་སོགས་སློབ་མ་འགའ་ཕུལ་བྱུང་གི་སྦྱང་འབྲས་ལ་བརྟེན་ནས་ནང་སའི་སློབ་གྲྭ་ཁག་ཏུ་ཚུད་ཡོད།
རྒྱུ་བཟང་པོར་འབྲས་བུ་བཟང་པོ་འབྱུང་བ་ནི་འཇིག་རྟེན་གྱི་ཆོས་ཉིད་ཡིན་པས་ཡང་དག་པའི་བྱ་གཞག་དེར་གྲུབ་འབྲས་གཟེངས་སུ་ཐོན་པ་བྱུང་བ་ཚོར་ནས་ཁོང་ཉིད་ཀྱི་དགེ་སྒྲུབ་སྤྱི་ཕན་གྱི་བྱ་གཞག་ལ་སྔར་བས་སྒུལ་ཤུགས་བྱིན་པ་དང་སྤྱི་ལོ ༡༩༩༢ ལོར་སྒོར ༣༠༠༠༠ གྱི་མ་དངུལ་བཏང་ནས་རང་ཉིད་ཀྱི་ཕ་ཡུལ་དུ་སླར་ཡང་སློབ་གྲྭ་གསར་རྒྱག་གི་བྱ་གཞག་རླབས་པོ་ཆེར་ཞུགས་གནང་ཞིང ༡༩༩༧ ལོ་བར་ཕ་ཡུལ་གྱི་ཡུལ་ལུང་གང་སར་སློབ་གྲྭ་ཁྱོན ༣༠ གསར་འཛུགས་གནང་བ་རེད། ཁོང་ཉིད་ཀྱི་མི་ཚེ་གང་པོ་བོད་ཀྱི་སློབ་གསོའི་བྱ་གཞག་དོན་དུ་ལེགས་སྐྱེས་ཕུལ་ཡོད།(རྩོམ་འགན་པ། སྒྲོལ་ཚེ)


text:
ཨ་རི་བ་ཚོས་བཀའ་དྲིན་རྗེས་དྲན་གྱི་ཉིན་མོ(Thanksgiving)དེ་ཁོང་ཚོའི་སྲོལ་རྒྱུན་གྱི་དུས་ཆེན་གལ་ཆེན་ཞིག་ཏུ་གཙི་སྲུང་བྱེད་ཀྱིན་ཡོད།
བཀའ་དྲིན་རྗེས་དྲན་གྱི་ཉིན་མོའི་བྱུང་རབས་ལ་བཤད་སྲོལ་མ་འདྲ་བ་འགའ་ཡོད་མོད། ཡོངས་ཁྱབ་ཀྱི་བཤད་སྲོལ་ཞིག་ནི་ཕྱི་ལོ ༡༦༢༡ ལོར་ཨ་མེ་རི་ཀའི་ཤར་མཐའ་མཱ་སཱ་ཆོ་སེ་ཚི (Massachusetts ) རུ་རྒྱ་མཚོ་ལས་ཐོག་མར་སའི་སྟེང་ལ་བུད་པའི་ཡོ་རོབ་ནས་ཡོང་བའི་ཚུལ་ཁྲིམས་སྲུང་མཁན་ཆོས་པ་སྐྱབས་འཚོལ་མཁན་སྐོར་ཞིག་དང་ཨ་རིའི་གདོད་མའི་མི་རིགས་ཨེན་དྷི་ཨ་ནཱའི་མི་སྐོར་ཞིག་མཉམ་གཅིག་ཏུ་འཛོམས་ནས་སྟོན་ཁའི་ལོ་ལེགས་ཀྱི་དཔལ་ལ་རོལ་བའི་གསོལ་སྟོན་བཤམས་པ་དང་། གསོལ་སྟོན་བཤམས་དོན་ནི་ཨེན་དྷི་ཨ་ནཱ་མི་རིགས་ལ་བཀའ་དྲིན་ཞུ་ཆེད་རེད་ལ། གལ་སྲིད་ཨ་རིའི་གདོད་མའི་མི་རིགས་ཨེན་དྷི་ཨ་ནཱ་མི་རིགས་ཀྱི་མཛའ་བརྩེའི་རོགས་རམ་མ་བྱས་ན་ཡོ་ཡོབ་ཀྱི་སྐྱབས་འཚོལ་བ་ཆོས་པ་དེ་ཚོས་ལོ་དང་པོ་སྐྱེལ་དཀའ་བས་རྒྱུ་མཚན་གྱིས་རེད། ཐེངས་དེའི་གསལ་སྟོན་དེ་རིམ་གྱིས་དེ་རིང་གི་བཀའ་དྲིན་རྗེས་དྲན་གྱི་དུས་ཆེན་དུ་གྱུར་བ་རེད།
དེ་མིན་ཕྱི་ལོ ༡༦༡༩ལོར་གྲུ་དཔོན་བོའུ་ཌི ལེ་ཧྥི (Wood Leaf )ཡིས་དབུ་ཁྲིད་པའི་ཡོ་རོབ་སྐྱབས་འཚོལ་བ ༣༦ ཨ་རིའི་བིར་རྗི་ནཱེ་ཡ་རུ་རྒྱ་མཚོ་ལས་ས་ཐོག་ཏུ་བུད་ནས་བཀའ་དྲིན་ཆེ་ཞུ་ཡི་མཆོད་སྨོན་ཞུས་པའི་ལོ་རྒྱུས་ཤིང་ཡང་ཡོད།
ཕྱི་ལོ ༡༧༨༩ ལོར་ཨ་རིའི་སྲིད་འཛིན་ཐོག་མ་རྗོར་རྗེ ཝ་ཞིན་ཊིན་གྱིས་ཕྱི་ཟླ ༡༡ ཚེས ༢༦ ཉིན་དེ་ཨ་རི་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོར་གསལ་བསྒྲགས་བྱས་ཀྱང་། དུས་རབས ༡༩འི་ནང་ད་གཟོད་གཞི་ནས་དུས་ཆེན་ཞིག་ཏུ་གཏན་འབེབས་བྱས་འདུག
སྐབས་དེར་བུད་མེད་རྩོམ་པ་པོ་མིང་ལ་སཱ་ལ་ཌི ཡའུ་སེ་ཝ ཧེ་ལེ( Salad Sewa. Hailey)ཟེར་བ་ཞིག་ལ་ཚུལ་ཁྲིམས་སྲུང་མཁན་ཆོས་པ་དེ་ཚོའི་ཉིན་ཐོའི་ཤུགས་རྐྱེན་ཐེབས་ནས་ཨ་རིའི་ལོ་རྒྱུས་སྟེང་ཐོག་དང་པོའི་བཀའ་དྲིན་རྗེས་དྲན་གྱི་སྲོལ་རྒྱུན་ཡང་བསྐྱར་སླར་གསོ་བྱེད་ཆེད། ཕྱི་ལོ ༡༨༢༧ ནས ༥༧ བར་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོ་རུ་གཏན་འབེབ་ཆེད་ཧུར་བརྩོན་ལྷོད་མེད་གནང་པ་དང་། དེ་ནས་ཕྱི་ལོ ༡༨༦༣ ལོར་ཨ་རིའི་སྲིད་འཛིན་བཅུ་དྲུག་པ་ལེན་ཁིན་གྱིས་ལོ་རེའི་ཕྱི་ཟླ ༡༡ པའི་གཟའ་ཕུར་བུ་མཐའ་མ་དེ་ཨ་རི་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོ་རུ་གཏན་འབེབས་གནང་ཞིང་། ལོ ༨༠ ཙམ་གྱི་རྗེས་ཏེ་ཕྱི་ལོ ༡༩༤༡ ལོར་ཨ་རིའི་གྲོས་ཚོགས་ཀྱིས་གྲོས་ཆོད་བཞག་པ་ལྟར་སྐབས་དེའི་སྲིད་འཛིན་རའོ་སེ་བོལ(Roosevelt )ཡིས་བཀའ་འཁྲོལ་ཐོབ་ནས་ལོ་རེའི་ཕྱི་ཟླ ༡༡ པའི་གཟའ་ཕུར་བུ་མཐའ་མ་དེ་ཨ་རི་རྒྱལ་ཡོངས་ཀྱི་བཀའ་དྲིན་རྗེས་དྲན་གྱི་ཉིན་མོ་རུ་གཏན་འབེབས་བྱས་པ་རེད།
དེ་རིང་གི་ཨ་མེ་རི་ཀ་བའི་བཀའ་དྲིན་རྗེས་དྲན་གྱི་གསོལ་སྟོན་དུ་མེད་དུ་མི་རུང་བ་ཞིག་ནི་བྱ་ཐིར་ཁི་ཟེར་བའི་ཤ་སྲེག་མ་དེ་རེད། ཡིན་ན་ཡང་། ཕྱི་ལོ ༡༦༢༡ ལོའི་ཡོ་རོབ་ནས་ཡོང་བའི་ཚུལ་ཁྲིམས་སྲུང་མཁན་ཆོས་པ་སྐྱབས་འཚོལ་བ་དང་ཨ་མེ་རི་ཀ་གདོད་མའི་མི་རིགས་མཉམ་འཛོམས་ངང་བཤམས་པའི་གསོལ་སྟོན་སྟེང་བྱ་ཐིར་ཁི་ཡི་ཤ་མེད་པ་དང་། ཡོད་པ་ནི་རི་དྭགས་ཤ་བའི་ཤ་རེད།
ཨ་རི་བའི་བཀའ་དྲིན་རྗེས་དྲན་གྱི་དུས་ཆེན་འདི་གལ་ཆེན་ཞིག་ཏུ་བརྩི་དོན་གཞན་ཞིག་ནི་དུས་ཆེན་འདི་ནང་མི་ལྷན་འཛོམས་གྱི་ཉིན་མོ་ཞིག་ཏུའང་གྱུར་ཡོད་པ་དང་། འཛམ་གླིང་ཡུལ་གྲུ་གང་དུ་ཡོད་མེད་ལ་མ་བལྟོས་པར་ཉིན་མོ་དེར་ནང་མི་ལྷན་དུ་འཛོམས་ནས་བྱ་ཐིར་ཁི་ཡི་ཤ་སྲེག་མ་གཙོ་བོ་རྒྱུར་བའི་གསོལ་སྟོན་ལ་རོལ་བའི་སྲོལ་རྒྱུན་ཡོད་ཅིང་། བཀའ་དྲིན་རྗེས་དྲིན་གྱི་དུས་སྟོན་ལ་ཨ་རི་རྒྱལ་ཡོངས་སུ་ཉིན་གཉིས་ཀྱི་གུང་གསེང་ཡོད་པ་རེད།
བཀའ་དྲིན་རྗེས་དྲན་གྱི་དུས་སྟོན་དེའི་ཆེད་དུ་ལོ་རེར་བྱ་ཐིར་ཁི་ཟེར་བ་ས་ཡ་མང་པོ་བཤའ་དགོས་པས། སྤྱི་ཚོགས་སྟེང་དེ་ལ་དགག་པ་རྒྱག་མཁན་ཡང་མི་ཉུང་བ་ཞིག་ཡོད་མུས་སུ་ཡིན་ལ། ཨ་རིའི་སྲིད་འཛིན་གྱིས་བྱ་ཐིར་ཁི་གཉིས་ལོ་རེའི་བཀའ་དྲིན་རྗེས་དྲན་དུས་སྟོན་གྱི་སྔན་ཉིན་མོར་ཚེ་ཐར་ཏུ་གཏོང་སྲོལ་ཡོད་ལ། བཤད་སྲོལ་ཞིག་ཏུ་ཕྱི་ལོ ༡༩༤༧ ལོར་སྐབས་དེའི་སྲིད་འཛིན་ཧེ་རེ ཊི་རའུ་མན(Harry Truman)ནས་མགོ་བརྩམས་ཚུལ་བཤད་རྒྱུན་དུ་ཡོད་ན་ཡང་། ཁོང་གི་ལོ་རྒྱུས་སུ་དེའི་སྐོར་མཐོང་མ་སོང་། ཕྱི་ལོ ༡༩༨༩ ལོར་སྐབས་དེའི་སྲིད་འཛིན་རྗོར་རྗེ H.W.བྷི་ཞིའམ་བྷི་ཞི་ཆེ་བས་ཐིར་ཁི་ཞིག་གཞུང་འབྲེལ་གྱིས་ཚེ་ཐར་ལ་བཏང་བ་ནས་བཟུང་ཨ་རིའི་སྲིད་འཛིན་རིམ་བྱོན་གྱིས་ལོ་ལྟར་སྲོལ་རྒྱུན་དེ་རྒྱུན་འཁྱོངས་བྱས་ཡོད་པ་རེད།
བཀའ་དྲིན་རྗེས་དྲན་དུས་སྟོན་གྱི་གུང་གསེང་གི་ཉི་མ་གཉིས་པ་དེར་གཟའ་པ་སངས་ནག་པོ་ཞེས་འབོད་པ་དང་། ཉིན་དེར་ཚོང་ཁང་ཆེ་ཆུང་ཚང་མའི་བཅའ་དངོས་ཀྱི་རིན་གོང་མར་བཅག་ནས་བཙོང་སྲོལ་ཡོད་པ་བཞིན། ཨ་རི་བ་ཚོས་བྱ་ཐིར་ཁི་སྲེག་མའི་ཤ་ལ་རོལ་ནས་ནམ་གུང་ལ་སླེབས་ཚེ་མཁོ་དགོས་ཆེ་བའི་བཅའ་དངོས་རིགས་ཉོ་རུ་འགྲོ་བའི་ལུགས་སྲོལ་ཡོད་པ་རེད།
ད་ལྟ་བཀའ་དྲིན་རྗེ་དྲན་གྱི་དུས་སྟོན་དེ་ཨ་མེ་རི་ཀ་ཁོ་ན་མ་ཡིན་པར། ཁཱ་ནཱ་ཌ་དང་། ཨོ་སི་ཊི་རེ་ལེ་ཡ། དབྱིན་ཇི་སོགས་རྒྱལ་ཁབ་མང་པོའི་དུས་སྟོན་ཞིག་ཏུ་གྱུར་ཡོད།